
Principi Apostolorum Petro illud est a divino Ecclesiae 
Conditore attributum, ut, fide omnis erroris immuni * cum 
Deo cohaerens, tanquam « coriphaeus Apostolici chori » * et com- 
munis omnium magister ac rector Illius gregem pasceret, qui 
Ecclesiam suam, in ipsius Petri eiusque successorum visibilis, 
perennis ac solidi magisterii auctoritate* aedificavit°; qua in 
mystica petra, idest totius ecclesiastici aedificii fundamento °, 
quasi quodam in cardine et centro, non minus catholicae fidei 
quam christianae caritatis communio consisteret. _ 

Id quidem esse Primatus Petro conlati singulare munus ut 
caritatis, item ac fidei, divitias usquequaque diffunderet atque 

in omnibus veluti tueretur, Ignatius Theophorus, recens ab apo- 
stolorum aetate, pulchre declaravit. In iis enim quas ex itinere 
misit ad Ecclesiam Romanam nobilissimas litteras, suum nun- 
tians in Urbem adventum, martyrii pro Christo faciendi causa, 
praeclarum de illius Ecclesiae in ceteras omnes principatu edidit 
testimonium, cum eam « universo coetui caritatis Praesiden- 
tem » * nuncupavit, scilicet ut significaret non modo Ecclesiam 
universam esse adspectabilem divinae caritatis imaginem, sed 
etiam Romanae Sedi beatissimum Petrum, una cum Primatu, 
caritatis suae erga Christum triplici confessione affirmatae reli- 
quisse hereditatem, ut eodem igne fidelium omnium animos in- 
cenderet. 

Utramque notam ut pontificiae propriam auctoritatis anti- 
qui Patres, praecipue qui inlustriores Orientis cathedras obtine- 
bant, exploratissimam cum haberent, ad hanc Apostolicam 
Sedem, quae una salutem in extremo discrimine sponderet, con- 
fugere consueverant, quotiescumque vel haeresum fluctibus vel 
intestinis discidiis iactabantur. Ita egisse constat Basilium Ma- 
gnum’, ita insignem Nicaenae fidei propugnatorem Athana- 
sium *, ita Ioannem Chrysostomum *, deiferos illos orthodoxae 
fidei Patres, cum ab episcoporum conciliis, secundum veterum 
ecclesiasticorum canonum praescripta’, ad supremum Roma- 
norum Pontificum iudicium provocarunt. Hos vero quis dixerit 
ei mandato, quod a Christo haberent confirmandi fratres, aliqua 
ex parte defuisse? Quin immo, ne id officium desererent, alii in 
exsilium impavide proficisci, ut Liberius, ut Silverius, ut Mar- 
tinus; alii causam orthodoxae fidei, eiusque defensorum qui Pon- 
tificem appellaverant, animose agere, ut vel eorum, qui vita fun- 
cti essent, vindicarint memoriam: exemplo sit Innocentius I °, 
qui episcopis Orientis imperavit, ut in liturgicis diptychis, cum 

orthodoxorum Patrum nominibus inter actionem sacram com- 
memorandum, denuo Chrysostomi nomen inscriberent. 

Nos autem, cum populos Orientales non minore sane, quam 
decessores Nostri, sollicitudine et caritate complectamur, equi- 
dem gaudemus nonnullos ex iis, teterrimo bello restincto, et se 
in libertatem vindicasse et sacra e dominatu laicorum sub- 
duxisse. Qui cum rem publicam, pro suae quisque nationis inge- 
nio maiorumque institutis, ordinare contendant, videmur rem 
tempori eorumque condicionibus congruentem facturi, si exem- 
plum sanctitatis, doctrinae patriaeque caritatis splendidissi- 
mum iis proposuerimus cum ad diligentius imitandum, tum ad 


studiosius colendum. Sanctum Ephrem Syrum intellegimus, 


quem cum flumine Euphrate haud inepte comparat Gregorius 
Nyssenus, quod eius « aquis irrigata christianorum multitudo 
centuplum fidei fructum » efferret '; Ephrem dicimus, cuius lau- 
des deiferi orthodoxique Patres et Doctores, a Basilio, Chryso- 
stomo, Hieronymo ad Franciscum Salesium et Alphonsum de 
Ligorio, uno ore praedicant. Gratum quidem est vocibus adiun- 
gere horum veritatis praeconum vocem Nostram, qui etsi dissi- 
miles inter se ingeniis ac temporum locorumque intervallis dis- 
iuncti sunt, ille tamen ex iis oritur conficiturque concentus, cuius 
facile « unum eundemque Spiritum » modulatorem agnoscas. 
Quod autem illas quas dedimus ad vos Encyclicas Litteras, 
Venerabiles Fratres, in mp natali 8S. Hieronymi, hae tam brevi 
spatio consequantur, hoc ideo usu venit, quia duo praeclaris- 
simi viri non una re conveniunt. Etenim fuerunt Hieronymus 
et Ephrem fere aequales, ambo monachi, ambo Syriae incolae, 
uterque sacrorum Librorum cognitione studioque excellentes; 
quos iure dixeris, veluti «duo candelabra lucentia » *, a Deo de- 
stinatos alterum proprie ad occidentales, alterum ad orientales 
regiones illuminandas. Quae autem eorum scriptis continentur, 
eiusdem bonitatis sunt eiusdemque spiritus; ac propterea fit, ut, 
quemadmodum in iis concors et immutabilis latinorum atque 

orientalium Patrum doctrina elucet, sic eorum laudes et gloria 
veluti in unum coalescant et copulentur. 

Utra ex celeberrimis quondam urbibus, Nisibi et Edessa, 
beatum Ephrem in lucem ediderit, ambigitur: eum certo, cum 
postremae persecutionis martyribus sanguine coniunctum '-, 
christiano more parentes eduxerunt. Quos si copiosae vitae com- 
moda defecerant, at laus illa longe maior splendidiorque orna- 
bat, quod « in iudicio Christum professi fuerant » *. Ineunte vero 
adulescentia, Ephrem, ut in opusculo Confessionum suarum con- 
queritur, remissius languidiusque animi restitit cupiditatibus, 
quibus illa aetas exagitari solet: erat enim ingenio fervens, in 
iram praeceps, iurgiorum cupidus, mente linguaque solutior. 
Sed cum in vincula esset ob falsum crimen coniectus, humanas 
res et inania mundi oblectamenta coepit despicere; itaque, ubi 
se iudici purgavit, ilico monachi habitum induit, et deinceps se 
totum ad pietatis exercitationes sacrarumque studia Scriptura- 
rum contulit. Cum autem gratiam sibi conciliasset Iacobi Epi- 
scopi Nisibensis, unius e cccxvit Patribus Concilii Nicaeni, qui 
celeberrimam exegesis scholam in urbe episcopali condiderat, 
patroni sui exspectationem, assidua et peracuta commentatione 
Bibliorum, non tam explevit, quam superavit; quare brevi maxi- 
mus omnium eius scholae interpres evasit, et « Doctor Syrorum » 
nuncupatus habitusque est. Is, haud ita magno spatio, sacrarum 
studia Litterarum, Persarum copiis urbi impendentibus, inter- 
mittere cogitur; quam calamitatem ut removeret, cives suos 
omnibus nervis ad resistendum incitat. Iam vero periculum, se- 
mel Iacobi episcopi precibus propulsatum, rursus, eo vita functo, 
ingravescit; iterumque obsessa urbs, anno cccLxiu in potesta- 
tem dicionemque Persarum venit. At Ephrem, in exsilium per- 
gere quam infidelibus servire praeoptans, Edessam commigra- 
vit, ibique, maximam partem, ecclesiastici doctoris munus stu- 
diosissime obivit. 

Quam igitur in suburbano colle casam habitavit, ea mox, 

inlustris academiae instar, magna hominum celebritate floruit, 
divinorum Librorum studio flagrantium: atque inde profecti 


sunt doctissimi illi Scripturarum interpretes, qui ad eandem 
disciplinam suos quisque alumnos excoluerunt, Zenobius, Mar- 


aba, Sanctus Isaac Amidensis, cui quidem, ob scriptorum gra- 
vitatem et copiam, Magni nomen adhaesit’. Itaque ex illo re- 
cessu adeo de doctrina sanctimoniaque Ephrem fama percre- 
bruit, ut, cum Basilium Magnum de facie nosse percuperet, ob 
eamque causam venisset Caesaream, cognito Basilius divinitus 
eius adventu, singulari hominem cum reverentiae significa- 
tione acceperit, suavissimosque cum eo de divinis rebus sermo- 
nes contulerit *: quo etiam tempore idem perhibetur ipsum im- 
positione manuum diaconum consecrasse *. 

Edessena vero solitudine Ephrem non pedem, nisi statis 
diebus, efferebat, ut acerrimas illas ad populum contiones habe- 
ret, quibus, adversus haereses tum gliscentes, fidei dogmata tue- 
batur. Qui, si pro suae humilitatis conscientia ausus non est ad 
sacerdotium contendere, at in inferiore diaconatus gradu per- 
fectissimum se Stephani imitatorem praestitit. Ergo Scripturas 
continenter docere et divini verbi praedicationi vacare; virgines 
Deo devotas ad sacram psalmodiam instituere; commentarios 
cotidie scribere Bibliis explanandis orthodoxaeque fidei inlu- 
strandae; popularibus suis, praesertim egenis et calamitosis, 
subvenire; quae ceteros docturus esset, ipse tam absolute cumu- 
lateque ante perficere, ut in se imaginem illam sanctitatis refer- 
ret, quam Ignatius Theophorus levitis proponit, cum eos Dia- 
conos dumtaxat appellat, idest « mandatum Christi » ‘*, eosque 
exprimere affirmat « mysterium fidei in conscientia pura » °. 

Quantam vero quamque actuosam fratribus caritatem in 
summa annonae difficultate, gravis licet annis confectusque la- 
boribus, exhibuit! Casam enim deserens, ubi tot annos caele- 

stem potius quam humanam vitam exegerat, Edessam accurrit : 
gravissimis verbis, quae quidem Gregorio Nysseno « tanquam 
divinitus fabre facta clavis »* ad animos et arcas locupletium 
aperiendas visa sunt, obiurgat qui frumentum comprimerent, 
vehementerque rogat, ut saltem de superfluo fratrum ino- 
piam sustentarent. Tis igitur non tam civium necessitate quam 
viri gravitate permotis, ipse ex corrogata pecunia enectis fame 
comparare lectulos, sternere sub Edessae porticibus, languentes 
reficere, peregrinis occurrere, qui undique in urbem, panem fla- 
gitantes, commeabant’*. Itaque vere hunc dixeris in patriae 
praesidio divina providentia collocatum! Qui non ante in suam 
solitudinem rediit, quam, exacto anno, e novarum frugum per- 
ceptione alimentorum copia ingens exstiterat. 

Omnino commemoratione dignum est relictum ab eo civi- 
bus suis testamentum, in quo plane hominis cum fides, tum hu- 
militas, tum etiam patriae caritas eminet singularis. « Ego 
Ephrem morior. Cum timore autem ac reverentia adiuro vos, 0 
incolae civitatis Edessae, ne sinatis me in domo Dei poni aut 
sub altari. Non enim decet vermem putredine scatentem in tem- 
plo et sanctuario Dei reponi. Verum in mea me tunica et pallio 
deponite, quibus quotidie utebar atque induebar. Comitamini 
me in psalmis atque orationibus vestris, et assidue pro mea par- 
vitate oblationes facere dignemini. Marsupium Ephrem nun- 
quam habuit: non baculus ei fuit, non pera, neque argentum vel 
aurum, aut aliam aliquam possessionem super terram aliquando 
acquisivi vel possedi. Meis igitur praeceptis atque doctrinae se- 
dulo operam dantes, ut mei discipuli, a catholica ne desciscatis 
fide. Circa fidem maxime estote constantes, caventes vobis ab 
adversariis, iniquitatis, inquam, operatoribus et vaniloquis et a 
seductoribus. Et benedicta vestra sit civitas, in qua habitatis. 
Ipsa enim Sapientum est Civitas et Mater Edessa ». Sic Ephrem 
e vita cessit, at non eius abiit memoria, quae semper apud univer- 
sam Ecclesiam in benedictione fuit. Quare cum de eo in sacra 

liturgia subinde fieri coepisset commemoratio, licuit Gregorio 
Nysseno illud affirmare: « Eius vitae atque doctrinae splendor 
universo terrarum orbi illuxit; nam in omni fere loco qui illu- 
stratur a sole, cognoscitur ». 

Iam quae hic tantus vir quamque multa scripserit, non est 
cur singillatim exponamus: « Dicitur porro tricies centenas 
miriades carminum, si omnia simul numerare velis, conscri- 
psisse » '. Doctrinam ea quidem ecclesiasticam complectuntur 
fere omnem; exstant enim commentarii de sacris Scripturis de- 
que mysteriis fidei, sermones de officiis deque interiore vita, de 
sacra liturgia lucubrationes, hymni in dies festos Domini, B. Ma- 
riae Virginis et Sanctorum, in pompas rogationum et paeniten- 
tiales, in defunctorum funera. Quibus ex omnibus candidissima 
prorsus eminet eius anima, quae merito lucerna evangelica dici 
queat « ardens et lucens » *, cum, verum inlustrando, efficiat ut 
illud amemus et sequamur. Immo Hieronymus, cum 8. Ephrem 
scripta testatur suo tempore, haud aliter ac SS. Patrum et Do- 
ctorum orthodoxorum opera, publice in liturgicis coetibus legi 
consuevisse, tum etiam de graeca eorundem librorum ex arche- 
typo syriaco conversione affirmat se « acumen sublimis ingenii 
etiam in translatione » cognovisse °. 

Iam vero si in honorem beato Diacono Edesseno verti debet, 
quod praedicationem divini verbi et discipulorum institutionem 
sacris Litteris niti voluerit, secundum quidem Ecclesiae sensum 
acceptis, haud minorem sane laudem idem sibi comparavit ut 
christianus musicus ac poéta; utriusque enim artis adeo peritus 
erat, ut « Spiritus Sancti cithara » appellaretur. A quo licet edi- 
scere, Venerabiles Fratres, quibus artibus sacrarum rerum co- 
gnitio sit in populo provehenda. Etenim Ephrem, cum inter 
gentes viveret ardentioris naturae, quae quidem poéticae mu- 
sicaeque dulcedinem maxime sequerentur, quoniam iisdem le- 
nociniis haeretici, inde ab altero post Christum saeculo, ad er- 

rores suos disseminandos callidissime usi erant, ipse adulescen- 
tis David exemplo, Goliath gigantem proprio eius gladio interi- 
mentis, artes artibus opponit, doctrinamque catholicam carmi- 
nibus modisque vestit, quae deinde virgines puerosque studiose 
docet, ut eadem postea populus omnis paulatim ediscat. Ita in- 
stitutionem fidelium in christiana doctrina non modo integrat 
eorumque pietatem sacrae liturgiae spiritu fovet atque nutrit, 
sed etiam serpentes haereses felicissime prohibet. 

Haec optimarum artium invitamenta a beato Ephrem in- 
ducta, quantum dignitatis sacris peragendis conferrent, utique 
apud Theodoretum legimus '; sed idem eo quoque comprobatur, 
quod metrica illa ratio, quam noster pervulgavit, late cum apud 
graecos, tum apud latinos, propagata est. Namque antiphonia 
ipsa liturgica cum suis canticis et pompis, quae Chrysostomi 
opera Constantinopolim *, Ambrosii autem Mediolanum * im- 
portata est, unde Italiam totam peragravit, num ab alio auctore 
profecta videatur? « Mos» ipse « orientalium partium », quo, 
_in urbe Insubrium principe, Augustinus, catechumenus adhuc, 
tam vehementer commovebatur, quique, a Gregorio Magno ex- 
politus, perfectius quiddam apud nos attigit, nonne, sapienti 
existimatorum iudicio, aliqua ratione beatissimo Ephrem debe- 
tur, cum ab antiphonia syriaca, ab eo diffusa, originem ducat ? 

Nihil igitur mirum si plurimi ab Ecclesiae Patribus fit 
S. Ephrem auctoritas. De eius scriptis ita Nyssenus: « Omnem 
et antiquam et novam Scripturam evolvens, et ut nemo alius in 
eius contemplationem incumbens, totam accurate ad verbum 
interpretatus est; atque ab ipsa mundi creatione usque ad ulti- 
mum gratiae librum quae abdita et recondita erant commenta- 
riis illustravit, Spiritus lumine usus » *. Ad haec Chrysostomus : 
« Ephrem ille magnus, obtorpescentium excitator, afflictorum 
consolator, iuvenum disciplina, instructor atque exhortator, mo- 

nachorum speculum, dux paenitentium, framea et spiculum ad- 
versus haereticos, virtutum receptaculum et Spiritus Sancti 
habitaculum atque diversorium » *. Nihil profecto dici maius 
potest ad hominem dilaudandum, qui tamen suis ipse oculis 
tantulus videbatur, ut se omnium minimum et peccatorem vilis- 
simum praedicaret. 

Deus igitur qui « exaltavit humiles » beatum Ephrem sum- 
ma afficit gloria, eumque huic aetati caelestis sapientiae docto- 
rem et lectissimarum virtutum exemplum proponit. Cuius exem- 
pli opportunitas hodie dicenda est vere singularis cum, iam 
extincto immanissimo bello, quasi novus rerum ordo nationibus, 
praesertim Orientis, nascitur. Grande profecto, Venerabiles Fra- 
tres, plenumque curarum opus, cum Nobis, tum unicuique 
vestrum et bonis omnibus imponitur, ut quicquid humani civi- 
lisque cultus superest, in Christo instauremus, deviamque ho- 
minum societatem ad Deum et ad sanctam Dei Ecclesiam revo- 
cemus; ad Ecclesiam catholicam, inquimus, quae quidem, dum 
labant instituta maiorum, et, perturbatis rebus publicis, humana 
omnia permiscentur, una non vacillat fidenterque futura prospi- 
cit, una ad immortalitatem nata, eius nimirum freta oraculo, 
qui beatissimo Petro edixit: «super hanc petram aedificabo 
Ecclesiam meam et portae inferi non praevalebunt adversus 
eam » 

Utinam vestigiis Sancti Ephrem insistant quotquot in Eccle- 
sia munus administrant erudiendi ceteros, ab eoque ediscant 
quam sollerter, quam assidue sit in praedicanda Christi doctrina 
elaborandum; neque enim fidelium pietas habeat aliquid sta- 
bilitatis et emolumenti, nisi in fidei mysteriis praeceptisque pe- 
nitus defixa haereat. Qui autem legitime sacras tradunt disci- 
plinas, eos Edessenus exemplo suo monet, ne Scripturas sacras 
ad placita sui quisque ingenii detorqueant, neve in iis perscru- 
tandis a perpetuo Ecclesiae sensu transversum unguem disce- 
dant; « omnis » enim « prophetia Scripturae propria interpre- 


1 §. Io. Chrys. Orat. de consumm. saec. 

tatione non fit; non enim voluntate humana allata est aliquando 
prophetia, sed Spiritu Sancto inspirati, locuti sunt sancti Dei 
homines » *. Atque Spiritus ille qui per prophetas est homines 
allocutus, idem est qui apostolis « aperuit sensum ut intellige- 
rent Scripturas » * et Ecclesiam constituit revelationis nuntiam, 
interpretem et custodem, ut scilicet esset « columna et firma- 
mentum veritatis » °*. 

Ti vero in quos ab Ephrem gloria plus redundat honoris, 
hoc sustineant, ut oportet, onus dignitatis: inlustrem intellegi- 
mus sobolem Instituti monastici, quod cuza Antonio et Basilio 
in Orientis regionibus ortum, per multiplices postea surculos in 
occidentales terras propagatum et, tot nominibus, de christiana 
humanitate est praeclare promeritum. Ne igitur hi cessent evan- 
gelicae perfectionis sectatores in anachoretam Edessenum suspi- 
cere eumque imitando sequi; monachus enim eo magis erit Ec- 
clesiae profuturus, quo melius, coram Deo et hominibus, id in se 
exhibeat quod habitus significat, idest si, secundum illud anti- 
quorum Orientis Patrum, sit « filius pacti », itemque « Angelus 
cuius opus misericordia est, pax et sacrificium laudis », ut eum 
venuste beatus Nilus Iunior definiit » *. 

Denique omnes quibus praepositi estis, Venerabiles Fra- 
tres, cum e Clero tum ex populo, illud a beato Ephrem discant, 
patriae huius caritatem, cuius quidem officia ipsius christianae 
sapientiae professione nituntur, non ab amore patriae caelestis 
seiungi debere, nedum ei praeponi: patriae illius, inquimus, quae 
nihil est aliud nisi intima in animis iustorum Dei dominatio 
hic inchoata, in caelis perfectissima; cuius profecto speciem my- 
stice exhibet Ecclesia catholica, quae, remoto omni nationum 
et linguarum discrimine, filios Domini universos, veluti fami- 
liam unam, sub communi Patre ac Pastore complectitur. Item 
docet sanctissimus vir, vitae interioris fontes ibi esse quaeren- 

dos ubi Christus constituit, idest in Sacramentis, in praecepto- 
rum evangelicorum observatione et in pietatis exercitatione mul- 
tiplici quam ipsa affert liturgia Ecclesiaeque proponit auctoritas. 
Quo in genere aliquid delibetis volumus, Venerabiles Fratres, 
ex iis quae de Altaris Sacrificio habet noster: « Sacerdos ma- 
nibus suis Christum super altare ponit ut fiat cibus. Patrem tam- 
quam domesticum alloquitur dicens: Da mihi Spiritum tuum, 
ut adveniens descendat super altare et sanctificet panem 
positum ut fiat Corpus Unigeniti tui. Narrat ei passionem et mor- 
tem exponitque coram eo ictus; neque Divinitatem pudet ictuum 
Filii sui primogeniti. Dicit invisibili Patri: en appensus in 
Cruce, Filius tuus est, eiusque vestes sanguine sunt conspersae 
et latus eius lancea est perfossum. Ei commemorat passionem | 
et mortem Dilecti sui, quasi earum oblitus sit, atque Pater au- 
diens, eius preces exaudit » ’. Quae vero de iustorum post mor- 
tem condicione versibus persequitur, ea cum constanti Ecclesiae 
doctrina, postmodum in Concilio Florentino definita, sic con- 
gruunt ut nihil supra: « Mortuus a Domino abductus et iam in 
coelorum regno inductus est. Anima defuncti in coelo excipitur, 
et tamquam unio in coronam Christi inseritur. Defunctus iam 
nunc apud Deum et Sanctos eius commoratur » ’*. 

At huius erga Deiparam Virginem pietatem quisnam satis 
dicendo explicet ? « Tu, Domine et Genitrix tua », ita in quodam 
carmine Nisibensi, « soli estis qui omni sub respectu perfecte de- 
cori estis; in Te namque, Domine mi, nulla est macula neque in 
Genitrice tua labes ulla inest » °. Omnino haec « Spiritus Sancti 
cithara » nunquam suaviores reddit sonos, quam cum proposi- 
tum est Mariae concinere laudes vel integerrimam virginitatem 
vel divinam maternitatem vel misericordiae plenum in homines 
patrocinium celebrando. 

Neque ita minore studio rapitur, cum e longinqua Edessa 
Romam respicit, ad Petri Primatum laudibus extollendum: 


1 Cf. Rahmani, I Fasti della Chiesa Patriarcale Antiochena, vitt-1x. 
2? Carm. Nisib. c. v1, pp. 24-28. 
* Carm. Nisib. n. 27. 

« Salvete, reges sancti, Apostoli Christi », ita ille ad Apostolorum 
chorum; « salvete, lux mundi .... Lucerna Christus, candelabrum 
et Petrus, oleum autem subministratio Sancti Spiritus. Salve, o 
Petre, peccatorum porta, discipulorum lingua, praedicantium 
vox, Apostolorum oculus, coelorum custos, clavigerorum primo- 
genitus » *. Atque alio loco: « Beatus es, o Petre, caput et lingua 
corporis fratrum tuorum, corporis inquam quod ex discipulis 
coagmentatur, in quo uterque oculus filii sunt Zebedaei. Illi qui- 
dem beati sunt, Magistri thronum qui contemplantes, et sibi 
thronum petiere. Auditur vera Patris revelatio favere Petro, qui 
lapis evadit inconcussus » *. Et in alio hymno sic Dominum Ie- 
sum inducit cum primo suo in terris Vicario colloquentem: 
« Simon, discipule mi, Ego te constitui fundamentum Ecclesiae 
sanctae, petram vocavi te antea ut sustineres totum meum aedi- 
ficium. Tu es inspector eorum qui aedificant mihi Ecclesiam in 
terris. Si quid reprobum aedificare velint, te ut fundamentum 
posui, coérce illos. Tu es caput fontis, a quo hauritur doctrina 
mea, tu es caput discipulorum meorum, per te omnes gentes po- 
tabo. Tua est suavitas illa vivifica, quam largior. Te elegi ut esses 
in mea institutione velut primogenitus et haeres thesaurorum 
meorum. Claves regni mei dedi Tibi, et ecce principem Te con- 
stituo super omnes meos thesauros » *. 

Haec omnia cum ipsi Nobiscum recoleremus, benignissimo 
Deo cum lacrimis supplices eramus, ut Orientales, quos disci- 
dium nimis diuturnum, contra veterum Patrum suorum senten- 
tiam quam memoravimus, ab hac beati Petri Sede misere disti- 
net, tandem aliquando ad sinum complexumque reduceret Ro- 
manae Ecclesiae, quacum, Irenaeo teste, qui per magistrum suum 
Polycarpum traditas a Ioanne Apostolo doctrinas acceperat, 
« propter potiorem principalitatem necesse est omnem convenire 
Ecclesiam, hoc est eos qui sunt undique fideles » *. Interea vero 


1 §. Ephr. Encom. in Petrum et Paulum. 

2 Cf. Rahmani, Hymni 8. Hphr. De Virginitate, p. 45. 
3 Lamy, S. Ephr. Hymn. et Serm. Vol. 1, pr. 411. . 

4 §. Iren. C. haer. 1. m, ¢. 

perlatae ad Nos sunt litterae, quibus Venerabiles Fratres Igna- 
tius Ephrem II Rahmani, Patriarca Syrorum Antiochenus, Elias 
Petrus Huayek, Patriarcha Maronitarum Antiochenus et Ioseph 
Emmanuel Thomas, Patriarcha Chaldaeorum Babylonensis, alla- 
tis maximi momenti rationibus, Nos impense rogabant, vellemus, 
Apostolica Nostra auctoritate, Sancto Ephrem Syro, Diacono 
Edesseno, titulum atque honores Doctoris Ecclesiae universae 
concedere et confirmare. Quibus quidem precibus, aliquot etiam 
S. R. E. Cardinalium, Episcoporum, Abbatum et Praesidum re- 
ligiosarum Sodalitatum graeci latinique ritus, postulatoriae lit- 
terae accesserunt. Rem profecto votis quoque Nostris consenta- 
neam mature perpendendam duximus. Memineramus enim ab 
Orientalibus Patribus, quos supra diximus, beatum Ephrem sem- 
per veritatis magistrum deiferumque Ecclesiae catholicae Docto- 
rem esse habitum; neque ignorabamus, ipsius auctoritatem inde 
ab initio plurimum valuisse non modo apud Syros, sed etiam 
apud finitimos, Chaldaeos, Armenos, Maronitas et Graecos, qui 
Diaconi Edesseni scripta in suum quisque sermonem transtule- 
runt et, cum in coetibus liturgicis, tum domi ac privatim cupide 
perlegere consueverant, ita, ut eius carmina, hodie etiam, inter 
Slavos, Coptos, Aethiopes et vel inter Iacobitas Nestorianosque 
inveniri contingat. Illud quoque animo reputavimus, hunc virum 
apud Romanam Ecclesiam magno in honore antehac fuisse. 
Praeterquam enim quod inde ab antiquis temporibus ea in mar- 
tyrologio Calendis Februariis beatum Ephrem commemorat, 
nec sine peculiari sanctitatis et doctrinae eius elogio, in 
hac ipsa Alma Urbe, saeculo XVI vertente, in honorem Beatis- 
simae Virginis et sancti Ephrem templum in colle Viminali ere- 
ctum est; cognita autem res perspectaque omnibus est, decessores 
Nostros Gregorium XIII et Benedictum XIV, qui quidem non uno 
nomine de catholicis Orientis bene meriti sunt, curasse, ut primo 
Vossius, deinde Assemanus, maiore qua tum fieri poterat dili- 
gentia, Sancti Ephrem opera colligerent atque ad inlustrandam 
catholicam fidem et pietatem fidelium alendam ederent et evul- 
garent. Quod si proxime superiores respiciamus eventus, s. m. 

decessor Noster Pius X anno mpccccrx Missam et Officium pro- 
prium in honorem eiusdem sancti Diaconi Edesseni, excerpta 
magnam partem e liturgia syriaca, approbavit et monachis Be- 
nedictinis, e Prioratu Hierosolymitano SS. Benedicti et Ephrem, 
concessit. Quibus omnibus rite perpensis, ut id suppleremus 
quod ad magni anachoretae gloriam deesse videbatur, simulque 
Orientis christiani populis gratificaremur apostolicae caritatis, 
qua eorum utilitati atque honori prospicimus, novo publicoque 
documento, negotium de quo erant litterae, quas supra memo- 
ravimus, Sacrae Rituum Congregationi commisimus, ad sacro- 
rum canonum et vigentis disciplinae praescripta expediendum. 
Res tam feliciter evenit, ut Cardinales eidem Sacrae Congrega- 
tioni praepositi per Praefectum Venerabilem Fratrem Nostrum 
Antonium 8. R. E. Card. Vico, Episcopum Portuensem et S. Ru- 
finae, renuntiarint, se idem optare et demisse a Nobis efflagitare 
quod ceteri, supplicibus libellis oblatis, poposcerant. 

Itaque, Spiritu Paraclito invocato, suprema Nostra aucto- 
ritate, sancto Ephrem Syro, Diacono Edesseno, titulum cum ho- 
noribus Doctoris Ecclesiae Universalis conferimus ratumque 
habemus, decernentes, eius festum diem, qui est duodevicesi- 
mus mensis Iunii, celebrandum ubique esse eadem ratione, qua 
dies natalis agitur ceterorum Ecclesiae Universalis Doctorum. 

Quare, Venerabiles Fratres, cum gaudemus hanc honoris et 
gloriae Sancto Doctori accessionem per Nos factam, tum confi- 
dimus simul fore, ut universae Christifidelium familiae, in tanta 
rerum asperitate, praesentissimus atque perstudiosus apud divi- 
nam clementiam deprecator ille adsit et patronus. Res item ca- 
tholicis orientalibus novo sit argumento singularis eius curae 
atque studii, quo Romani Pontifices dissitas eas Ecclesias pro- 
sequuntur; quarum quidem legitimas consuetudines liturgicas 
canonicasque regulas, perinde ac decessores Nostri, volumus in- 
tegras incolumesque perpetuo consistere. Utinam, afflante Dei 
gratia et sancto Ephrem auspice, impedimenta illa concidant, 
quibus tam conspicuam christiani gregis partem disiunctam do- 
lemus a mystica petra, super quam Christus Ecclesiam suam 

aedificavit. Utinam quam primum felicissimus ille dies illuce- 
scat, quo omnium in animis erunt « sicut stimuli, et quasi clavi 
in altum defixi » evangelicae veritatis verba « quae per magistro- 
rum consilium data sunt a pastore uno » ’. 

Caelestium interea donorum auspicem et paternae caritatis 
Nostrae testem, vobis, Venerabiles Fratres, et universo clero po- 
puloque unicuique vestrum concredito, apostolicam benedictio- 
nem peramanter impertimus. 

Datum Romae apud Sanctum Petrum die v mensis Octobris 
anno Mpccccxx, Pontificatus Nostri septimo. 


BENEDICTUS PP. XV 


Heclesiastes xu, 11. 


i. 

MOTU PROPRIO 


DE MARONITARUM IN URBE COLLEGIO RESTITUENDO 


BENEDICTUS PP. XV 


Cum primum in ea Nos cogitatione curaque versari coepi- 
mus, ut apud Orientales veterem Ecclesiae sanctae splendorem 
revocaremus, probe intelleximus quantum ad hanc rem oppor- 
tunitatis haberent Seminaria et Collegia urbana Orientis chri- 
stiani Clero pro regionum rituumque varietate instituendo. 

Itaque adolescentibus clericis ex Aethiopia domum ad 
Sancti Stephani sub templum Vaticanum nuper, aperuimus, 
quae iam bonam facit Nobis spem fructuum optimorum. 

At vero Nostrum erat in primis curare ut quae instituta 
pro Orientalibus iustas ob causas ad tempus clausa erant, eadem 
quamprimum iterum paterent. Hoc in numero cum urbanum 
esset Maronitarum Collegium, Nos ad iliud restituendum pecu- 
liari qucdam studio animum adiecimus, Maronitis quoque Epi- 
scopis potissimumque Venerabili Fratre Elia Petro Patriarcha 
in consilium adhibitis. 

Nunc igitur, rebus mature perpensis, ad maiorem Dei glo- 
riam atque ad illustris Maronitarum gentis utilitatem, pro Apo- 
stolicae potestatis plenitudine, haec Nos Motu Proprio decer- 
nimus ac statuimus: 

I. Urbanum Maronitarum Collegium denuo proximis Idibus 
Octobribus pateat, ut antea, via Portae Pincianae. 

II. Sacerdos e Clero Romanae Curiae Collegium, cum Re- 
ctoris titulo, gubernet. 

ITI. Alius, ac Rector, bonorum Administrator esto, uno ab 
altero prorsus distincto ac separato munere. Ita qui admini- 
strationem geret, ne is institutioni disciplinaeque alumnorum se 
immisceat. Administrationem autem rerum Collegii eidem, cui 
adhue, id est Procurateri Patriarchae Maronitarum demandari 

licebit: eo magis quod qui in ea procuratione hodie est, bene 
utiliterque Collegii negotia, hoc intervallo, gessit. 

IV. Magister pietatis Collegii e Maronitis eligatur: alumnis 
tamen Confessarii, quem quisque malit, petendi fit facultas. 

V. Sacrum Consilium pro Ecclesia Orientali Collegio cu- 
rando praesit. Ideo alumnorum admissiones dimissionesque a 
Cardinali eius 8. Consilii Secretario, nomine Nostro, fiant. 

VI. Quantum pecuniae singulis mensibus Administrator 
Rectori debeat in Collegii tuitionem tradere, idem S. Consilium, 
subductis calculis hinc redituum, illinc necessitatum Collegii, 
definiet. De accepta autem summa Rectoris erit suo tempore 
rationem 8. Consilio reddere. 

VII. Sexto quoque mense Rector de omni Collegii statu et 
S. Consilium et Patriarcham Maronitarum diligenti scriptione 
docebit. 

VIII. Collegii Urbaniani scholas alumni Maronitae frequen- 
tent, ad eius instituti leges in omnibus rebus sese accommodando. 

IX. Iidem, quod ad sacros ordines adeundos pertinet, aucto- 
ritati Vicariatus Urbis, sicut cetera quae Romae sunt extero- 
rum Collegia, subsint. 

Denique de domestica Collegii disciplina Rectori potestatem 
facimus legem propriam condendi; quae quidem tum valebit, 
cum Cardinalis memorati S. Consilii Secretarius eam ratam 
habuerit. 

Quae autem hic a Nobis statuta sunt, ea, contrariis quibus- 
libet non obstantibus, firma ac valida in perpetuum esse volumus 
et iubemus. 

Datum Romae apud S. Petrum die x mensis octobris McMxx, 
Pontificatus Nostri anno septimo. 


BENEDICTUS PP. XV 


Acra, vol. XII, n. 12. — 2-11-8920. 33 

LITTERAE DECRETALES 


BEATUS GABRIEL A VIRGINE PERDOLENTE, CLERICUS PROFESSUS E CONGRE- 
GATIONE CLERICORUM REGULARIUM EXCALCEATORUM A SS. CRUCE ET 
PASSIONE D. N. I. C., SANCTORUM FASTIS ADSCRIBITUR. 


BENEDICTUS EPISCOPUS 
SERVUS SERVORUM DEI 
AD PERPETUAM REI MEMORIAM 


Non sine providentissimo Dei consilio accidit ut calamitosis hisce 
temporibus, quibus homines, voluptatis illecebris prorsus dediti, super- 
bia repleti odioque incensi, atque de nulla re quam de sui amore solli- 
citi videntur, omnia in promptu essent ut ad solemnem Canonizationem 
deveniretur Beati Gabrielis a Virgine Perdolente, qui eximium praebet 
exemplum castissimae ac purissimae vitae, mirae humilitatis, ardentis- 
simae caritatis. lle enim non divitias, nec potentiam aut voluptates 
persecutus est, sed Deum tantum quaesivit, ei adhaesit, eum toto animo 
dilexit. Quisnam, tamen, eo sapientior, eo clarior, eo ditior? « Divites - 
«enim - eguerunt et esurierunt, inquirentes autem Dominum non 
« minuentur omni bono » (Ps. XXXIIT, 10). « Deus - quippe - dispersit 
«superbos mente cordis sui, deposuit potentes de sede, et exaltavit 
« humiles » (Luc., I, 51-52). 

Die primo mensis martii anni millesimi octingentesimi trigesimi 
octavi, Assisii, natus est Beatus Gabriel a Virgine Perdolente, et eo ipso 
die baptismatis aquis lustratus. Parentes habuit Sanctem Possenti, qui 
gubernatoris munus huc illuc per finitimas urbes exercebat, et Agnetem 
Frisciotti, religione ac morum integritate spectatissimos. Puero tribus 
vix apnis nato, Sanctes dilecta coniuge orbatus fuit, quae Spoleti e vita 
migravit, ac propterea ipse familiae instituendae solus intendere debuit. 
Quod, vero, singulari virtute et prudentia fecit. Paterno studio mirabi- 
liter respondebat Franciscus, qui in pauperes misericordem et a male- 
dictis abhorrentem se ostendebat. Verumtamen erat illi ardens quoddam 
ingenium, ad iramque proclive. Breves tamen erant indignationes eius, 
et, a patre reprehensus, veniam ab illo petebat. 


| 
| 

| 

| 

| 

i 

| 


Acta Benedicti PP. XV 475 


Adolescentem puerum a Doctrina Christiana Fratres primis litteris 
imbuerunt. In eorum scholis quum versaretur, seraphico fervore caele- 
stis Epuli particeps est factus, neque ex illo die ad sanctam mensam 
frequenter accedendi etiam in saeculo consuetudinem unquam intermisit. 

Primarum litterarum absoluto studio, scholas adivit Collegii Spole- 
tini Societatis Iesu, in quibus humanarum litterarum et philosophiae 
multa cum laude integrum curriculum complevit, semperque se praebuit 
in pietatis operibus assiduum ac fervidum, in pudicitia tutanda rigidum, 
in familiaribus colloquiis castigatissimum. 

Inter tamen has egregias virtutes nonnihil inerat levitatis ac vani- 
tatis. Delicatas munditias persequebatur, compto et nitido cultui nimis 
addictus, novo ac peregrino more induebat vestes. Magnopere etiam 
delectabatur choreas agitare, milesias lectitare narrationes, scenae spe- 
ctaculis interesse. In ea tamen vitae levitate et dissipatione non permisit 
Deus ut servus suus, quem ad assequendam sanctitatem appellaturus 
erat, noxam aliquam graviorem contraheret. 

Tametsi ad perfectiorem vitae rationem a prima iuventute eum 
vocare visus est Dominus. Bis enim, ob recuperatam a gravi morbo sani- 
tatem, Deo promisit religiosam se vitam fore initurum, sed semper 
promissum oblitus est. Tertio, vero, quum e gravi periculo in venando 
evasisset, perterritus Franciscus ad pristina promissa reversus est, quae 
tamen, rerum mundanarum studio, denuo neglexit. Sed misericors Deus 
ad spiritualem famuli sui utilitatem valentiora argumenta adhibuit. 
Permisit enim ut Francisci soror, Maria nomine, quam ipse valde dili- 
gebat, in aetatis flore, quasi improviso e vita migraret. Funestum even- 
tum acerbissime Franciscus tulit, atque omnibus huius saeculi vani- 
tates abdicare adeo firmiter constituit, ut patrem adiret ei nuncians 
sumptum a se consilium in religiosum ordinem concedendi. 

Vehementer miratus est Sanctes, qui omnia expertus est ut a salu- 
tari consilio filium abduceéret. Quin et dedit operam ut Franciscus cum 
puella quadam, honestissima ea quidem, quam coniugem ei expetebat, 
consuetudinem iniret. Quibus industriis paternaque auctoritate ac amore 
assecutus est ut ad saeculi illecebras adolescentem animum Franciscus 
denuo applicaret. 

Attamen misericors Deus, aliam ei praebuit occasionem, qua in 
pristinum consilium eum revocaret. Quum Franciscus die quintode- 
cimo mensis augusti anni millesimi octingentesimi quinquagesimi sexti 
se contulisset ad venerandam vetustam quamdam Matris Dei imaginem, 
quae Spoleti multa religione colitur ac eo die, e sacello educta, a 
clero per metropolitanam aedem solemni ritu praeferebatur, visus est 

sibi sacrum simulacrum in eum intentis oculis intueri simulque hisce 
verbis in corde appellari: « Francisce, tua res non est mundus, tibi 
superest religio ». 

Valde commotus est adolescens, qui ex illa hora fixum in animo 
habuit religiosae militiae nomen dare. Cupiens tamen in re tanti pon- 
deris caute se gerere, cum e Societate [esu patribus Tedeschini et Bom- 
piani et cum viro quodam, qui in montuosa solitudine sanctam vitam 
degebat et, ex proximo oppido, Cesinus anachoreta vocitabatur, se ape- 
ruit. Quorum omnium opinio fuit revera Franciscum a saeculo ad reli- 
gionem appellari. 

De qua re certior factus, religiosam familiam amplectendam selegit 
quae a Passione Domini nostri nuncupatur, in eamque petiit cooptari. 
Tune rem totam aperuit genitori, qui, licet invite, suum denique dedit 
consensum, atque alio filio Aloisio, qui ex Ordine erat Praedicatorum, 
munus detulit fratrem ad Sodalium a Passione recessum in oppido 
Morrovalle deducendi. 

Propinquis et amicis salutatis, mane diei septembris septimi, bini 
fratres Spoletanam urbem reliquerunt, atque iter coeperunt ad oppidum 
Morrovalle, quo die nono eiusdem mensis pervenerunt. Eo ipso die, 
nulla interposita mora, Franciscus in coenobium ingressus est. 

Die septembris vigesimo primo, undecimo ex quo in recessum rece- 
ptus fuerat, vestem religiosam, inenarrabili iucunditate induit, ac Franci- 
sco nomine deposito, Gabriel a Virgine Perdolente coeptus est appellari. 

Ex tune, in novum quasi hominem conversus, ad virtutum perfe- 
ctionem assequendam omnibus viribus animum intendit. In mundum, 
quem antea valde dilexerat, tantum suscepit odium, ut non modo mole- 
ste ferret de mundi rebus induci sermones, sed etiam ab iis rebus iisque 
hominibus alienatum animum gereret, quos diligere fas est, ad quosque 
natura ipsa pertrahere videtur. Quapropter ad litteras domum dandas 
tanta erat aversio, ut saepe ad id agendum a moderatore cogeretur. 
Quare erga patrem reliquosque necessarios pene obduruisse et sensu 
carens factus visus est. At non ille quidem in consanguineos benevo- 
lentiam abiecit, imo consummavit, et quasi a materia et corpore ad 
spiritum traduxit. 

Quantum vero in mundum beatus Dei famulus odium habebat, tan- 
tum amore susceptam religionem prosequebatur, nec contigit unquam 
propter negligentiam in observanda regula reprehendendum eum fuisse, 
adeoque minus puniendum. Non modo corporis, sed etiam cupiditatum, 
animi denique totius factus est dominus, idque assecutus est voluntariis 
afflictationibus et appetituum quorumvis severissima cohibitione. 

Interea, die vigesimo primo mensis septembris anni millesimi octin- 
gentesimi quinquagesimi septimi, beatus Gabriel in sodalitio a Domini 
nostri Passione, conceptis verbis, vota perpetua pronunciavit. 

Postea, mense iulii an. millesimi octingentesimi quinquagesimi octavi, 
e recessu Morrovalle in recessum oppidi Pievetorina, ut sacris disciplinis 
incumberet, missus est, et in eo per annum metaphisicae se applicuit. 

lulii vero mense anni millesimi octingentesimi quinquangesimi noni, 
ex eo recessu cum reliquis tironibus remotus est, omnesque in nuper 
conditum coenobium apud oppidum Jnsula translati fuerunt, ibique 
beatus Gabriel brevis aetatis suae reliquum curriculum explevit, in 
eoque impensa voluntate theologicis disciplinis operam dedit. 

Cum autem in sacris disciplinis discendis valde profecisset, simulque 
iam aetatem attigisset, die quinto ac vigesimo maii mensis anni mille- 
simi octingentesimi sexagesimi primi, in Pinnensi cathedrali prima ton- 
sura et quatuor minores ordines ei conlati fuere. Postmodum cogitabatur 
de eo maioribus ordinibus augendo. Huic tamen rei temporum iniquitas 
fuit impedimentum. 

Interea Gabriel, perpetuo caelestibus rebus intentus, ex fide vivebat 
et, quo in aetate magis procedebat, eo eius fides magis firmabatur. 

Sacros libros multa observantia colebat, quos nudo capite legebat, 
et flexis quandoque genibus. 

Sanctae religionis nostrae solemniores dies festos pietate ferventi et 
alacri laetitia agebat, praecipue dies natalis et resurrectionis Domini, 
Pentecostes, et Corporis Domini. 

Quamvis, tamen, Gabriel in rerum caelestium contemplationem 
semper intenderet, non sit tamen qui eum animo effingat tetricum 
quemdam hominem, asperum atque severum. Nemo enim eo suavior, 
nemo comior. 

Mira eius in Deum fiducia eo firmabatur magis, quo magis fides 
augebatur et eius cum Deo coniunctio. Nunquam propterea de animae 
suae salute beatus Gabriel subdubitavit. Quam, vero, aeternae salutis 
securitatem non in bonis a se gestis operibus ipse constituebat, sed in 
infinita Dei misericordia, in infinitis lesu Christi promeritis, in depre- 
cationibus Sanctissimae Matris Dei. 

In tanta securitate atque laetitia unum erat solummodo, quod beati 
Dei servi animum vehementer angebat, ne, scilicet, vel in minimis 
rebus Deum offenderet eique displiceret. 

Orationem adeo diligebat, ut, si quae inter agendum breviora et 
subseciva incurrerent tempora,.perire ea non patiebatur, quin amanter 
cum Deo confabularetur. 

Cruci [esum defixum tam tenero amore beatus Gabriel complecte- 
batur, ut ipse unicus thesaurus eius esset, unicum oblectamentum. Lectu- 
lum cum petebat, somno antequam se daret, Crucifixi imaginem ante 
pectus suum componebat, lesum sibi cogitatione effingens, in Calvario 
monte, sese super crucem distendentem. 

Ut vero Domini passio per augustum Eucharistiae sacramentum 
commemoratur, immo incruente redintegratur atque renovatur, ita beatus 
adolescens sanctissimam Eucharistiam affectu studiosissimo diligebat, 
tantaque vehementia de ea cum sodalibus habebat sermones, ut ipsos 
inflammaret, atque, eo flente, illi quoque lacrimas effundere cogerentur. 
Commovebatur impensoque frangebatur dolore, quum de neglectione 
sermo ei erat, qua christifideles sanctissimum sacramentum excipiunt, 
de sacrilegiis, de contumeliis ac violationibus, quae a pravis christianis 
in Sacramentum patrantur. 

Sanctae Missae eximio studio ardebat, et, quum Hostiam sacerdos ex- 
tollebat, ita defixis ardentibusque oculis eam conspicabatur, ut putandum 
esset, quovis velo remoto, Dei conspectum beatum adolescentem intueri. 

Sanctae Communioni mira devotione accedebat: diligentiis omnibus 
utebatur ut ad eam excipiendam se bene praepararet, tamque viva fide 
et flagranti affectu altare petebat, ut, admiratione commoti adstantes, 
exemplum eximium susciperent. 

Singularis istius erga augustum altaris sacramentum pietatis velut 
germana erat soror sacratissimi Cordis lesu religio, quam ipso animo 
fovebat. 

Beatus Gabriel proximum suum in Deo respiciebat: propterea signi- 
ficari verbis nequit qua observantia sese cum omnibus gerebat, maxime 
vero cum illis a quibus aversum sentiebat animum. Actus eius omnes 
cum regeret caritas, nemo fuit unquam, qui ab eo se esse laesum arbi- 
traretur. Cum vero ipse vel minimam noxam alicui intulisse putaret, 
ante eius pedes, quem offendisse putabat, proiiciebat se, supplex veniam 
petens. 

De nemine unquam iudicium audebat ferre, ne de publice quidem 
infamatis, quos etiam excusabat, sin minus commiserabatur. 

Pauperes maximo studio diligebat in necessitatibus eorum anteve- 
niendis: iis, si quid opus erat auxilii, habita venia, ultro praebebat. Cum 
vero ei, utpote qui familiae religiosae addictus, parum loci relinqueretur 
pauperibus auxilium ferendi, paternam domum litteras dans, mirum est 
quam vehementer patrem fratresque excitaret ut omnibus rebus essent 
pauperibus praesidia. « Est filius, est frater vobis, qui christifidelium 
« stipe vitam sustentat - ita scribebat - cuique tamen nihil deest; nonne 

« iustitia exposcit ut vos pauperibus invicem liberaliter opem feratis? 
San Filiorum hereditas erunt pauperum benedictiones quaeque sunt 
« pluris faciendae, benedictiones Iesu et Mariae. Nulla vobis in mortis 
« hora maior erit consolatio, quam meminisse vos nullum unquam pau- 
« perem dimisisse vacuum ». 

Quam in proximum caritatem inter viventes non valens Gabriel 
continere, eam ad vita functorum animas propagabat, ac nemo ut ipse 
industrius fuit in indulgentiis acquirendis pro defunctorum animabus 
ab Ecclesia concessis, quam ob rem purgatorii apostolus vocitabatur. 

Beatus Dei servus, delecto a se vitae instituto contentus, non modo 
quam voverat religiosam paupertatem sedulo semper servavit, sed soda- 
lium suorum pauperrimum se atque abiectissimum praebuit. Eo, quod 
plane foret necessarium, contentum esse profitebatur, idque tam arcte 
praestitit, ut pluries se moderatores interponere debuerint, ne ille iustos 
limites excederet. 

Christianae humilitatis praeclarum praebuit exemplum. Nam semper 
in mente habens divina Iesu verba: « Discite a me, qui mitis sum et humi- 
« lis corde », omnes sibi superiores habebat, se vero famulum omnium. 

Castitatis lilium, quamvis plura inter pericula illud amittendi in 
adolescentia sua versatus sit, usque ad vitae exitum servavit purum et 
illibatum, quemadmodum nuncupatis votis sese obligaverat. Cautiones 
omnes, quibus pretiosum castimoniae thesaurum custodire posset et 
stola innocentiae ornatus ex hoc mundo migrare, iugiter adhibuit. 
Rerum divinarum assidue contemplatio et filialis pietas erga Virginem 
‘perdolentem multum sane contulit, ut Gabriel intactum virginitatis suae 
florem servaret. 

Quo beatus adolescens, virtutibus omnibus ornatus, impensius dimi- 
cabat, eo ad vitae exitum propius accedebat. Dies erat decimus septimus 
februarii anni millesimi octingentesimi sexagesimi secundi, cum, vige- 
simum quartum annum agens, iam viribus languescens, sanguinem ex 
ore fudit. Arcessitur medicus, qui, pessima morbi natura agnita, omnem 
valetudinis recuperandae spem esse abiiciendam edixit. Nocte, quae 
proxime est secuta, in peius ruere visa est infirmi conditio, eumque 
extremis muniendum sacramentis ratus, eiusdem spiritus moderator 
P. Norbertus a S. Maria rei nuncium Gabrieli affert. Laeto ac iucundo 
animo adventantis mortis sententiam excipit, suavesque effunditur in 
lacrimas, quum sacrum sibi deferri Viaticum conspicit. Mox nonnihil 
morbus conquievit; tunc beatus adolescens se paratum ipsa nocte mori, 
si haec esset Dei voluntas, professus est. Vix autem morbus saevire 
rursum coepit, Gabriel extrema unctione munitus est; ipseque voluit 


480 Acta Apostolicae Sedis - Commentarium Officiale 


ut etiam in lumbis sacro oleo liniretur, quod sacramenti administer 
praetermiserat ne fastidium satis grave infirmo afferret. 

Ultimus tandem beato adolescenti illuxit dies, qui fuit vigesimus 
septimus februarii. Supremam sibi horam instare ipse persentiens, inflam- 
mato cordis affectu preces ingeminans, oculos in caelum identidem extollit, 
Virginem perdolentem in sui praesidium advocat, Christi Iesu cruci affixi 
imaginem pectori suo admotam peramanter comprimit. Tum denique, 
sacris Iesu, Mariae et loseph nominibus invocatis, vultu subrubens ac 
veluti caelesti visioni subridens, animam exhalavit placidissime, in Insu- 
lae secessu apud Fiscellum montem, vix emenso sexennio a sacro inito 
sodalitio. 

Eius sepulchrum ob praeclaram et amplissimam, quam vivens sibi 
comparaverat, sanctitatis famam, gloriosum, piarumque peregrinationum 
meta optatissima evasit; namque non pauci, qui Gabrielem depreca- 
torem adhibuerunt, ipsius apud Deum potentiam sunt experti. 

Quapropter de caelitum honoribus eidem condendis aggressum 
est studium, adornatisque auctoritate ordinaria inquisitionibus, anno 
millesimo octingentesimo nonagesimo sexto, kalendis iunii, causae intro- 
ducendae Commissionem fel. rec. Leo Papa decimus tertius, Decessor 
Noster, propria manu signavit. Quaestionibus deinde apostolicis de beati 
adolescentis virtutibus confectis riteque probatis, de heroico eius virtu- 
tum gradu coepta est disceptatio, quae in antepraeparatorio et praepa- 
ratorio Sacrae Rituum Congregationis conventu rite prius discussa, 
demum in generali eiusdem Sacrae Congregationis coetu, sexto nonas 
maias, anno millesimo nongentesimo quinto, coram fel. rec. Pio Papa 
decimo, Praedecessore Nostro, proposita est. Ac paulo post, nempe 
pridie idus eiusdem mensis maii, idem Praedecessor Noster solemniter 
edixit: Constare de virtutibus theologalibus Fide, Spe et Caritate in Deum 
et proximum, neo non de cardinalibus Prudentia, Lustitia, Fortitudine, 
Temperantia earumque adnexis Venerabilis Servi Dei Gabrielis a Deipara 
perdolente, in gradu heroico, in casu et ad effectum de quo agitur. 

Breve post temporis spatium super duobus miraculis iudicialis actio 
instituta est, atque triplici habita disceptatione, de iisdem constare prae- 
laudatus Decessor Noster decrevit septimo kalendas februarias, anno 
millesimo nongentesimo octavo, scilicet de primo miraculo, quod ita 
enunciabatur: Instantaneae p2rfectaeque sanationis Mariae Mazzarella a 
gravissima tubercolosi pulmonari, pleuritide ac multiplicibus purulentis 
abscessibus ; itemque de altero: Instantaneae perfectaeque sanationis Domi- 
nici Tiberi ab ingenti inveterataque hernia inguinali. Tandem, generalibus 
comitiis iterum indictis, quarto kalendas maias eiusdem anni quaesitum 

est, an Venerabilis Dei famulus solemni atque publico cultu, qui Beatis 
decet, Tuto ‘foret augendus. Cum omnes qui interfuere Patres Cardi- 
nales et Consultores in affirmativam ivissent sententiam, idem Praede- 
cessor Noster quinto nonas mensis ipsius decretum edidit, nempe TUTO 
procedi posse ad solemnem Ven. Servi Dei Gabrielis a Virgine perdolente 
Beatificationem. 

Solemnia autem Beatificationis pridie kalendas iunias in Basilica 
Vaticana maximo apparatu frequentique adstante populo celebrata sunt. 

Mox tamen, cum Beati viri precibus nova prodigia effecta esse nar- 
rarentur, praelaudatus Decessor Noster decimoquinto kalendas iunias, 
anno millesimo nongentesimo nono, Commissionem reassumptionis 
causae sua manu signavit. Instructis vero super assertis novis miraculis 
iudicialibus tabulis, duo quae sequuntur, ad Beati adolescentis canoni- 
zationem assequendam Apostolicae Sedi proposita sunt. 

Primum obtigit cuidam Ioanni Baptistae Cerro, agricolae, qui Fre- 
gellis ortus est, ac etsi pauperem duceret vitam, nullam tamen fere usque 
ad quinquaginta annorum aetatem aegritudine laboravit. Unum circiter 
et quinquaginta annos agens, articularibus torqueri incoepit doloribus, 
qui vertebralem praesertim columnam cruciabant. Gravior in dies fiebat 
morbus, qui eo erat perductus ut aegrotus non sine baculi subsidio ince- 
dere posset. Quo quidem subsidio uti cogebatur etiam quum alicui vel 
levissimo operi perficiendo difficili conatu nitebatur. Nullis Ioannes 
usus est remediis, tum quia medicus desperatum eius statum conclama- 
verat, tum quia, extrema laborans egestate, non habebat unde remedia 
sibi posset comparare. Thermarum curam nibhilominus, suadente medico, 
semel et bis expertus est; frustra tamen, nulla quippe habita est morbi 
remissio. Quindecim sic annos transegit Ioannes, et ad extremum iam 
morbus properabat, cum ob indultam B. Gabrieli venerationem triduanae 
solemnes in religiosae familiae templo Fregellis institutae sunt suppli- 
cationes. Quae nondum absolutae fuerant, cum, patrocinio Beati viri 
fidenter invocato, pristinam infirmus valetudinem in instanti recuperavit. 
Nam, spondilite penitus profligata, naturalem vertebralis columna con- 
ditionem adepta est, et qui non poterat nisi curvus et cum baculi subsidio 
sistere ac deambulare, erectus corpore, omnique seposito adiumento, 
incedere valuit. 

Secundum prodigium expertus est Aloisius Parisi, faber lignarius 
domo Gallipoli, qui validam sortitus fuerat naturam, et nullam usque 
ad annum aetatis suae sextum ac decimum infirmitate laboraverat. 
Anno millesimo octingentesimo octogesimo nono, quum, artem suam 
exercens, gravi ponderis ianuam enixo conatu, elevatis brachiis, suble- 

vandam pertentaret, dexterum inguinem abrumpi quasi persensit, et 
tanto percussus est dolore, ut in syncopem rueret, a qua haud brevi 
ad vitae sensus restitutus fuit. Altera vel tertia die ab incoepto morbo 
ad suos rediit labores, caute tamen et ea tantummodo opera perficiens, 
quae nullum requirebant conatum. Undecim sic, varia vicissitudine, nul- 
lisque unquam adhibitis remediis, annos transegit, nec prius ad medicae 
artis quaerenda subsidia consilium cepit quam medicus quidam, de hoc 
morborum genere peritissimus, Gallipolim venerit. Ad illum itaque Aloi- 
sius accessit; at medicus, re perspecta, nullo modo de sanatione con- 
sequenda vel cogitari posse pronuntiavit, nisi chirurgicae operationi se 
infirmus subiiceret, quod tamen Aloisius facere nequit. Ipse vero, 
tribus aliis annis circiter elapsis, ad patrocinium B. Gabrielis tandem 
confugit, et prodigiosam in instanti sanationem obtinuit. 

Haec prodigia in Sacrae Rituum Congregationis comitiis ter de 
more expensa sunt examine solertissimo, praesertim in postremis gene- 
ralibus coram Nobis habitis decimo quinto kalendas maias anni mille- 
simi nongentesimi decimi octavi. Atque paulo deinceps, nempe quarto 
idus maii, solemniter sanximus: Constare de utroque proposito miraculo ; 
de primo nempe: Instantaneae perfectaeque sanationis loannis Baptistae 
Cerro ab arthritide deformante et anchylosite columnae vertebralis (spon- 
dilite anchylosante); deque altero: Instantaneae perfectaeque sanationis 
Aloisii Parisi ab hernia inguinali dextera inveterata. 

Quod autem supererat, num scilicet ad summum fastigium honorum, 
quibus Ecclesia praeclariores filios suos, qui tanta gloria se dignos exhi- 
buerunt, augere solet, extolli turo posset B. Gabriel a Virgine Perdo- 
lente, id in generalibus comitiis, tertio nonas decembres eiusdem anni 
coram Nobis coactis, expensum est, omnesque qui aderant unanimi suf- 
fragatione responderunt, ruto ad solemnem eius Canonizationem procedi 
posse. Nos tamen admonuimus superni luminis auxiliwm in tam gravi 
negotio, communibus fervidisque fusis Deo precibus, esse poscendum. 

Tandem, re mature considerata, atque iterum caelesti lumine implo- 
rato, octavo idus ianuarii novi exordientis anni millesimi nongentesimi 
decimi noni, die nempe festo Epiphaniae Domini solemniter pronuncia- 
vimus TUTO procedi posse ad solemnem Beati Gabrielis a Virgine Per- 
dolente Canonizationem. 

Ut vero in tanto negotio iuris ordo servaretur, Praedecessorum 
Nostrorum exemplis inhaerentes, primum dilectos filios Nostros S. R. E. 
Cardinales in Consistorio secreto, die octava mensis martii anni mille- 
simi nongentesimi vigesimi habendo, sententiam eorum rogaturi, Nobis 
adesse iussimus. In quo venerabilis frater Noster Antonius, Episcopus 

Portuensis et S. Rufinae, S. R. E. Cardinalis Vico, S. Rituum Congre- 
gationi Praefectus, novensilium Sanctorum acta et miracula singillatim 
ac diserte Nobis et Cardinalibus exposuit, magnoque omnes studio 
incendit ut Beati Gabrielis memoria summis honoribus consecraretur. 

Paullo post, die videlicet vigesimo secundo mensis aprilis eiusdem 
anni, Consistorium publicum celebratum est, et in eo cuncti qui aderant 
Cardinales, de Beato Gabriele disertissima oratione dilecti filii Augusti 
Milani, Consistorialis Aulae Advocati, libenter audita, Nos ad causae 
huius legitimam definitionem sunt uno ore cohortati. 

Die vero septima subsequentis mensis maii, alterum Consistorium 
semipublicum, habitum est, in quo non modo S. R. E. Cardinales, sed 
etiam venerabiles fratres Patriarchae, Archiepiscopi, Episcopi, ad hoc 
de mandato Nostro per litteras vocati, Nobis adfuerunt, qui tum ex iis, 
quae in Consistorio publico gesta fuerant, tum ex authenticis docu- 
mentis S. Rituum Congregationis, quorum exemplar, typis editum, sin- 
gulis eorum tradi iussimus, in eamdem quam Patres Cardinales unani- 
miter sententiam iverunt. Cuius rei publica instrumenta a dilectis Filiis 
Sedis Apostolicae Notariis confecta in tabulario S. Rituum Congrega- 
tione asservari mandavimus. 

Huic vero solemni Canonizationi in Vaticana Basilica celebrandae 
praefiximus diem decimum tertium mensis maii huius anni millesimi 
nongentesimi vigesimi, in quo die colitur memoria Ascensionis D. N. I. C. 
et fideles sumus etiam atque etiam hortati ad preces, iis praesertim in 
aedibus ingeminandas in quibus publica augustissimi Sacramenti indicta 
esset adoratio, a Domino enixe rogantes ut et ipsi possent ex tanta 
solemnitate uberrimum fructum percipere et Nobis in illa absolvenda 
Spiritus Paraclitus adesset. 

Cum autem faustissima dies illuxit omnes quum saecularis tum 
regularis cleri ordines, Romanae Curiae Praesules ét Officiales, S. R. E. 
Cardinales, Patriarchae, Archiepiscopi et Episcopi, qui in Urbe aderant, in 
Vaticanam Basilicam, magnifice exornatam, convenerunt, quibus solemni 
supplicatione praeeuntibus, et Nos eamdem Basilicam ingressi sumus. 
Tune venerabilis frater Noster Antonius S. R. E. Cardinalis Vico, 
S. Rituum Congregationis Praefectus et Canonizationi huic procurandae 
praepositus, perorante dilecto filio Augusto Milani, Nostrae Consisto- 
rialis Aulae Advocato, vota Nobis precesque detulit Sacrorum Antistitum 
atque universae Congregationis Clericorum Regularium Excalceatorum 
a SS. Cruce et Passione D. N. I. C., ut Beatum Gabrielem a Virgine 
Perdolente, eiusdem Congregationis Clericum professum, gestibus, vir- 
tutibus ac miraculis insignem, in Sanctorum numerum cooptaremus, una 


| 


484 Acta Apostolicae Sedis - Commentarium Oficiale 


cum Beata Margarita Maria Alacoque, Virgine. Quod quum instantius 
’ ae instantissime idem Cardinalis per praedictum Advocatum Consisto- 
rialem a Nobis postulasset, Nos, Paracliti Spiritus lumine implorato, 
deinde Beatae Mariae Virginis et Sanctorum omnium auxilio ferventer 
invocato, « ad honorem Sanctae et individuae Trinitatis, ad catholicae 
« fidei incrementum et decus, auctoritate Domini Nostri [esu Christi 
«et Nostra, matura deliberatione, et venerabilium fratrum Nostrorum 
« S. R. E. Cardinalium, Patriarcharum, Archiepiscoporum et Episcopo- 
«rum consilio, beatum Gabrielem a Virgine Perdolente, Clericum pro- 
« fessum Congregationis Clericorum Excalceatorum a SS. Cruce et Pas- 
«sione D. N. |. C., Sanctum esse et in Sanctorum catalogo adscribi 
« decrevimus ». Cui, eodem decreto, copulavimus Beatam Margaritam 
Mariam Alacoque, Virginem, Monialem Ordinis Visitationis B. Mariae 
Virginis, eam quoque sanctitate praeclaram. Mandavimus etiam ut Sancti 
Gabrielis a Virgine Perdolente memoria die vigesima septima mensis 
aprilis in Martyrologium Romanum referretur. Gratiis deinde omnipo- 
tenti Deo actis, ad altare accessimus incruentum Sacrificium oblaturi, 
atque post Evangelicam lectionem quotque aderant allocuti sumus, lae- 
tantes in Domino quod per humilitatem Nostram horum Caelitum glo- 
riam manifestare dignatus est, atque hortantes ut novensilium Sancto- 
rum patrocinium apud Dominum Nostrum [esum Christum pro Ecclesia 
et christiana republica, tam diris agitata tempestatibus, interponerent. 
Plenariam tamdem indulgentiam impertiti sumus, atque Apostolicas 
hasce Decretales sub plumbo Litteras expediri mandavimus. 

En ergo, o christifideles, duo alii Sancti, e feracissimo Ecclesiae 
gremio orti, colendi Vobis atque imitandi proponuntur. Ambo sane 
praeclari ob pene infinitum in Deum amorem, ardentissimam in proxi- 
mum caritatem, admirandam puritatem et humilitatem. Sanctae vero 
Margaritae Mariae largitus est Dominus singulares favores et gratias, 
quum illius in conspectu venire ac saepe cum ea quasi familiariter 
alloqui dignatus sit, eam denique seligens ad cultum illud Sacratissimi 
Sui Cordis excitandum, quod temporis progressu tam late in universum 
catholicum orbem dilatandum erat. E contra, ob peculiaria Dei chari- 
smata non emicat sancta Gabrielis vita, quae intime latuit, et nihil oculis 
hominum praebet, quod communem rerum ordinem excedat. Hoc certe 
voluit Deus ut manifestum esset fideles omnes christianam perfectionem 
assequi posse, dummodo sancte vivant et in lege Domini ambulent. Si, 
ergo, tam acceptae Deo fuerunt sancti Gabrielis virtutes, vestigiis eius 
omnes inhaereant quotquot Christi sanguine regenerati sunt. Praesertim 
vero eum imitentur qui, religiosae alicui militiae addicti, mirum in eo 

habent exemplum castissime vivendi atque regulae proprii Ordinis per- 
fecte obtemperandi. 

Omnia praedicta certa scientia et Apostolicae potestatis plenitudine 
confirmamus, roboramus, atque iterum statuimus, decernimus, univer- 
saeque Catholicae Ecclesiae denunciamus, mandantes ut harum Littera- 
rum transumptis, etiam impressis, manu tamen alicuius Notarii publici 
subscriptis ac sigillo viri in ecclesiastica dignitate constituti munitis, 
eadem prorsus fides habeatur, quae hisce Nostris Litteris haberetur si 
exhibitae vel ostensae forent. 

Nemini ergo has Litteras Nostrae definitionis, decreti, mandati, 
relaxationis et voluntatis infringere vel contraire liceat. Si quis vero, 
temerario ausu, hoc attentare praesumpserit, indignationem omnipotentis 
Dei ac sanctorum Apostolorum Petri et Pauli se noverit incursurum. 

Datum Romae, apud sanctum Petrum, anno Domini millesimo 
nongentesimo vigesimo, die decima tertia mensis maii, Pontificatus 
Nostri anno sexto. 


4 Ego BENEDICTUS, Ecclesiae Catholicae Episcopus. 


+4 Ego Vincentius Episcopus Ostiensis et Praenestinus Cardinalis Van- 
NUTELLI, Sacri Collegii Decanus, Datarius. 

Ego Caiztanus Episcopus Sabinensis Cardinalis De Lat. 

+ Ego Antonius Episcopus Portuensis et S. Rufinae Cardinalis Vico. 

Ego [anuarius Episcopus Albanensis Cardinalis Granito PIGNATELLI 
DI BELMONTE. 

Ego Basitius Episcopus Veliternus Cardinalis 


Ego tituli S. Praxedis Presbyter Cardinalis Merry peu VAL. 

*%& Ego Ocravius tituli SS. Laurentii et Damasi Presbyter Cardinalis 
CaGIANoO. . 

4 Ego Perrus tituli S. Laurentii in Lucina Presbyter Cardinalis Ga- 
sparri S. R. E. Camerarius. 

+ Ego Fr. Anpreas tituli SS. Cosmae et Damiani Presbiter Cardin&alis 
Friawirts Ord. Praed. 

Ego tituli S. Hieronymi Presbyter Cardinalis Scapineui 
pI L&GuUIGNO. 

Ego Victor Amapsus tituli S. Priscae Presbyter Cardinalis Ranuzzi 
DE BIANCHI. 

*4 Ego Donatus tituli S. Silvestri in Capite Presbyter Cardinalis Spar- 
RETTI. 

+ Ego Paiiepus Maria tituli S. Mariae de Aracoeli Presbyter Cardi- 
nalis CAMASSEI. 

+ Ego Avueustus tituli Sanctae Caeciliae Presbyter Cardinalis Sis. 


Ego Careranus Sanctae Agathae Protodiaconus Cardinalis 

EX Ego Lupovicus Sanctae Mariae in Via Lata Diaconus Cardinalis 
BILLort. 

Ego Micuaét S. Eustachii Diaconus Cardinalis Lzea. 

Ego Nicoxaus S. Mariae in Domnica Diaconus Cardinalis Marin. 

+ Ego Orestes S. Mariae in Cosmedin Diaconus Cardinalis Grorar, 
Maior Poenitentiarius. 


O. Carv. CAGIANO A. Carp. VICO 
S. R. EB. Cancellarius. Ep. Portuen. et S. Rufinae 
S. R. C. Praefectus. 


Raphaél Virili, Protonotarius Apostolicus. 


Lodovicus Schiiller, Protonotarius Apostolicus. 
Loco Plumbi. 


Reg. in Canc., vol. XXI, n. 5. 


Il 


BEATAE MARGARITAE MARIAE ALACOQUE, VIRGINI, MONIALI A VISITATIONE 
SANCTAE MARTIAE, SANCTORUM HONORES DECERNUNTUOR. 


BENEDICTUS EPISCOPUS 
SERVUS SERVORUM DEI 
AD PERPETUAM REI MEMORIAM 


Ecclesiae consuetudo antiquissima in Sanctorum numero eos adscri- 
bere qui, heroico gradu, virtutes, dum viverent, exercuerunt et miracula 
atque prodigia patrarunt. Per Canonizationes ab Ecclesia decretas laudes 
Sanctorum enarrantur et misericordiae Dei, qui laborum mercedem eos 

donare voluit per mirificas gratias, etiam cum in humanis agerent ad 
eorum intercessionem concessas, atque eodem tempore declaratur gloria, 
qua ipsi in caelis gaudent. Et merito militans Ecclesia, filiali ac devoto 
affectu, eos veneratur, qui exemplum virtutum reliquerunt, viam docentes 
ad supernam vitam consequendam. 

Speciali porro ex causa, mira est rerum gestarum narratio ab ancilla 
Dei Margarita Maria Alacoque, ad quam toties Ipse Dominus se mani- 
festavit et cum qua pluries benignissime est alloquutus ad charitatem 
et devotionem suscitandas in Sacratissimum Iesu Christi Cor, quod 
homines tantopere dilexit, dum eorum plurimi, ingrato animo, Eius 
amorem sunt remunerati. 

Documentum bonitatis atque misericordiae Eius, quae in vita huius 
ancillae Dei tam clare apparent, excitet omnes, qui Christi sanguine 
regenerati sunt, ad Sacratissimum Cor amore prosequendum, ut ab Eo, 
in hoc pergravi tempore, illas obtineant gratias quas effundere despondit 
in eos qui hoe Cor debito honore afficiunt. 

Margarita Maria, die vigesima secunda mensis iulii anni Domini 
millesimi sexcentesimi quadragesimi septimi, ortum habuit a Claudio 
Alacoque, iudice et regio tabellione, et Philiberta Lamyn in oppido 
Lhautecour, dioeceseos Augustodunensis. De sacro fonte eam levavit 
Margarita de Saint-Amour, quae, ut vidit spiritualem filiam quadri- 
mam iam esse, optavit in arce sua, cui Corcheval nomen erat, puellam 
habere et, cum id obtinuisset, eam curis duarum a&ncillarum commisit. 
Altera earum amabilis et sollicita erat, sed ab ea Margarita abhorrebat: 
altera severior et nihilominus libenter ea puellula utebatur: hoc eo 
fiebat, quod ipsi panderat Deus, gratiae suae esse hanc compotem, illam 
contra vacuam: hac ratione a Deo edocta, plagas evadere valuit, quae 
innocentiae suae ponebantur. Tantum enim in virginculae cor Deus infun- 
debat puritatis amorem, ut ipsa, quin sciret quid ageret, haec verba 
saepius iteraret: - Domine mi, tibi puritatem meam consecro et perpe- 
tuam voveo castitatem. - Puerorum ludos et clamitationes fugiebat, 
quaeritans silvarum latibula, in quibus abdite Deo funderet preces. 

Mature tamen eam aerumnae invenerunt, quia, cum esset octo 
annos nata, genitore orbata est et mater, cui quinque liberi instituendi 
erant, Margaritam tradidit sanctimonialibus a S. Clara oppidi Charolles 
apud quas, novennis, primum sanctissima Eucharistia refecta est. Per- 
petuo apud religiosas magistras manere cupiebat, quo et ipsa potiretur 
earum sanctitate, sed brevi tempore corporis languore tentata est, ut 
mater filiolam domum reducere coacta fuerit. At nec tempus, neque 
remedia arcanae aegrotationi allevamentum afferebant, et puella quatuor 


| 


488 Acta Apostolicae Sedis - Commentarium Officiale 


annos degit quin posset ambulare et ossa per cutem adeo eminebant ut 
ex illa viderentur erumpere. Tandem mater petiit pro ea a Beatissima 
Virgine valeludinem, promittens, filiam suam Eius se praecipue futuram, 
et itaque, recuperata salute, Maria Virgo Margaritae moderatrix facta 
est. Conabatur interea mundus constituere suum imperium in animo 
puellae, quae libertatem suam et saeculares consuetudines diligere coepit 
atque elegantia vestimenta ac ornamenta amare, necnon cum aliis puellis 
ludis et profanis conversationibus interesse. Deus vero, ancillae suae 
sanctificationis sollicitus, ad severiores mores per afflictiones retulit. 

Tres foeminae erant domi Margaritae, quae omni potestate potie- 
bantur et actus eius durius excutientes libertatem omnem ei eripiebant: 
ipsae etiam Margaritae matrem auctoritate quavis spoliaverant quae 
etiam, cum saepe aegrotaret, filiae curae atque sollicitudini unice erat 
commissa. In hisce moeroribus Ei erat solatium adire ad lesum in san- 
ctissima Eucharistia, qui, et eam docebat, quo pacto oraret, et ad vitam 
religiosam suscipiendam impellebat: a qua tamen filialis amor detinere 
eam videbatur, ne praesidio suo matrem desereret orbatam. [nterea pau- 
peribus, quoties locus erat, opitulabatur parvosque eorum liberos domi 
suae congregabat ut catechismum eos doceret, nisi pium opus ab iis 
interciperetur quae ibi dominabantur. Amor matris in animo virginis 
vehementer contendebat cum voluntate caelestibus invitamentis obtem- 
perandi; nec defuerunt adolescentes qui nubere eam vellent nec deerant 
proximi qui eam de voto castitatis anxiam, lenire studebant, aientes illud 
nullam vim habere, quia a puellula, quid ageret nesciente, emissum. 
His in angustiis robur Margarita habuit ex sacra Confirmatione, qua 
anno millesimo sexcentesimo sexagesimo nono a Cabillonensi Episcopo 
est inuncta, sero sane, cum iam esset duo et viginti annos nata, nec 
tamen maturius eo quod Episcopi Augustodunenses multos per annos 
sacram suae dioeceseos lustrationem missam fecerant. 

Numquam interea vox Domini deficiebat quae puellam instabat, ut 
promissionem teneret perpetuae castitatis, sed, cum mater gravius aegro- 
taret, familiares Margaritam hortabantur eam ne desereret, sin quid matri 
accideret crudelitatis eius culpae. Cui tamen certum iam erat divinis 
iussis gerere morem ac necessariorum tandem flexit voluntatem. Ulterius 
alia exorta est contentio de ordine religioso deligendo: his enim erat 
in votis ut sodalibus Ursulinis se addiceret puella, inter quas quaedam 
cognata eius erat adlecta: Margarita contra ad sanctimoniales a Visita- 
tione sentiebat a Deo se appellari. Et quamvis has elegisset, tamen 
incerta manebat in quod asceterium sanctimonialium a Visitatione ingredi, 
quorum plura proferebantur. Ut vero ad Paraediense asceterium con- 

tinuo sensit se vocari, cum sanctimonialibus de ea excipienda negotium 
festinanter agitatum est; quo composito, maxima animum virginis lae- 
titia pervasit. Quare, eam conspicientes, de eius vocatione subdiffidebant, 
invicem vulgo murmurantes: hancine tam hilarem, tam festivam puel- 
lam, fore unquam sanctimonialem? Illa, laetitia exsultans, anno millesimo 
sexcentesimo septuagesimo primo, Paraediense asceterium, cui tanto 
studio inhiabat, est ingressa, in quo, duobus post mensibus, die festo 
S. Ludovici, Galliarum Regis, vigesima quinta mensis augusti, religionis 
habitum induit ac Margarita Maria appellata est. Ibi pergebat Deus 
recenti sponsae caelestia gaudia cumulate gratificari quae, tamquam 
illa sustinendo impar, ab Ipso petebat ut ea aliquantulum remitteret, 
humiliationum ac vilipendiorum praebens se percupidam. Moderatrix 
asceterii tunc mater Margarita Hieronyma Hersant et soror Anna Fran- 
cisca Thouvant tirunculis magistra: cum exploratum haberent spiritum, 
quo illa ducebatur, esse revera a Deo, a piis exercitiis saepe illam aver- 
tebant et humillimis operibus operam navare iubebant; ipsa vero nihil 
repugnabat nihilque antiquius habebat quam Deo in omnibus obedire. 
Attamen admirabilis illa semita, per quam ancillam suam agebat Deus, 
sanctimoniales ancipites reddebat, an Margarita Maria idonea esset ut 
in earum numerum exciperetur: secum enim reputabant sanctos suos 
institutores noluisse quidguam apud eas apparere extraordinarii: quare, 
expleto iam tirocinio, diem eius professionis sustinuerunt. In hoc pergravi 
Margaritae Mariae moerore, mater Maria Francisca de Saumaise, quae, 
eo anno millesimo sexcentesimo septuagesimo secundo, missa erat ut 
Paraediensis asceterii munere praepositae fungeretur, tirunculae prae- 
cepit a Deo petere ut, si eam iis devotis virginibus cooptari vellet, per 
regularum omnium diligentem observantiam sacro ordini eamdem effi- 
ceret fructuosam. Referre dignatus est Deus prolixe se id acturum et 
si quid contra sua iussa moderatrices forent iussurae, facile se passu- 
rum illis potius quam sibi sponsam suam obtemperare. Huiuscemodi 
responsione mater de Saumaise satisfacta plane est, et Margaritae 
Mariae exoptata potestas professionem religiosam emittendi omnibus 
suffragiis est data. 

Sacro recessui, iuxta morem praemittendo, pientissime vacavit, in 
quo miris beneficiis divina liberalitate cumulata est atque sanguine suo 
proposita venturae aetatis exaravit: nihil ipsam reliqui sibi retenturam, 
et divino Sponso in omnibus rebus perpetuo se fore addictam atque 
dicatam. Ita comparata, die sexta mensis novembris eiusdem anni, vota 
religiosa emisit et deinceps sorori valetudinario praepositae adiutrix 
est assignata, quo in implendo officio, plura perpetienda ei fuerunt a 

diabolo qui, quantum sibi potestatis permittebatur, innumeris virginem 
taediis ac fastidiis illudebat. Uiterius duae sorores, quibus commissum 
erat valetudinarium, plane dispares ex natura erant, a quo manabat ut, 
quae Margarita Maria agebat, praefectae fere non probarentur, et quam- 
quam illa omni ope et opera adnitebatur, non adipisceretur, ut huic 
satisfaceret. Abiectionis inexplicabili siti beata Dei ancilla flagrans, 
despectus ac vilipendia Sponso assidue petebat; nec ille sane dilectae 
suae refragabatur, cuius pollicitationibus virginis animus vehementer 
expletus est, gaudens mirificas quae in se inerant laudes, obrui humi- 
litate. At mater de Saumaise, reputans singularia quae apud Margaritam 
Mariam accidebant, iussit eam haec fideliter mandare litteris. Istiusmodi 
iussum humillimae virgini quam acerbum fuit: verum auctor ei Dominus 
fuit, ut sedulo illud transigeret, aiens, si in se ipsa animum adverteret, 
fore cito perspecturam, quae in ipsa erant, non ea miserae creaturae, 
at Deo esse tribuenda. Igitur moderatricis voluntati candide illa ac dili- 
genter obsecundavit. 

Quare, inter alia plura, ab ea docemur, cum in Visitationis pervi- 
gilio non mediocri afficeretur molestia, quod quominus cum sororibus 
psalleret, ravi impediebatur; inter eius brachia Iesum Puerum, splen- 
doribus fulgentem, protinus constitisse divinoque alloquio eam esse 
dignatum. Quumque ipsa vereretur ne per diaboli deceptionem id con- 
tingeret, a Puero petiit ut, si vere Puer Jesus esset, laudes suas canendi 
faceret ei potestatem. Id illico cum esset assequuta, [nfantis divini blan- 
ditiae nihil virginem distinuerunt, ne acri intentione animi, in sacro 
munere fungendo, sorores prosequeretur. Quum vero Paschatis solemni 
die paulo ferret moleste, quod propter officium sibi commissum, cum 
reliquis sanctimonialibus operam dare non posset, in reprehensionem 
Domini incurrit, sponsam monentis obedientiae et sacrificii orationem, 
oratione contemplationis cedere sibi acceptiorem. 

Iam vero sensim aggrediebatur Dominus de Sacro Corde suo cum 
dilectissima ancilla huiusmodi serere sermones: in extremis discrimi- 
nibus Cor suum portum ac asylum praebere; in Corde suo quietem, 
solatia, oblectamenta omnia animas inventuras; Cor suum in cruciati- 
bus regnare, in humilitate triumphare, exsultare in unitate. Quare devo- 
tae virginis incipiebat flagrare iam animus, Jesu Cordis charitatem omni- 
bus patefacere et praedicare. In die eius festo, Sanctum Franciscum 
Assisiensem Margaritae Mariae patronum Deus statuit, quam rem divini 
sui amoris argumentum esse aiebat, quod, per viam moerorum et con- 
tinuorum dolorum, ducem se virgini debebat ille praebere. Addebat 
enim, sponsae suae se omnia esse velle, solatium eius et gaudium simul- 

que eiusdem supplicium. Nam Margarita Maria aiebat animam suam a 
divino Sponso esse adeo pervasam ut nihil in ea studii, nihil facultatis 
reliquum faceret, nisi ipsum diligendi; formidinem porro nullam praeter 
peccati. In Corde Iesu demersam, despicationem se siticnter expetere, 
neglectionem, oblivionem hominum, quo crucifixo Sponso congruens 
fieret. Hisce sensibus Deus omnipotens ita paullatim fidam ancillam 
instituerat ut, ad flagrantissimam divini Cordis sui charitatem homi- 
nibus denunciandam, instructa iam atque expedita esset. 

Festo die S. Ioannis Evangelistae anni millesimi sexcentesimi sep- 
tuagesimi tertii, cum Margarita Maria oraret ante sanctissimam Eucha- 
ristiam, visus est ei Dominus Jesus, qui in sinu suo iussit eam diu 
quiescere: tum adorabile Cor suum primum illi pandens: - Cor istud - 
inquit - erga te hominesque universos tanto flagrat amore, ut eum iam 
cohibere nequeam, quin per te omnibus pervulgetur et, Cordis mei bene- 
ficiis omnes cumulati, aeterna supplicia effugiant. - Post haec ab ea cor 
petiit et, in Cordis divini fornacem ante demersum, eodem incendio can- 
dens, illi reddidit, quae per totam aetatem igne illo exarsit neque concepto 
tune dolore est subinde unquam exempta. Haud ita multo post, divinum 
Iesu Cor denuo sese praebuit conspiciendum: in igneo solio sedebat, 
sole fulgidius, uti crystallum perlucidum; lanceae elucebat vulnus, spinea 
corona circumdabatur, imminebat crux. Studio excitatus, ut ab homi- 
nibus perfecte diligeretur, sponsae suae Deus aiebat, id imiisse se con- 
silii, ut Cor suum illis manifestaret ac, per illud, amoris, misericordiae, 
gratiae, sanctificationis ac salutis thesauros super eos uberrime effun- 
deret. Addebat, magno opere esse sibi in deliciis, sub specie carnei 
Cordis, publice ab hominibus honorari, quo tali imagine cordium eorum 
studium commoveatur: ea imago ubivis esset in honore, benedictionum 
omne genus fore eam allaturam. Praeterea tum haec verba a Corde 
sacratissimo illa percepit: - Siti excrucior, ut in sanctissimo Sacramento 
me homines colant: at nullus fere mortalis inventus est, qui restinguere 
sitim meam conetur et amori meo respondere. - Quae verba animum 
virginis amantissimae moerore incredibili occupaverunt. 

Interea Margarita Maria, a curando valetudinario dimissa, anno mil- 
lesimo sexcentesimo septuagesimo quarto, magistra electa fuit sororcu- 
larum, a parvo habitu dictarum, quae, infantes exceptae in asceterium, 
in eo educabantur, ut adolescente aetate inter tirunculas numerari pos- 
sent. Et vitii horrorem in teneris earum animis ipsa instillabat atque 
Dei ac virtutis amorem: facilis et in reliquis indulgens, in mendaciis 
et insimulationibus severam se praebebat. Illae vero mirum est, quanti 
eam facerent, quomodo eam venerarentur: magistrae munuscula et si 


| 


492 Acta Apostolicae Sedis - Commentarium Officiale 


quid eius capillorum forent adeptae, uti sacras reliquias servabant: cum 
orantem magistram altera deprehendisset, alteras invitabat clanculum 
ad conspiciendum quo pacto fundebat preces. 

Apparuit denuo Iesus sponsae, fulgores et ignes e quinque vulne- 
ribus emittens ac potissimum ex adorabili Corde: iterum infinitum suum 
amorem erga homines commemorabat et ingratum, pervicacem, contu- 
meliosum eorum erga se animum quaerebatur, adiungens: « Tu saltem 
ingratissimae eorum disertioni supple ». Cui illa respondit: « Ecquidem 
«ego possim Domine?» Ac Iesus inquit: « Habes unde tuam sarcias 
« imbecillitatem ». Cumque divinum Cor aperuisset, adeo vehemens ex 
eo erupit flamma ut, ad sustinendam eam, vix virgini suppeterent vires. 
Tune edixit quae essent ab illa peragenda: quanto per obedientiam fas 
saepius esset, ad sacras Epulas accederet, id faceret sexta illa feria quae 
quoquo mense primum incidit; ante mediam noctem quae inter quintam 
et sextam feriam intercedit, in memoriam mortalis tristitiae, qua in 
horto olivarum Redemptor hominum conflictatus est, per solidam horam 
ad humum provoluta iaceret, peccatoribus implorans misericordiam 
simulque moerorem aliqua ratione leniens, quo ipse, ab Apostolis desti- 
tutus, affectus est. Ab hoste tamen sedulo caveret, rationibus omnibus 
insidias instruente: obedientiam auctorem adhiberet, nihil agens, nisi a 
praepositis iussa. Cum fere alienata mente hoc visu maneret, sorores eam 
quaeritantes deprehenderunt loqui atque gradi minus valentem et ita 
incensam tremebundamque ad moderatricem adduxerunt. Ad genua 
eius cum procubuisset, Margarita Maria quid sibi contigerat repugnanter 
narravit: mater de Saumaise vero eam inclementer excipiens et multis 
castigans, ea omnia quae Dominus ei petierat noluit concedere. Qua re 
mirum quantum illa recreata est, cui humilitate ac demissione nihil erat 
iucundius. 

At in imbecilla virginea membra divinitus immissus ignis ardentem 
et continuam intulit febrim, quam diu illa animo libenti toleravit, donec 
ad id extremi est adducta, ut iam iam moritura esse videretur. Tunc 
mater de Saumaise Margaritam Mariam iussit a Deo sanitatem petere, 
quam si recuperasset, id argumento futurum revera eam a spiritu divino 
duci. Antistitis voluntati paruit et continuo exaudita est. Aegrotanti enim 
virgini sanctissima Dei mater visa est, aiens Se missam a Filio divino, 
quo pristinam valetudinem restitueret filiae dilectae: quam benigne est 
solata ac praedixit longum iter adhuc agendum ipsi manere, perpetuo 
sub cruce, clavis spinisque transverberatam, flagellis laceratam: nihil 
tamen esse ei timendum; se enim nunquam eam fore derelicturam, sed 
assidue tutaturam. 

Quum ita haec contigissent, fas iam matri de Saumaise non erat, 
divinis rebus, quae in Margarita Maria eveniebant, fidem abnuere: quare, 
cum imparem se existimaret, ad filiam, per vias adeo excelsas gradientem, 
ducendam, optime rata est cum religiosis viris, qui Paraedii in regendis 
animabus et dignoscendis spiritibus sciti habebantur, arduum negotium 
mature considerare. Hi vero, rebus perpensis, Margaritam Mariam illu- 
sam iudicarunt, et eam atque moderatricem vetuerunt complecti et 
sectari quae mirabilia proferebantur. Frustra vero soror iussum pera- 
gere omnibus suis viribus connisa est, Deo non sinente: quare in incre- 
dibiles sollicitudines ipsa devenit, qaum enim Deus pergeret constanter 
ancillam suam persequi, existimare ipsa iubebatur qui in se ita agebat, 
Deum non esse. Perturbatam et derelictam se putantem, divinus Magister 
tranquillavit, promittens quemdam servum suum ad eam se missurum, 
cui illam praecipiebat, sacri sui Cordis arcana omnia quae didicerat, 
revelare: ipsius enim fore partes, per viam extraordinariam, qua ipsa 
incedebat, eam confirmare. 

Sub primis sequentis anni venit Paraedium venerabilis pater Claudius 
de la Colombiére, cuius scientia ac virtus maximi fiebat, Paraediensi 
Societatis lesu domui praefuturus: utque primum asceterium a Visita- 
tatione adiit, Margarita Maria intimam vocem percepit aientem: - Ecce, 
quem tibi mitto. - Aliquando deinceps post habitam apud sanctimoniales 
a Visitatione concionem, pater de la Colombiére petiit a matre de Sau- 
maise quaenam esset soror illa cuius locum demonstrabat: et cum 
responsum fuisset, nomen illi sorori esse Margaritae Mariae, pater sub- 
didit: « Est ea selecta quaedam anima ». Post haec mater de Saumaise 
iussit Margaritam Mariam animum omnem suum patri Claudio pandere. 
Cum perinvite in id illa ingrederetur, hortante illo, ingenue perfecit. Ipse 
Pater humili virgini animum addidit, quin dubitaret de spiritu quo duce- 
batur, quippe ex obedientia eam non eximebat: Dei incitamentis obtem- 
perans, totam se arbitrio eius permittens et gratificans, cum eius beni- 
gnitatem miraretur, qui ab ancilla sua adeo obnitente non recesserat, 
communicationes eius, familiaria alloquia reverenti, humili, pergrato 
animo exciperet. 

Quodam die, cum in aede a Visitatione pater de la Colombiére, adstan- 
tibus sanctimonialibus, rem divinam faceret et secum bonitatem Dei 
reputaret, qua per sanctum sacrificium nobis se communicat, sensit se 
novo quodam et inexplicabili fervore erga eum accendi, uti patefactum 
Margaritae est. Cui, ad sanctas Epulas mox accedenti, Dominus Noster 
divinum Cor suum ostendit, ardentis fornacis speciem praebens: alia 
duo corda illi appropinquabant ut illi se devincerent et in illud demer- 

gerent. Vocem audierunt dicentem: « Ita sanctus amor meus tria haec 
« corda in aeternum coniungit ». Alia duo corda erant cor Margaritae 
Mariae et cor patris Claudii. Praecepit praeterea Dominus ancillam suam 
eidem patri divini sui Cordis thesauros manifestare ut eorum pretium 
et utilitatem pervulgaret: sibi autem addebat libere, divinorum horum 
bonorum, veluti fratrem ac sororem, ambos esse aeque participes. 

Nam ad aeternam memoriam visum est insigne illud quod Marga- 
ritae Mariae, anno millesimo sexcentesimo septuagesimo quinto, est obie- 
ctum inter octo dies qui Corporis Domini festum excipiunt. Nam cum 
ipsa coram sanctissimo Sacramento Dei adstaret, divinus Sponsus eximia 
in dilectam suam beneficia profudit: quae et magno opere impellebatur, 
quoquo pacto facultas suppeteret, gratiam ei referre. « Nulla mihi », 
-inquit Ille, « erit a Te remuneratio acceptior, quam si tu id agas, quod 
«a te toties petii »» Tum divinum Cor suum aperuit et inquit: « Ecce 
hoe Cor, quod homines tanto opere dilexit, quod ita rei nulli pepercit, 
ul ad amorem suum declarandum se confecerit et consumpserit: illorum 
vero pars maxima ingrato me animo remunerantur, impudentia sua, 
sacrilegiis, veterno, despicentia, quam in hoc amoris sacramento mihi 
exhibent: id vero molestissime patior, a cordibus quoque devotis mihi, 
tali me modo tractari. Propterea a te peto, ut sexta feria, quae octo 
dies sequitur sanctissimo Sacramento sacros, praecipuum solemne insti- 
tuatur ad Cor meum honorandum: quo die sancta de altari erunt a 
fidelibus libanda et adhibenda simul honorabilis compensatio, ad repa- 
randas indignitates, in sanctissimum Sacramentum per eos dies inlatas, 
quibus populo adorandum propositum fuit. Despondeo ego tibi, Cor 
meum se fore dilaturum, ad divini amoris sui actiones ubertim in illos 
effundendas, qui illud tali honore afficiant aliisque ad haec agenda, 
exstent auctores ». Cum Dominus ita dilectam sponsam alloqui dignatus 
esset, illa respondit: « Sed haec, Domine mi, a tam misera ac peccatrice 
« creatura tu petis? quae tuis studiis sua ipsius indignitate officiet? ». 
At ille: « Oh imperitam sane virginem! Tene tandem latet, imbecillimis 
« me naturis uti, quibus acerrimas confundam? ». Ipsa vero: « Quibus 
« rebus transigere haec queam, tu igitur mihi praebeas ». Denuo porro 
Dominus: « Servum meum (patrem nimirum de la Colombiére) adhibe: 
« meis verbis dic ei, ad religionem hance constituendam, nervos omnes 
« intendat et ad divini Cordis mei votum explendum: coram impedimen- 
« tis, quae incident, ne abiiciet animum; sciat omnia posse eum, sibi 
« qui omnino diffidat, quo virtuti meae sese permittat ». 

Cum Margarita Maria mandata divina ad patrem Claudium detu- 
lisset, ab eo iussa est quae sacri Cordis religionem respiciebant et alia 

plura Dei gloriae utilia, quorum in partem ipse vocabatur litteris man- 
dare et scriptum sibi tradere, ut commode posset meditare. Continenter 
igitur, huius piae religionis duo praecones, ab ipso Domino delecti, 
divini Iesu Cordis diem festum primi celebrarunt, die vigesima prima 
iunii eiusdem anni millesimi sexcentesimi septuagesimi quinti, quo se 
ei addixerunt et paratos sunt professi ad omnia suscipienda et toleranda, 
quibus Eius proposita perficerentur. Sed, non ita multo deinceps, Mar- 
garita Maria auxiliis orbata est patris de la Colombiére qui, exeunte 
mense septembris sequentis anni, ad Anglicam aulam est profectus, ubi 
ducissae Eboracensi a sacris esset concionibus. Hoc discidium acerbius 
illa tulit: quam ob rem-a caelesti Sponso reprehensa est, eam ita 
arguente: « Quid hoc? nonne tibi sum ego satis, qui principium tuum 
« ac tua finis exsto? ». ‘ 

Cum pater Claudius Paraedio abscessisset, inenarrabiles cruciatus, 
Deo volente, Margaritae Mariae tolerandi fuerunt, quibus menda repa- 
raret, quae in suo asceterio admittebantur. Quare in id languoris est 
delapsa, ut, stomacho cibi impatiente, ipsa escis fere abstineret: iussa, 
quae apponebantur, cuncta comedere, ita ea evomebat et maius detri- 
mentum accipiebat valetudo, ut revocandum iussum fuerit et in aliud 
mutandum tantum comedendi quantum esset facultas. Mater de Sau- 
maise, absoluto sexennio sui magisterii, sub eodem fere tempore, idest 
anno millesimo sexcentesimo septuagesimo octavo, Paraedio decessit: 
in commentariis suis huiusmodi testimonium reddiderat de Margarita 
Maria: per sex annos, quibus familiariter ea usa erat, numquam propo- 
situm illius refrixisse, quo certum erat, ut in se Deus in omnibus regnaret, 
ante omnia et prae omnibus; nulli unquam oblectamento aut animi, aut 
corporis eam indulsisse; hac constanti fidelitate, eximias gratias a divina 
largitate et singularia beneficia sibi conciliasse; haec vicissim, ad cruces, 
afflictiones, despicientias magno opere persequendas, eam excitasse; 
exstare neminem, qui tantis studiis honores et voluntates concupiscat, 
quanta illa aviditate cruces et contemptus appetebat: hac erant eius 
deliciae, quamquam delicatior natura eius talia stomachabatur et gra- 
viter ferebat. 

Matrem de Saumaise in asceterio Paraediensi administrando mater 
Greyfié excepit, quae sororum sententias ad Margaritam Mariam quod 
attinet, offendit discrepantes: quare ad concordiam tuendam in ipsa 
quae singulariter contingebant, flocci pendere prae se ferebat et, si quid 
ipsa egisset, quod reliquis non probabatur, quamvis iussu suo egisset, 
vel se auctore, eam coram castigare non dubitabat. Istiusmodi agendi 
ratio Dei famulae erga moderatricem gratum animum excitavit et san- 

ctae necessitudinis in dies vincula roboravit. Quamquam autem Mar- 
garitae Mariae antiquius nihil erat, quam ut adorabile Iesu Cor universis 
hominibus praedicaretur, tanta tamen tenebatur humilitate, ut ea de re 
quidquam aggredi vereretur, ne sanctum negotium vitiaret indignitate 
sua ac pessum daret. Interim vero praeposita vetuit ancillam Dei quintae 
feriae nocte, ut Vominus eam iusserat, per oram vigilare orantem : humi- 
liter illa quidem obtemperavit: identidem vero moderatricem adibat et 
timere se aiebat, ne illanmy interdictionem probaret Dominus et eius 
causa ne repeteret poenas. Nec de sententia illa tamen decedebat: sed 
ut vidit sororem Mariam Elisabetham Quarré, in qua egregias spes collo- 
caverat, profluvio sanguinis subito absumi, rata id contigisse in poenam 
sui peccati, Margaritae Mariae dudum ablatam veniam redintegravit. 

Spiritualibus cruciatibus summo opere cum soror perciretur, benigne 
cohortatus eam est Dominus nollet animum despondere: se enim fidelem 
ipsi esse custodem attributurum, qui comes ei perpetuus foret, tempo- 
ribus eius praesto esset et contra hostem ferret suppetias. [gitur istius 
opibus ancilla Dei constanter utebatur, qui, trepidis in angustiis, se illi 
etiam conspiciendum praebebat, et moerentem comiter solabatur. Quis- 
nam esset, olim ei indicavit, ut Sponsi in se amor quantus esset, illa 
perspiceret: « Ex beatis iis spiritibus - inquit - ego sum qui maiestatis 
« divinae solio proxime adstant quique Iesu Christi sacri Cordis ardorum 
« fiunt maxime participes ». 

Iussa divinitus est Margarita Maria, quae ipsa habebat, Sponso suo 
iustam facere donationem et solemni actui scribendo mater Greyfié est 
adhibita. Haec igitur, tabellionis partes usurpans, extremo die decembris 
eiusdem anni, litteris mandabat se, pro ea potestate qua in Margaritam 
Mariam pollebat, sacro adorabilis Iesu Cordi, absoluta atque irrevocabili 
conditione, offerre, dedicare et conservare quidquid boni illa, per inte- 
gram suam vitam, agere posset et post obitum pro ea ageretur, ut 
sacrum idem Cor, sua voluntate et arbitrio, in eorum gratiam, sive vivo- 
rum, sive mortuorum, qui sibi videantur, eo utatur; profiteri sororem 
Margaritam Mariam, libenti animo sese omnibus exuere, hoc excepto, 
velle se divino Iesu Cordi aeterno esse coniunctam illudque amore tan- 
tummodo eius diligere. Tum mater, tum soror, subscriptionem appo- 
suerunt huic syngraphae, quae iucundissima Deo fuit, qui sponsae suae 
dixit, ut illa, amore suo, omnia bona abiecerat, ita vicissim se velle eam 
Cordis sui et omnium eius thesaurorum heredem esse, praecepitque 
eam, se dictante, hanc donationem sanguine suo scriptis mandare, quae 
ut firma essent, Margarita Maria sacrum Iesu nomen supra cor suum 
scalpello incidit. 

Ipsis illis diebus, pater de la Colombiére, fidei causa ex Anglia detur- © 
batus, cum per Paraedium oppidum iter haberet, matrem Greyfié invenit 
de Margarita Maria et mirabilibus, quae in ea fiebant, paulo haesitantem. 
At scitus vir eam confirmavit significans dubium sibi non esse in ea 
sorore gratiam Dei operari. - Ecquid vero attinet - subdebat, « si de 
« diaboli illusionibus agatur, quandoquidem eosdem effectus, quos Dei 
« gratiae pariunt? Cuius tamen rei nulla species est: ita enim gerens, 
«eam decipere diabolus volens, se ipse deciperet; quippe humilitas, 
« absoluta obedientia, simplicitas, arbitrii cohibitio tenebrarum spiritus 
«non sunt illi quidem fructus ». 

Autumnali tempore subsequentis anni, soror Margarita Maria, Dei 
amore flagrans, cum videret vulnus, quod sibi intulerat, ad sanctissi- 
mum lIesu nomen super cor suum incidendum, iam coalescere, suscitare 
illud excogitavit, ardentis cerei flamma admota. Manus tamen factum 
supergressum est animi intentionem: quare gravius exulcerata de re 
soror coacta est praepositam commonefacere, quae, ad peiora praeca- 
venda, significavit remedia esse adhibenda. Sed humillima virgo perhor- 
rescens aliis ostendere malum quod amore Dei sibi effecerat, Deum enixe 
precata est, ut e tanta sollicitudine sponsam suam levaret; qui illi pro- 
misit postero die eam fore sanam, quod ita evenit. Quum vero prodi- 
giosae sanationis renunciandae necdum tempus suppetiisset, modera- 
tricis schedula Margarita Maria est iussa, malum suum monstrare sorori 
schedulam ipsam reddenti. At cum nullum superesset vestigium mali, 
ab imperato faciendo, illa rata est supersedendum et continuo matrem 
adiit, quae tamen acriter eam reprehendit et voluit sorori a valetudinario 
locum mali omnino patefacere, quamvis iam nihil remediorum opus 
esset. Severius etiam, quinque dierum spatio, a divino Sponso est in 
eam animadversum; qui insuper ei dixit sacrum illud nomen, quod illa 
tantis cruciatibus sibi impresserat, huius noxae poena, numquam in 
posterum extrinsecus appariturum. 

Morbi vero, quibus assidue Dei ancilla afflictabatur quosque in deli- 
ciis habebat, in valetudinarium saepe eam detrudebant. Ibi pridem degen- 
tem, die decimanona iunii anni millesimi sexcentesimi octogesimi, pridie 
nempe sanctissimi Corporis Domini solemnia, mater Greyfié convenit, 
a qua instantibus precibus licentiam impetravit, postridie, lectulo pau- 
lisper relicto, sacro adstandi. Itaque soror valetudinario praeposita est 
iussa curare mane, sub horam divini officii, aegrotam nonnulla refectam 
alimonia, e lecto surgere et eam ad sacrum deducere. Vespere tamen Mar- 
garita Maria sorori a valetudinario dixit servare ieiunium se optare, quo 
sanctam Communionem reciperet, spem habens ad id quoque sibi vires 

Dominum praebiturum. Soror non est refragata et rata ne matrem qui- 
dem Greyfié refragaturam esse, promisit veniam ab ea se petituram. Eo 
tamen die id efficere oblita, diluculo Margaritae Mariae se induenti 
praesto est, tum recta ad praepositam, permissionem ab ea relatura- 
Nam ista, eodem tempore valetudinarium ex alia porta ingressa, Mar- 
garitam Mariam offendit quae lectulum iam reliquerat, quo sacri Convivii 
particeps fieret. Quin rem praecipue investiget, acriter illam obiurgat: 
arbitratui suo nimium eam adhaerescere, obedientiae deficere, humilitati, 
simplicitati: rei divinae igitur intersit, ad sacras Epulas, quandoquidem 
ita libet, accedat. Ut vero propria voluntas satis ad haec ei virium 
praebet, ita vice sua se iubere, valetudinario excedere, quinque continen- 
tes menses, valentium sororum omnia munera persequi, nulla adhibere 
medicamenta, valetudinarium non adire, nisi hoc faciat ad aegrotantes 
invisendas aut eis opem suam, si sit opus, commodandam. Humillima 
virgo, ad moderatricis genua provoluta, austeram animadversionem 
excepit, noxae suae veniam ac poenam petiit et quae praecipiebantur, 
quam ocissime praestare instituit. Cui benigne Dominus est opitulatus, 
valetudinem sponsae dilectae promittens, qua integra per illos quinque 
menses usa est, quibus consumptis, pristinae aegrotationes, quas tanta 
cupiditate expetierat, in eam sunt reversae. 

Nihilosecius mirum, mater Greyfié filiam suam quantum diligebat 
et quanti faciebat virtutes eius ac sanctimoniam: quae vicissim, quo ab 
ea habebatur inclementius, eo studiosius in amore respondebat. Cum 
porro, uti assidue contingebat, sub finem sequentis anni millesimi sex- 
centesimi octigesimi primi, Margarita Maria graviter aegrotaret, denuo 
moderatrix impelli se sensit, ut e valetudinario illam inopinato emitteret 
et Domini curis eam sanandam traderet. Quare ita iussa soror, tametsi 
gravi febri cohorrebat, in conclave se recepit, ubi Iesus Dominus, prae- 
sens ei factus, humi iacentem sublevavit et utpote suae sollicitudini per- 
missamn, talem ei valetudinem reddidit ut si numquam ipsa aegrotasset. 

Quodam die, cum Margarita Maria divinum Epulum adiret, Dominus 
in sacra Hostia visus est, spinea corona caput sponsae cingens, dum 
auctor est, in eius pignus illam acciperet, quae ut similis sibi fieret, 
mox erat ei imponenda. Ac revera paulo post, adversis casibus in caput 
pluries percussa, asperi sibi cruciatus sustinendi fuerunt, quorum gratior 
Domino suo erat quam si potentissimorum orbis regum sibi esset dia- 
demata largitus. Insomnes ducens noctes, se beatam putabat, nam cum 
divino Sponso tempus traducendi dabatur locus, ex capitis dolore pul- 
vinis illud applicare praepedita, felicissimam se existimabat, Iesu Domino 
similem factam, qui adorabili capite adhaerescere cruci vetabatur. 

Mense augusti eiusdem anni, pater de la Colombiére Paraedium 
rediit, ut pergravis morbus, quo afflictabatur, eo in oppido curaretur: 
qui iis doloribus et virium ea infirmitate iam tenebatur ut vix loquendi 
superesset facultas. Ante tamen hiemalis temporis initium, potuit asce- 
terium a Visitatione aliquoties adire et sororem Alacoque atque reliquas 
spirituales filias convenire. Brevi tamen fuit istius conditio, ut facile com- 
periretur Paraediensis aéris temperiem eius valetudini minus esse accom- 
modatam: quare de eo transmittendo consulebatur apud Rhodanum 
flumen, Lugduni, seu Viennae, ubi natale caelum hauriret. Clanculum 
iam iis apparatis quibus ad iter opus erat et frater ad eum deducendum, 
die vigesimanona mensis ianuarii anni millesimi sexcentesimi octogesimi 
secundi, Paraedium advenerat, quum domina Mayneaud de Bisefranc, 
rem odoratam Margaritae Mariae renunciavit, quae ei negotium dedit 
diceret patri Claudio, per obedientiam si esset fas, se illo itinere absti- 
neret. Petente eo ut scripti soror consilium explicaret, illa exaravit in 
schedula: « Dixit mihi, istic velle se tuae vitae sacrificium ». Igitur iti- 
nere supersessum est. 

Claudius de la Colombiére Paraedii, die decimaquinta februarii anni 
millesimi sexcentesimi octogesimi secundi, hora septima vespertina obiit 
et cum postridie mane id in asceterio nunciaretur, Margarita Maria inquit: 
« Pro eo orate et curate ut ubicumque oretur ». Hora vero undecima, eadem 
ita loquuta est: « Moeroris facite finem: invocate eum, nolite quidvis 
« timere; ad opem enim vobis ferendam, quam unquam, modo amptis- 
« simus est ». Miranti vero matri Greyfié sororem preces et afflictationes, 
quemadmodum agere pro ceteris consueverat, pro defuncto patre non 
petere, suaviter et hilare ea inquit: « Nihil sane talibus necesse est; 
« quippe ea est conditio eius ut pro nobis oret: bonitate enim ac mise- 
« ricordia sacri Cordis Domini Nostri, decora sede in coelis potitur; tan- 
« tum, ut Deo satisfaceret, de quadam in diligendo ei segnitia a beatifica 
« visione dimotus est, ex qua hora morti occubuit, usque donec inani- 
« mum corpus conditum est ». Cum vero humilis virgo schedulam illam, 
quam ad moriturum patrem Claudium dederat recuperare conaretur, 
pater Bourguignet, domui Societatis Iesu praepositus, dixit universum 
domus tabularium se citius daturum quam propheticam illam schedulam. 

Incredibile est quanta misericordia Margarita Maria commovebatur 
erga animas purgatorio igne expiantes, quibus non raro a Domino copia 
fiebat, ut illi se conspiciendas praeberent, aerumnas patefacerent. Tum 
illa vehementes preces Deo effundebat, libenter suscipiebat afflictationes, 
quousque foret ei compertum, exoptatam beatificam Dei visionem illas 
esse tandem adeptas. 

Festo die Domini nostri in caelum ascendentis, anno millesimo sex- 
centesimo octogesimo quarto, mater Greyfié, praefecturae tempore expleto, 
asceterium Paraediense reliquit et partes eius mater Christina Melin 
suscepit. Cum alumna ipsius Paraediensis asceterii esset, et Margaritae 
Mariae virtutes exploratas haberet, eam plurimi faciebat. Huic vero, ex 
hac potissimum causa, immutatio moderatricis ingratissima fuit, quippe 
haec erga humilem virginem frequentes emendationes non adhibebat, 
quibus mater Greyfié uberrime utebatur. Molestius quoque tulit quod 
mater Melin, adstatricem penes se eam cupiens habere, fuit auctor ut 
ad id officium a sanctimonialium coetu eligeretur: at ea, de paulo hone- 
stiore loco, quem aegre erat adepta, se consolari adnitebatur incumbens 
demissioribus officiis: sororibus a culina praesto esse, ad eas ligna baiu - 
lare, fictilia lavare. 

Exeunte eodem anno, Margarita Maria electa est tiruncularum 
magistra, ipsis petentibus, spem nactis, quam aggrediebatur perfectio- 
nem vitae, doctrina eius et exemplis se esse proclivius adepturas; imo 
quaedam exstitit quae, tirocinii iam tempore expleto, ad illud remeare 
voluit, quo in sororis Margaritae Mariae disciplinam se committeret. Illa 
vero charitatem Dei vitae religiosae constituebat fundamentum: docebat 
voluntatem Dei omnium actionum esse normam, propriam vero per- 
petuo esse abdicandam, omnes extraneos affectus exuendos, valedicen- 
dum omnibus rebus: se ipsam contemnere, precibus cunctis et religio- 
nibus praestare: attamen addebat perpetuo orandum esse. Simul dilectas 
alumnas suas sanctissimi Cordis Iesu religioni initiabat, de qua ad eas 
saepe sermones serebat: eae vero ferventis magistrae hortamenta summa 
voluntate et ardentibus studiis excipiebant. 

Adventante eo die, quem ipse Dominus sanctissimo Cordi suo sacrum 
in posterum fore, constituerat - anno millesimo sexcentesimo octigesimo 
quinto, hic dies erat vigesimus mensis iunii - Margarita Maria sanctis- 
simi eiusdem Cordis quamdam imaginem calamo descripserat. Porro 
eius alumnae, ab ipsa divino amore incensae, eo die media nocte e 
lectulo surrexerunt, erectaque arula et desuper illa imagine suspensa, 
ad quae facultatem habuerant, pie eam decoraverunt; et, mane facto, 
sanctissimo Cordi Jesu quaeque se addixit et propriam dicavit. Beatas 
eas praedicebat earum magistra, quas adhibebat Dominus, ut divini 
Cordis sui sanctae religionis initium facerent! Integer ille dies a tirun- 
culis est consumptus in honorando humillimo et suavissimo Corde Iesu, 
eo laudando eique benedicendo. Hic primigenius triumphus sanctissimi 
Iesu Cordis, animo Margaritae Mariae quantum oblectamenti attulerit, 
facile coniicitur. Verum laetitiam acres dimicationes sunt prosequutae: 

de his enim quae in tirocinio facta erant, per reliquum asceterium cum 
fama manaret, non defuere sanctimoniales, quae Dei famulam et eius 
discipulas aspere increparent, quippe quae, ut libidine sua precibus et 
extraordinariis ritibus devotae virgines onerarentur, quod per constitu- 
tiones prohibitum erat, committebant. Suborientibus contentionibus, 
mater Melin, tranquillitatis ducta studio, vetuit quidpiam simile, ob reli- 
quarum sororum oculos, posthac suscipi in tirocinio: verum exiguas 
religiones suas clanculum persequi tirunculis liceret. Brevi tamen istius- 
modi rerum conditio plane immutata est. 

Antecedente anno, Lugduni typis editus erat « Recessus spiritualis » 
auctore Claudio de la Colombiére et, non mullo post, ille libellus Parae- 
dium est allatus et in coenaculo devotarum virginum cum earum multa 
atque pia voluptate coeptus recitari: omnes enim illum patrem plurimi 
faciebant nec erat ulla quae de rebus, in illis paginis contentis, vel 
minimum esse subdiffidendum suspicaretur. Brevi vero in illum locum 
ventum est in quo narratur de quadam persona quacum Deus fami- 
liariter versatur et cui, ante sanctissimum Sacramentum oranti, ipse 
Deus petierat ut sanctissimi Cordis sui diem festum, nono die post divini 
Sacramenti festum instituendum curaret; et ab illa persona hoc divinum 
iussum ad « Recessus » scriptorem transmissum esse. Igitur cum in 
coenaculo iste locus recitaretur, sanctimoniales cognoverunt agi de qua- 
dam re super naturam atque divina, quae in aede atque intra illius 
asceterii muros contigerat, et personam illam, et privilegiis tam excelsis 
animam ditatam, esse sororem Margaritam Mariam Alacoque. Imo, mensis 
sublatis, tempore sororum relaxationis, aliqua ex ipsis Margaritae Mariae 
occurrere non dubitavit et de re illa disertim alloqui: haec autem de re- 
bus in « Recessu » narratis, in quibus praecipuam partem habuerat, nihil 
infitiata respondit, ex his iustam sibi causam esse ut abiectionem suam 
diligeret. At ex hac « Recessus » lectione eius sanctitatis famam vehe- 
menter apud omnes sorores firmatam esse, non est equidem mirandum. 

Cum vero, anno millesimo sexcentesimo octogesimo quinto, esset in 
domo Paraediensi Societatis Iesu pater Ignatius Rolin, a Domino ancil- 
lae suae assignatus est, qui eius animae moderaretur. Huic illa totius 
vitae confessionem egit: qui, ea audita ac mature perpensa, iussit omnia, 
quae per integram suam aetatem sibi contigerant, eam scriptis mandare. 
Ita ipsa, obedientia adacta illam Autobiographiam exaravit, cui debemus 
si multa memoriae prodita sunt, quae secus nos omnino laterent. Eo 
autem tempore, cum quaedam tiruncula, ad id religiosum sodalitium a 
Deo non appellata, dimittenda fuerit, contra Margaritam Mariam tiran- 
cularum magistram animi non modo laicorum sed eliam ipsarum san- 

ctimonialium adversati sunt et aspere repugnaverunt. Tunc pater Rolin 
titubantem virginem confirmavit eiusque animum excilavit, eam graviter 
hortans ut nollet in mentem inducere insectationes illas quae commo- 
vebantur, maledicta excitari quae suadente et impulsore diabolo in 
ipsam coniicebantur; imo tales res existimaret a Deo permitti, qui spon- 
sae suae periculum humilitatis, patientiae, mansuetudinis optabat facere. 
Gratias igitur Deo multas haberet et ageret, qui ea ratione dilectionem 
suam erga eam expromebat. 

Praestantiora solatia graves molestias exceperunt. Nam instante iam 
die, quem ipse Dominus ad divinum Cor suum honestandum praefinierat, 
eadem illa soror Maria Magdalena des Escures, quae superiore anno 
tirocinium adire recusaverat ut ibi sanctissimum Cor lesu adoraret, 
ipsius Cordis divini ab ancilla Dei imaginem petiit, cui arulam subiecit 
in aditu chori sanctimonialium. Igitur, auspicatissimo eo die vigesimo 
primo iunii anni millesimi sexcentesimi octogesimi sexti, devotae mulie- 
res ut ingrediebantur chorum ad arulam conspicabantur, rei novitatem 
admiratae, cunctae sunt intime commotae et, conversis protinus animis, 
prostans divinum Cor certatim adoraverunt eique omnes ardenter bene- 
dixerunt. Nec mora: iam sermones agitant de curando ut tabula depin- 
gatur, quae sanctum mysterium exprimat: iam consilium quaeque promit 
ut a necessariis suis, ad id efficiendum, impetret pecuniam. At, a Deo 
instincta, mater Melin, quam tabula depingatur, ad locandam eam ante 
sacellum esse exstruendum, rata est; et sororculae a parvo habitu e 
pusillis oblectamentis subducebant pecuniam, ad eam aedificationem: 
numquam vero antea asceterii inopia, quam in illo tempore deplorata 
magis fuit. Cui tamen spisso ac operoso labore adeo occursum est ut 
annalibus asceterii proditum memoriae sit, tam enixe eo anno hortum 
esse excultum ut duplicatos fructus tulerit. Interim ad alios quoque 
a Visitatione ascetérios sacri Cordis Iesu religio propagabatur, ut Sine- 
muri in Esselatensi comitatu (Semur-en-Auxois) opera matris Greyfié, 
quae tunc illi asceterio moderabatur; Divione (Dijon), adnitente matre 
de Saumaise, cui acriter soror addebatur loanna Magdalenas Joly; Moli- 
nis (Moulins) per matrem Soudeilles, ad quam Margarita Maria de hac 
re non semel litteras dabat. Patre Rolin assentiente atque impellente, 
anno millesimo sexcentesimo octogesino sexto, Margarita Maria voto se 
obligavit sanctissimo Iesu Cordi arctius absolute et perfecte addicturam ; 
ei se tum in gaudiis, tum in doloribus omnino permittentem; seque plane 
neglecta, ipsum diligere promittentem, ipsi satisfacturam; silenter omnia 
agentem ac tolerantem eius victimam perpetuo futuram. Praeterea pro- 
misit adversarios quosque suos ex animo dilecturam, in praecipuorum 

amicorum numero eos habituram, commodis illorum inservituram, quid- 
quid sibi beneficii fieret facultas in eos collaturam. 

Dominus [esus autem hoc sermone suam fidelem sponsam alloqui 
dignatus est: « Tibi polliceor, in profusa mei Cordis misericordia, si qui 
«per novem continentes menses, singulis sextis feriis quoquo mense 
«primis occurrentibus, sacratissimam mensam adeant, omnipotentem 
« Cordis mei amorem poenitentiae finalis beneficium eis concessurum : 
«in offensa apud me haud ipsi morientur neque sanctis non exceptis 
« sacramentis; ac, in postremis illis momentis, tutum eis asylum Cor 
« meum praebebit ». 

Eodem anno iam exeunte, Iacobus Alacoque, Ancillae Dei frater, 
qui oppidi Bois-Sainte-Marie curio erat, adeo vehementer aegrotavit, 
ut iam desperatus a tribus suis medicis desereretur. Frater alter, Chry- 
sostomus, ad Margaritam Mariam nuncium misit qui, pro moribundo 
fratre, virginis preces peteret: haec vero, sinistro nuncio recepto, inquit 
non opinari fratrem fore moriturum et, a nuncio paulo decedens, ante 
sanctissimum Sacramentum perrexit oratum; tum hilari vultu ad nun- 
cium revertit confirmans fratrem illo morbo non esse moriturum, quod 
domum suam scriptis etiam nunciavit: revera ille, octavo die, a quavis 
invaletudine iam evaserat. Multa enim, pro aegri fratris sanatione, soror 
Deo pollicita est, a quo retulit responsum id Se concessurum et sanctum 
eum esse facturum, dummodo propositis atque suis beneficiis responsurus 
ille foret. Quare, subsequente anno ineunte, soror ad fratrem, qui sana- 
tionem recuperaverat, ut quae Deo pro ipso promiserat significaret, lit- 
teras dedit, in quibus aiebat nefas esse Deum illudere, fluxarum rerum 
dimittendam ab eo cupidinem, studium aleae, morum impotentiam: et 
a sacro Domini Corde omnia sperare, qui tanta eum dilectione com- 
plectebatur ut sanctum omnino esse velit: hac ex causa servasse eum 
incolumen; illam vero aegritudinem immississe ut excitaret eum et per 
viam perfectionis celerius duceret. Ecquem sorori esset dolorem inu- 
sturus si, non obsequens Dei voluntati, sancta consilia eius ad vanum et 
irritum redigeret ac deturbaret: nullam pacem, nullam futuram quietem 
nisi omnia Deo ipse devoveret. Ad id assequendum, multum adlaboran- 
dum ei esse: al neque defuturam gratiam neque vim, neque sacri Domini 
nostri Iesu Christi Cordis praesidium. 

Via igitur patefacta est, qua sanctissimi Cordis religio in paroecia 
illius oppidi Bois-Sainte-Marie propagaretur: Chrysostomus enim, in 
paroeciae aede, sacellum sacro Cordi dicatum, sua impensa, aedificari 
curavit, Iacobus porro sacrum, sextis feriis in perpetuum faciendum, ibi 
instituit: quarum rerum Margarita Maria, quae ad ea transigenda hortata 

vehementer fuerat, magnam animi oblectationem excepit. Molinis interea, 
principe et auctore ancilla Dei, divini Cordis Iesu religio a matre de 
Soudeilles disseminabatur, Divione a matre de Saumaise. 

Cum mater Maria Christina Melin ad antistitae munus iterum delecta 
esset, denuo optavit ut adstatrix sibi Margarita Maria adderetur, idque 
a sanctimonialibus facile assequuta est. Delectae sorori permolestum hoc 
fuit ut ipsa aliquanto post amicae suae scribebat: « Fateor, hoc in tem- 
« pore, infirmitatem me persensisse meam, subiectionis defectus ex quo 
« personas plures interposui, quarum ope e meo munere evaderem: 
« frustra tamen omnia fuerunt. Ah! oportet perfecta oblivione nos ipsas 
« derelinquere et, post haec, nihil optare, nihil amplius velle, quo in Deo 
« omnia inveniamus ». 

Iamdudum humilis virgo impelli se sentiebat ut, deprecante beato 
Francisco Salesio, dilecto instituto suo a Visitatione necessarias quasvis 
expeteret gratias et potissimum unionis ac fraternae charitatis perfectio- 
nem, quae Ordinis eius praecipuae sunt virtutes. Cum pluries Dominus 
hance petitionem renuisset, illa inquit: « Deus meus, a te non abscedam, 
« hane gratiam donec mihi concesseris, dumque vita suppeterit, omnia, 
« quae in me sunt, ad deprecandam illam adhibebo ». Tum Deus: « Obse- 
« crationem tuam excipiam, quae sum iussurus, si ea impleantur. Opor- 
« tet religiosas singulas sorores severe inquirere ad dignoscenda quae 
« huic beneficio meo sint impedimento: plurimum obstat enim aliarum 
« in alias studium quoddam atque invidia, cum reposita cordis frigiditate, 
« quae charitatem dissolvit et beneficia mea frustratur ». Ac sanctus 
Franciscus Salesius qui coram aderat, adiunxit: « Oportet veram Visi- 
« tationis filiam esse viventem quamdam hostiam ad Iesu Christi simi- 
« litudinem ». Alio vero die sancta Conditrix Margaritae Mariae dixerat: 
« Veras filias a Visitatione in cruce exsultare, opus est et in abiectio- 
« nibus gloriari: eorum enim triumphus in cruce tantum consistit ». 

Die Visitationis festo, altero nempe mensis iulii, anno millesimo 
sexcentesimo octogesimo septimo, soror Margarita Maria coram sanctis- 
simo Sacramento pro Ordine suo vehementer preces fundebat: Deus 
vero sponsae suae dixit: « Noli me diutius hac de re affari: devotae 
« virgines, vocante me, obsurdescunt et aedificii subvertunt fundamenta: 
« quod si alio illud fundamento fulcire agitatur, ego ipsum eruam ». 
Necesse fuit, Dei Matrem se interponere ad Visitationis causam defen- 
dendam, et post productam certationem, sancta Mater tandem victrix 
discessit. Furens factus est diabolus et ira exardescens, horrendam 
tempestatem excitavit, qua aedes et asceterium verti visa sunt, chori 
eancellorum bis sunt aulaea discissa et vox Satanae per aérem exaudita 

dicentis: « Visitationis Ordinem excindere processissem, nisi firma eum 
«columna sustinuisset, contra quam nihil mihi suppetit potestatis ». 
Memoriae proditum est fragorem tam vehementem accidisse ut devota 
mulier quae cum sorore Margarita Maria ante sanctissimum Sacra- 
mentum orabat, raptim surgeret ad fugam arripiendam, ab ea porro 
esse retentam, dicente: « Noli timere: finis iam est nec res procedet 
« praeterea ». His verbis animum illius sedatum esse ipsamque simul 
fecisse coniecturam, Margaritae Mariae fuisse visum oblatum. 

Res igitur prospere cesserunt: atque eodem Visitationis festo die 
subsequentis anni, sorori Margaritae Mariae ante sanctissimum Sacra- 
mentum adstanti, altus latusque locus mirae pulchritudinis visus est. In 
medio, velut in igneo solio, fulgebat sanctissimum Cor Iesu; hine erat 
beatissima Virgo, illinc sanctus Franciscus Salesius et pater de la 
Colombiére; apparebant praeterea devotae filiae a Visitatione tutelaribus 
suis angelis sociatae. 

Quas alloquens, ita hortabatur caeli Regina: « Venite, dilectae filiae, 
« hue accedite ». Et Cor divinum ostendens haec addebat: « Ecce divi- 
« nus hic thesaurus, qui vobis est potissimum patefactus, propter stu- 
« dium, quo institutum vestrum ipse complectitur, quod, uti Beniaminum 
«suum, unice diligit et, prae reliquis, hoc vult beneficio locupletare. 
« Neque vero oportet, vestras animas tanto thesauro solas frui; sed opus 
« est, alios quoque homines vos facere eius participes et, per orbem uni- 
« versum, liberaliter illum dividere; qui sumptibus nequit absumi et inde 
« quo magis hauritur, eo magis est trahendum ». Tum ad patrem de la 
Colombiére conversa inquit: « Tibi vero, divini mei filii servo fideli, pre- 
« tiosi huius thesauri pars magna assignatur: si enim filiabus a Visita- 
«tione conceditur ut homines ad eum cognoscendum ac diligendum 
« appellent et universis distribuant: tuae Sodalitatis patribus munus 
« defertur, ut omnibus ostendant huius thesauri utilitatem ac virtutem ». 

Ancillae Dei periucundus fuit ille dies cum sacellum sanctissimi 
Cordis Iesu, quod in Paraediensi asceterio exstruebatur, finitum esset et 
die septima septembris anni millesimi sexcentesimi octigesimi octavi 
inauguratum ; nec asceterio tantum a Visitatione sed oppido universo insi- 
gnia solemnia exstiterunt. Pium sodalitium sacerdotum Paraediensium, 
curionibus accedentibus continentium paroeciarum, in aedem paroeciae 
convenerunt et exinde ad asceterii claustrum sacellumque processerunt: 
hic christifidelium frequens est addita vis. Hora prima post meridiem, 
sacri ritus initi sunt et hora tertia expleti: diutius vero contemplatio 
est producta Margaritae Mariae, vel mentis eius ad Deum raptae exces- 
sus. Ipsa vero, tametsi nolens ac repugnans in dies vulgo sui venera- 

tionem excitabat; et ipse Dominus eius augendae non raro fiebat auctor. 
Ita contigit sorori Mariae Lazarae Dusson cum in coenaculo historia 
Catharinae Senensis recitaretur, in corde agitasse beatam se fore, si 
personam quamdam, ea ratione comparatam, offendisset. Dominus vero 
ei intus respondit: « Respice! dilectam meam habes in conspectu, cui 
« gratiarum et beneficiorum non minus liberalis fui ». Cumque illa 
conspexisset, sororem Alacoque ante se vidit, quae adstatricis eo tem- 
pore fungebatur officio. 

Quoddam maius negotium Margaritae Mariae divinitus datum est 
ut comperimus ex litteris ad matrem de Saumaise datis: cui ingenue 
scribit se iussam esse Galliarum regi renuntiare Dominum in aula regia 
velle regnare et potissimum in corde regis; suam imaginem velle in 
vexillis depingi, caelari in armis, quo eis victoria pariatur; templum 
exstrui velle in quo proponatur effigies sacri Cordis ut regis et totius 
aulae consecrationem et obsequia recipiat, eumdem tandem elegisse, ut 
amicum suum fidelem, qui a Sancta Sede in sui honorem sacrum impe- 
tret litandum et reliqua privilegia sacri Cordis religioni inhaerentia. 
Haec esse divina mandata, ad quae curanda, quod sit sibi consilii, addit 
soror Alacoque. Cum nimirum patrem de la Chaise, ad commonefa- 
ciendum regem Deus selegerit, a matre de Saumaise operam dandam, 
ut Margaritae Mariae quavis mentione silentio praetermissa, insignem 
illum Societatis Iesu sodalem apud regem adhibeat. Mater de Saumaise 
voluntate accepit has partes et rata est se a Deo concitari, matre Ludo- 
vica Croiset uti deprecatrice, asceterii Callevionensis antistita. [bi enim 
sese receperat infelix Angliae regina Maria Beatrix Atesina, cui etiam- 
tum Eboracensi duci, pater de la Colombiére a sacris concionibus 
fuerat; hisce enitentibus, spes fuit ut ad Ludovicum, hoc nomine, deci- 
mum quartum regem accessus aperiretur. 

Ecquid vero effectum est? Utrum caeleste monitum non est ad regem 
allatum; au regem absolvendi defecit animus? Sane de tanto negotio nihil 
litteris est mandatum. Tantum ex eo locus coniiciendi aperitur, quod 
ni de nuncio divino traditio aliqua in regia domo exstaret, non fuisset 
post haec Ludovicus huius nominis decimus sextus tali ratione votum 
suum nuncupaturus. Quippe infelix rex sacramento se obligavit cura- 
turum fore ut in sacri [esu Cordis honorem, dies festus institueretur, per 
universam Galliam, nona die post sanctissimi Sacramenti solemnia in 
perpetuum celebrandus; ipsum se sacro Cordi devoturum, domum 
suam ac regnum: aliquo in tempore, in Cordis sanctissimi honorem 
sacellum, sin minus altare, structurum pecunia sua et decoraturum. 
Quae igitur, Gallico debacchante tumultu, Ludovicus decimus sextus 

vovit, ex iis paene videntur descripta quae Ludovico decimo quarto 
Dominus, per Margaritam Mariam, mandaverat. 

Die octava octobris anni millesimi sexcentesimi nonagesimi, in extre- 
mam aegrotationem Margarita Maria delapsa est et lectulo decumbere 
coacta: appellatus tamen doctor Billet, nihil apud eam gravius depre- 
hendi licere est arbitratus. Primis morbi diebus, metu divinorum iudi- 
ciorum est ipsa impetita, post vero quam admissa confessa est, ita timor 
in fiduciam conversus est, ut soror Alacoque charitate consumeretur et 
cupiditate se Deo iungendi. Cum exploratum haberet, sibi brevi esse 
moriendum, mane diei decimaesextae octobris, petiit ut sancto Christi 
Corpore in viaticum muniretur, quod sane non obtinuit, cum nemini 
in instans vitae discrimen adducta videretur. Quoniam tamen etiamtum 
erat ieiuna, sanctissimam Eucharistiam flagitavit, quam seraphico 
ardore excepit, cum se non lateret, postremam communionem sibi illam 
esse. Atrocibus doloribus excruciabatur, tam prolixo verumtamen animo, 
ut, tametsi Deo frui vehementer optabat, tamen mallet, in eo cruciatu 
usque ad iudicii diem perpetuo manere, si per divinum arbitratum 
licuisset. Postremo vitae die, denuo Margarita Maria divinorum iudicio- 
rum reformidatione invaditur: horret, se prosternit, se frangit, ante lesum 
cruci affixum et, flebiliter suspiria ducens, misericordiam deprecatur, 
misericordiam! Nec vero ita multo post, ad pristinam serenitatem ac 
tranquillitatem reddita, inclamat: « Misericordias Domini in aeternum 
« cantabo »! Quaeritur tamen, per universam suam aetatem, Deum dili- 
gere non se calluisse, et sorores orat ut veniam a Deo sibi implorent 
atque ad segnitiam suam redimendam, ipsae Deum diligant et usque- 
quaque diligant. 

Humillima virgo ex timore angebatur, post obitum, ne ipsa aliquo 
loco numeretur aut quid recordationis suae apud homines paullulum 
superesset: itaque petiit ab antistita, ne cui revelaret intima, quae cum 
ea communicaverat; aut unquam loquutura esset de iis, quae ipsi lau- 
dem vel honorem comparare possent. Porro a sorore Perona Rosalia 
de Farges flagitavit ut scriberet patri Rolin, quo litteras ab ipsa datas 
exscinderet et inviolatum servaret secretum saepius ab eo postulatum. 
Et item ab eadem sorore flagitavit ut, iussu ipsius patris Rolin sui 
moderatoris, fasciculum a se scriptum, et in quodam armario custoditum, 
ureret: id efficere per se ipsam sibi fas non esse, se quippe ille vetuerat 
ne fasciculum pessum daret antequam illum ipse excussisset. Soror de 
Farges suadere illi est adnisa ut armarii clavem antistitae traderet, 
reliqua porro omnia Deo in sacrificium offerret: assensa quidem illa est 
sed ea res gravi molestia morientis animum affecit. Cui cum renuncia- 

retur, curae praepositae fuisse, ut necessarii eius commonefierent: 
« Neminem ego conspiciam » ita dixit « iam mori oportet et Deo facere 
« omnium sacrificium ». Quinta hora vespertina diei decimiseptimi octo- 
bris, cum ita elanguisset, ut animam mox actura videretur, iterum san- 
ctum Viaticum petiit: verum, cum paulo post se aliquanto recepisset, 
nullam esse instantem necessitatem ratus est medicus, et posse posterum 
diem exspectari: at Margarita Maria sorori de Farges dixit alia ex causa 
necesse id non esse quod, cum postremo sanctam Eucharistiam rece- 
perat, erat Deus ipsi impertitus ut per viaticum acciperet. Atque magis 
magisque ad Deum aspirabat, aiens: « Laetatus sum in his quae dicta 
« sunt mihi: in domum Domini ibimus ». Cum soror a valetudinario 
arbitraretur antistitam, quae recesserat, esse revocandam, alia soror 
aiebat non esse id necesse, Margarita Maria « Est, est » subiiciebat et 
ab adveniente antistita petiit ut extremam unctionem sibi administrari 
curaret: addens medico nihil sibi esse opus, Deo tantum indigere et in 
Iesu Christi Cor sese demergere. Cum universae sorores convenissent, 
preces morientium recitaverunt et dum sacrum oleum ministratur, quarta 
unctione expleta, sanctissimum Iesu nomen invocans, Margarita Maria 
e vita mortali demigravit. Et erat tertia feria, dies nempe decimaseptima 
mensis octobris anni millesimi sexcentesimi nonagesimi. 

In asceterio acerbus moeror fuit, deflentibus devotis virginibus et 
nonnullis mente forte volventibus iniuria se tamdiu moratas esse, dum, 
quae ea esset, agnoscerent. Testantur aequales universalem sanctitatis 
odorem eam reliquisse. 

Statim rumor eius obitus per oppidum manavit, non alius ac ob 
quamdam publicam iacturam luctus fuit: omnes per semitas vulgo con- 
clamabant: « Sancta mortua est »; pueri etiam suo more decantabant: 
« Mortua est sancta sanctarum Mariarum ». Proximo mane, vix panditur 
templum et prostare in sanctimonialium choro exanime sororis Alaco- 
que corpus conspicitur, frequens ad illud obtuendum concurrit multi- 
tudo, et sese premit ad pia quaeque obiecta tendenda ut cadaveri 
admoverentur. Nec binae religiosae sorores satis sunt ad id munus 
adimplendum, nam omnes exoptant et instanter petunt ut de iis, quae 
demortuae virginis fuerant, quid sibi donaretur: at paupertas illius 
tanta fuerat ut, praeter regularum librum et flagrum, nihil apud eam 
repertum fuerit. Vespere diei decimae octavae octobris corpus ancillae 
Dei conditum est in asceterii sepulcro, sub sororum choro, nec unquam 
in sororibus sepultura afficiendis, omnium ordinum frequentia tanta con- 
specta est: sacerdotes porro qui claustrum sunt ingressi, aliquid habere 
voluerunt, quo in sacrarum reliquiarum numero servare possent. 

Diligentia abbatis loannis losephi Languet de Gergy, tunc Augustodu- 
nensis Vicarii, dein Episcopi Suessionensis et Archiepiscopi Senonensis, 
viginti quinque post annos a sororis Margaritae Mariae obitu, potestate 
ordinaria est adornata quaestio canonica de eius fama sanctitatis, virtu- 
tum et miraculorum. Nec tantum in hac re suum studium continuit, nam 
historiam ancillae Dei instituit litteris mandare. Quamquam illustris Epi- 
scopi necessarii, quantam ipse in se procellam, per hunc librum, a Ian- 
senii sectatoribus esset suscitaturus, providentes, auctores erant, ne libro 
huic nomen suum inscriberet: at ille impavidus sententiam sororis de 
Farges sequutus est, quae eum hortabatur, qua ratione Deus permiserat, 
Unigeniti sui nomen patibulo praefigi, ita, quidquid damni esset obven- 
turum, sibi non esse declinandum, nomine suo librum de Margarita Maria 
notare. At vero illi, qui in Cordis sanctissimi Iesu religionem quoddam 
tartareum odium alebant animo, in pii et docti viri nomen atque famam, 
non parvum detrimentum intulerunt; qui machinationibus et fraudibus 
suis sunt consequuti tam perdiu Romae supersederi in causa beatifica- 
tionis Margaritae Mariae ineunda. Tandem vero die trigesima martii 
anni millesimi octingentesimi vigesimi quarti, saeculo iam longe elapso 
ab ancillae Dei obitu, f. r. Leo Papa decimus secundus, Praedecessor 
Noster, Sacrae Rituum Congregationi negotium dedit, ut humilis virginis 
causam susciperet cognoscendam. 

Cumque virtutes eius heroicum ascensum esse assequutae et Sacrae 
Congregationi visae essent et a Summo Pontifice essent iudicatae, ad 
iudicium miraculorum factus est gradus. Tria ea erant, nempe: Maria 
a Sales Chareault, Paraediensis asceterii soror professa, carcinomate 
stomachi anno millesimo octingentesimo vigesimo octavo curata; soror 
Maria Teresia Petit ex inveterato cordis aneurismate e vestigio, die 
vigesima prima mensis iulii anni millesimi octingentesimi trigesimi, 
sanitati reddita; tandem in Veneto asceterio a Visitatione soror professa 
Aloisia Philippina Bollani, phtisi pulmonum insanabili tentata, extem- 
plo et absolute anno millesimo octingentesimo quadragesimo primo 
refecta. Haec tria prodigia a f. r. Pio Papa nono, Praedecessore etiam 
Nostro, probata sunt et per decretum diei vigesimae quartae aprilis anni 
millesimi octingentesimi sexagesimi quarti rata habita; quam ob rem, 
die decima octava septembris eiusdem anni, Margaritam Mariam Ala- 
coque in Beatorum numerum, idem Summus Pontifex retulit. 

Biennio sane post venerationem indultam, beatae Margaritae Mariae 
causa canonizationis rite est repetita: at, multo deinceps, duo miracula, 
quae ad canonizationem requirebantur, proposita sunt: de altero, litte- 
ris remissorialibus, anno millesimo nongentesimo datis, in Curia archie- 

piscopali Neapolitana apostolica auctoritate est quaesitum, de altero 
vero in archiepiscopali Curia Mediolanensi vi litterarum remissorialium 
anni millesimi nongentesimi septimi. Cum utraque quaestio rata esset 
facta, de singulorum prodigiorum capite quater acriterque est disputa- 
tum. Tandem die sexta ianuarii anni millesimi nongentesimi decimi 
octavi solemniter ediximus: « Constare de utroque proposito miraculo: 
«de primo, scilicet instantaneae perfectaeque sanationis Aloisiae Ago- 
« stini Coleschi a transversa meningo-mielite chronica in regione lum- 
« bari: deque altero, instantaneae perfectaeque sanationis Antoniae 
« comitissae Astorri viduae Pavesi a neoplasmate mamillari dextero ». 
Die autem quinta mensis februarii eiusdem anni, coram Nobis, pro- 
posito dubio: « An, stante approbatione duorum miraculorum, post 
« indultam a Sede Apostolica beatae Margaritae Mariae Alacoque ve- 
«nerationem, tuto procedi possit ad solemnem ipsius canonizatio- 
«nem»? Omnes S. R. E. Cardinales, tum Patres consultores « tuto 
« procedi posse » suffragio unanimi responderunt. Post haec, die deci 
maseptina mensis martii eiusdem anni, solemniter decrevimus: « Tuto 
« procedi posse ad solemnem beatae Margaritae Mariae Alacoque cano- 
« nizationem ». 

His praemissis constitutisque, ut cuncta servarentur, quae Anteces- 
sores Nostri sapienter praescripserunt ad celebritatem et decus tam 
solemnis caeremoniae, primum omnes dilectos filios Nostros S. R. E. Car- 
dinales, die vigesima secunda mensis aprilis huius anni, sententiam 
quemque suam prolaturos, Nobis in Consistorio publico iussimus adesse, 
qui, dilecto filio Vincentio Sacconi, Consistorialis Aulae Advocato, de 
gestis Beatae Margaritae Mariae dicente, audito, Nos uno ore ad causae 
huius legitimam definitionem sunt cohortati. Interea vero curavimus ut 
venerabiles fratres Episcopi non viciniores modo, sed et remotissimi 
quique, de tanta solemnitate per litteras a Sacra Congregatione Consi- 
storiali ad hoc datas admonerentur, quo, si facultas esset, sententiam 
et ipsi prolaturi, Nobis adstarent. Qui cum ex universo terrarum orbe 
plurimi convenissent, causa plene cognita tum ex iis, quae gesta fuerant 
coram Nobis, tum ex documentis Sacrae Rituum Congregationis, quo- 
rum summarium singulis traditui est, in Consistorio semipublico, die 
seplima currentis mensis maii coram Nobis habito, adfuerunt. Et non 
modo dilecti filii Nostri S. R. E. Cardinales sed etiam venerabiles fra- 
tres Patriarchae, Primates, Archiepiscopi et Episcopi unanimi sententia 
ad hane Canonizationem absolvendam Nos cohortati sunt. Cuius rei 
instrumenta a dilectis filiis Sedis Apostolicae Notariis publice confecta, 
in tabularium Sacrae Rituum Congregationis relata sunt. 

Solemnia igitur Canonizationis celebrare statuimus in Basilica Vati- 
cana die decima tertia maii, qua recolitur mirabilis Domini Nostri Iesu 
Christi in coelum Ascensio; atque interea fideles sumus vehementer 
exhortati ut ferventes ingeminarent preces in iis praesertim sacris 
aedibus, in quibus sanctissimum Sacramentum publice adorandum pro- 
poneretur, ut ipsi ex tanta solemnitate fructus uberiores perciperent, 
Nobisque, in tam gravi officii Nostri munere, Spiritus Sanctus beni- 
gnus adesset. 

Quum haec auspicatissima et tam optata dies advenerit, omnes 
tum saecularis, tum regularis cleri Ordines, Curiae Romanae Praesules 
et Officiales et denique omnes, qui in Urbe aderant tam dilecti filii 
Nostri S. R. E. Cardinales, tam venerabiles fratres Patriarchae, Pri- 
mates, Archiepiscopi, Episcopi, Abbates in Vaticanam Basilicam, magni- 
fico cultu ornatam, convenerunt: Nosque, iis omnibus praeeuntibus, 
eamdem ingressi sumus. Tune vero dilectus filius Noster Antonius 
S. R. E. Cardinalis Vico, Sacrae Rituum Congregationis Praefectus et 
huic Canonizationi procurandae praepositus, perorante dilecto filio 
Augusto Milani, Consistorialis Aulae Advocato, vota Nobis detulit et 
preces Sacrorum Antistitum et universi Ordinis devotarum Virginum a 
Visitatione ut Beatam Margaritam Mariam Alacoque, una cum Beato 
Gabriele a Virgine Perdolente, in Sanctorum numerum referremus. Id 
cum iterum tertioque iidem Cardinalis Antonius vico et Nostrae Con- 
sistorialis Aulae Advocatus instantius et instantissime egissent, Nos 
caelesti lumine ferventer implorato, « Ad honorem Sanctae et Indivi- 
« duae Trinitatis, ad catholicae Fidei incrementum et decus, auctoritate 
« Domini Nostri Iesu Christi, Sanctorum Apostolorum Petri et Pauli 
«ac Nostra matura deliberatione et voto venerabilium fratrum Nostro- 
«rum S. R. E. Cardinalium, necnon Patriarcharum, Primatuum, Archie- 
« piscoporum, et Episcoporum consilio, diclam Beatam Margaritam 
« Mariam Alacoque, ex Ordine sanctimonialium a Visitatione, Sanctam 
« esse et in Sanctorum catalogo adscribi decrevimus ». Eique, eodem 
decreto, sociavimus Beatum Gabrielem a Virgine Perdolente ex Congre- 
gatione Clericorum Excalceatorum Sanctissimae Crucis et Passionis 
D. N. Iesu Christi, qui in brevi sua vita, intra muros sui conventi ducta, 
virtutum omnium tam praeclarum exemplum factus est, ut eius notitia 
merito per orbem sit effusa et quam plurimi, eius intercessione, mira- 
cula obtinuerint. Memoriam mandavimus Sanctae Margaritae Mariae 
Alacoque quotannis die decima septima octobris recolendam et in 
Martyrologio Romano notari. Denique, ob tantum beneficium, gratias 
Deo optimo maximo ex animo egimus et solemne sacrum litavimus; 

postremo cunctis adstantibus, plenariam indulgentiam peramanter im- 
pertiti sumus atque Apostolicas has Litteras, manu Nostra et Sanctae 
Romanae Ecclesiae Cardinalium signatas, sub Plumbo expediri man- 
davimus. 

Decet autem Nobis ex corde gaudere et maximas gratias agere Deo 
viventi in saecula saeculorum, qui famulam suam Margaritam Mariam 
in omni spirituali benedictione benediait et eam elegit ut novam reli- 
gionem erga divini Cor Salvatoris nostri excitaret. A superna huius 
voluntatis declaratione usque ad praesens semper semperque crevit 
numerus eorum, qui ingratissimae desertioni hominum supplere stu- 
duerunt, festus solemnis ad sacratissimum Cor honorandum per orbem 
et divulgatus et quamplurima sacella ac templa eidem dicata sunt et 
ea petunt christifideles ad quaerendam sacri Cordis misericordiam et 
poenitentiae finalis beneficium. 

Quantus tamen adhuc est numerus illorum qui Deum negligunt 
eiusque mandata: quanta ignorantia officiorum erga Creatorem nostrum: 
ab humanis negotiis praeoccupati, quemadmodum spiritualem aeternam- 
que vitam obliviscuntur et blasphema verba in illud Cor etiam proiicere 
audent! 

En ergo, christifideles, duo alii Sancti e feracissimo Ecclesiae Dei 
gremio orti qui vobis colendi et imitandi proponuntur ut tot mala ab 
hoc mundo avertantur. In dissimilibus temporibus vixerunt, altera, 
etiam in vita, magna a Deo manifestata, alter in latebris sui claustri 
transiens, sed ambo, ut hostiae viventes, omne de se Deo dederunt ut 
divinam iustitiam placarent et pro omnibus misericordiam invocarent. 
Deus quippe: « dispersit superbos mente cordis sui, deposuit potentes 
« de sede et exaltavit humiles (Luc., I, 51-52) », miris patratis prodigiis, 
coram hominibus quoque Eos extollere voluit usque ad supernos hono- 
res et ad exemplum eorum omnium qui unum Deum totis animi viribus 
diligunt atque expetunt. 

Perpensis omnibus, quae erant inspicienda, ex certa scientia ac 
Apostolicae Auctoritatis Nostrae plenitudine, cuncta praedicta et eorum 
singula confirmamus, roboramus atque iterum statuimus, decernimus, 
universaeque catholicae Ecclesiae denunciamus; mandantes ut praesen- 
tium Litterarum transumptis etiam impressis, manu tamen alicuius 
Notarii Apostolici subscriptis, et sigillo alicuius viri in ecclesiastica 
dignitate constituti munitis, eadem prorsus fides habeatur quae hisce 
Nostris praesentibus haberetur, si exhibitae vel ostensae forent. 

Si quis vero paginam hanc Nostrae definitionis, mandati, relaxationis 
et voluntatis infringere, aut attentare praesumpserit, vel ei ausu teme- 

rario contraire, indignationem omnipotentis Dei et sanctorum Petri et 
Pauli, Apostolorum eius, se noverit incursurum. 

Datum Romae, apud sanctum Petrum, anno Domini millesimo 
nongentesimo vigesimo die decima tertia mensis maii, Pontificatus 
Nostri anno sexto. 


4 Ego BENEDICTUS, Ecclesiae Catholicae Episcopus. 


> Ego Vincentius Episcopus Ostiensis et Praenestinus Cardinalis Van- 
NUTELLI, Sacri Collegii Decanus, Datarius. 

> Ego Careranus Episcopus Sabinensis Cardinalis De Lat. 

+4 Ego Antonius Episcopus Portuensis et S. Rufinae Cardinalis Vico. 

44 Ego Ianuarius Episcopus Albanensis Cardinalis Granito PigNaTELLI 
pI BELMONTE. 

44 Ego Episcopus Veliternus Cardinalis 


& Ego Rapnait tituli S. Praxedis Presbyter Cardinalis Merry DEL VAL. 

*& Ego Ocravius tituli SS. Laurentii et Damasi Presbyter Cardinalis 
CaGIANo. 

*& Ego Perrus tituli S. Laurentii in Lucina Presbyter Cardinalis Ga- 
sparni S. R. E. Camerarius. 

%& Ego Fr. Anpreas tituli SS. Cosmae et Damiani Presbyter Cardinalis 
Friiawirt Ord. Praed. 

Ego Rapnaét tituli S. Hieronymi Presbyter Cardinalis 
pI L&GUIGNO. 

Ego Vicror Amapeus tituli S. Priscae Presbyter Cardinalis Ranuzzt 
DE BIANCHI. 

+ Ego Donatus tituli S. Silvestri in Capite Presbyter Card. Spsrrettt, 

Ego Paruippus Marta tituli Sanctae Mariae de Aracoeli Presbyter 
Cardinalis CaMasset. 

Ego Aueustus tituli Sanctae Caeciliae Presbyter Cardinalis 

Ego Caretanus Sanctae Agathae Protodiaconus Cardinalis Bisueri. 

+4 Ego Lupovicus Sanctae Mariae in Via Lata Diaconus Cardinalis BiLLor. 

Ego Micnait S. Eustachii Diaconus Cardinalis Leea. 

Ego Nicoxaus S. Mariae in Domnica Diaconus Cardinalis Marint. 

Ego Orestes S. Mariae in Cosmedin Diaconus Cardinalis Giorer, 
Maior Poenitentiarius. 


O. Carp. CAGIANO A. Carp. VICO 
S. R. E. Cancellarius. Ep. Portuen. et S. Rufinae 
S. R. C. Praefectus. 


Raphaél Virili, Protonotarius Apostolicus. 


Ludovicus Schiiller, Protonotarius Apostolicus. 
Loco +& plumbi 


Reg. in Can., vol. XXI, n. 4. 


Ii 


BEATA IOANNA DE ARC, VIRGO, IN SANCTORUM CAELITUM ALBUM REFERTUR 


BENEDICTUS EPISCOPUS 
SERVUS SERVORUM DEI 
AD PERPETUAM REI MEMORIAM 


Divina disponente clementia, post longum temporis spatium, dum 
immane bellum tot mala gignebat, novum iustitiae et misericordiae Dei 
praebuerunt signum illa miracula, quae ad intercessionem Aurelianensis 
Puellae patrata, coram hominibus definitive sanciebant eius innocen- 
tiam, fidem, sanctitatem et obedientiam mandatis Dei, ad quae obser- 
vanda omnia sustinuit usque ad diram et iniustam mortem. Peroppor- 
tunum igitur factum est ut Ioanna de Arc inter Sanctorum numerum 
hodie adscriberetur, ut ab eius exemplo omnes Christifideles discant 
sanctam et piam esse obedientiam Dei mandatis et ab ea impetrent gra- 
tiam ad suos cives convertendos ut caelestem vitam consequantur. 

Die sexta februarii, anno a reparata salute millesimo quadringente- 
simo duodecimo, in oppido Domrémy, in Lotharingia, lohanna a Iacobo de 
Arc et Isabella Romé, piis ac fidelibus catholicis agricolis, ortum habuit. 
A prima iuventute, ex materna cura, pia et recta fuil, timens Deum, in 
fide sufficienter instructa, simplicis ac dulcis conversationis studiosis- 
sima. In paterna domo cum commoraretur, ope manuuiv suarum paren- 
tibus auxilium suppeditabat: linum et lanam nere consueverat et aliquo- 
ties cum patre ad arandum se conferre atque ad pecudes custodire. 

Non tantum officia erga parentes, sed etiam ea, religionem ac pie- 
tatem spectantia, exactissime adimplebat, ita ut omnium admirationem 
sibi conciliaret, et parochus oppidi se numquam meliorem illa vidisse 
nec in sua parochia habuisse asserere posset. Divina sacramenta sae- 
pissime suscipere, praescripta ieiunia servare, ecclesiam continue fre- 
quentare, sacresancto missae sacrificio quotidie interesse, ante Iesu, e 
Cruce pendentis, ac beatissimae Virginis imagines ferventissimas preces 
effundere [oanna'in more semper habuit. Diebus festis, dum aliae puellae 
animum relaxabant et choreis indulgebant, ipsa ecclesiam adibat, ferens 
candelas, quas sanctissimae Virgini offerebat et propter singularem 
devotionem erga Eam, ad solitariam Ecclesiam B. M. V. de Bermont 
peregrinationem suscipiebat. Tanto insuper amore erga Deum et cultum 
eidem debitum efferebatur, ut sub vespero, etiam cum in agris esset, vix 
audita ecclesiae campana, flexis genibus, mentem suam ad Deum elevaret. 

Charitate erga proximum enituit: aegrotos enim solabatur et 
libenter eleemosynas dabat, pauperes hospitio excipiebat, quibus, liben- 
tissime lectulum suum destinabat, ipsa humi recumbens. Huiusmodi vir- 
tutes in puella, aetatem duodecim circiter annorum agente, adeo miran- 
das Deus gloria et honore cumulavit, eidemque consilia sua nonnullis 
supernis visionibus revelare coepit, quemadmodum infinita sua sapien- 
tia cum aliis sanctis virginibus saepius egisse compertum est. loanna, 
tres ac decem annos nata, in horto patris sui e latere ecclesiae, hora 
meridiana, quaamdam vocem audivit, magnumque splendorem aspexit. 
Tunc metu perculsa fuit, sed cum tertia vice eam audivisset, Angeli 
Dei vocem esse cognovit. In his primis apparitionibus Angelus divinam 
missionem Ioannae non significavit, sed tantum eidem suasit ut pie- 
tatem excoleret et ecclesiam frequentaret: Joanna vero, rerum caelestium 
gaudio affecta, virginitatem suam Deo vovit. 

Tandem Archangelus Michaél se ei revelavit, eidemque praecepit, 
ut, paterna domo discedens, apud Regem se conferret ad eum adiuvan- 
dum, reposito quocumque timore, quia sancta Catharina et sancta Marga- 
rita opem ei praestiturae. Humilis puella respondit se pauperem filiam 
esse, equitandi ac rerum bellicarum penitus nesciam ; tanta vero fuit eius 
fides atque obedientia ut, parentibus relictis, in pagum Burey-le-petit 
apud patruum suum Durandum Laocardum se contulerit, ab eo petens 
ut se conducere vellet in Vallem Colorum (Vaucouleurs) apud ducem 
Robertum de Baudricourt, cui significare volebat, se in Galliam ire in 
occursum Delphini, ut coronaretur. 

Admiratione plenus annuit patruus et, die decima tertia maii, anno 
millesimo quadringentesimo vigesimo octavo, Ioannam in Vallis Colorem 

duxit ut cum duce de Baudricourt loqueretur. Sed iste fidem puellae 
dictis non praebuit, imo ipsi patruo significavit ut illam ad patrem 
suum reduceret et ei alapas daret. loanna rediit in paternam domum 
et pristinis laboribus incubuit, firma tamen fiducia se quamprimum ad 
Regem accessuram. Revera, non multo post, Deo disponente, Ioannae 
patruus in pagum Domrémy se contulit et a parentibus loannam 
obtinuit, praetextu scilicet ut uxori suae esset adiumento, deinde autem 
iterum Vallem Colorum petiit et Ioannam piae familiae Le Royer con- 
credidit. 

Ioanna interea missionem suam aperte manifestabat, dicens opor- 
tere quod Delphinum adiret, quia Dominus suus, Rex caeli, hoc vole- 
bat. Dux Robertus de Baudricourt spiritum Ioannae, quae tandem ad 
eum fuerat adducta, probare volens, iussit ut parochus gam adiuraret; 
quod ipsa praestitit, sed postea de hac adiuratione conquesta est. Ro- 
bertus fortasse adhuc dubitabat, sed civium ardori cedere debuit. Joanna, 
impetrata venia a parentibus, quibus significavit sibi divinae voluntati 
obediendum esse, die decima tertia februarii, anno millesimo quadrin- 
gentesimo vigesimo nono, virilibus vestibus induta, et in equum con- 
scendens una cum nonnullis equitibus, quibus ipse dux Robertus 
Ioannam concrediderat, iter versus Regem aggreditur. Post undecim 
dies, inter plures difficultates, metu Anglorum et Burgundiorum, pro- 
digiose pervenit in civitatem Cainonis (Chinon), apud Regem, ubi alia 
nec levia obstacula pati debuit. 

Nonnulli enim ex consiliariis Regis nullam ei adhibendam esse 
fidem asserebant, sed paucis elapsis diebus, cum Rex cognovisset a 
Roberto duce, [oannam prodigiose inter hostes multa flumina ad 
vadum transivisse, ut ad eum perduceretur, demum puellae audientiam 
concessit. Joanna, quum Rex aliquantulum ab aliorum conspectu reces- 
sisset, eidem exhibuit reverentiam et caelestem missionem a caelorum 
Rege sibi commissam manifestavit, asserens, ipsum in Rhemensi civi- 
tate fore consecrandum atque coronandum, Regis caelorum, qui est Rex 
Galliae, vices gesturum. Post varias interrogationes, Rex adstantibus 
dixit Iloannam aliqua secreta, Deo tantum nota, sibi revelasse, quare 
multum de ea confidebat. Sed in re tanti momenti voluit ab ecclesia- 
sticis viris consilium exquirere et Puellam Pictavium misit ut ab insi- 
gnibus Universitatis doctoribus examinaretur. Post tres hebdomadas 
doctores se nihil in Ioanna catholicae fidei contrarium invenisse Regi 
retulerunt, qui iussit ut Puella homines sibi addictos haberet et elee- 
mosynarium fratrem Ioannem Pasquerel, ex Ordine Eremitarum sancii 
Augustini, quique ipsam semper est secutus. 

Equus et arma tradita ei fuerunt, sed Ioanna vetustum gladium 
maluit, quinque crucibus ornatum, quem in templo sanctae Catharinae de 
Fierbois inveniri indicavit, uti reapse repertus fuit: voluit autem vexil- 
lum cum Redemptoris imagine, quod secum continue ferebat. Et inter- 
rogata quare vexillum ferret, respondit se nolle uti ense suo nec quem- 
piam interficere velle. Circa finem mensis aprilis eiusdem anni in Ble- 
sensem civitatem se contulit, ubi exercitus duodecim fere millium mili- 
tum fuerat collectus et qui pro Aurelianensi urbe, ab Anglis obsessa 
commeatus comparaverat. 

Prima loannae sollicitudo fuit ut in exercitu boni mores serva- 
rentur, quare malae vitae foeminas expelli iussit et blasphematores 
severe redarguit. Insuper alterum vexillum voluit cum Christi imagine 
ad presbyteros congregandos, quod praefatus eleemosynarius confe- 
cerat ut illi quotidie, mane et vespere, simul cum Joanna antiphona et 
hymnos de Beata Maria Virgine decantarent. Et antequam Aurelianensem 
civitatem adiret, presbyteros omnes, qui armatos antecedebant, cum illo 
vexillo congregari :ussit. 

Puella missionem suam voluit pacis signo affirmare et ad hoc 
supremo anglici exercitus duci Talbot epistolam misit, in qua signi- 
ficabat, si Angli de obsidione recedere et ad regnum suum remeare 
noluissent, se illos ita aggressuram ut omnino recedere cogerentur. 
Angli vero respondentes Puellam iniuriis affecerunt, quas ipsa invicto 
animo pertulit. Sed praedictionem comprobavit eventus; nam, ut ex 
historicis documentis, omnibus nolis, constat, foanna per opus mirabile 
et viribus humanis impar, Deo iubente, civitatem Aurelianensem ab 
Anglorum obsidione exemit. 

Omnes exinde putarunt Puellam a Deo missam esse et Aurelia- 
nenses cives aiebant, si loanna non advenisset ex parte Dei in eorum 
auxilium, civitatem sub ditione et potestate adversariorum obsidentium 
redactum iri. Tanto gaudio omnium civium Aureliam ingressa, tam- 
quam Angelus Dei, recepta et salutata fuit. 

Ioanna vero, ante omnia, maiorem ecclesiam adivit, ut grati animi 
sensus ac debitam Deo creatori suo reverentiam exhiberet, et omnes 
hortata est ut spem in Domino plenissime collocarent. 

Post peculiaria Puellae gesta Aureliae patrata et alia gloriosa eius 
facta, quae secuta sunt contra Anglos in castris atque in diversis civi- 
tatibus, post tot victorias, Principes e regia stirpe ac Duces volebant 
quod rex non Rhemos, sed ad Normanniam proficisceretur; Ioanna 
vero contra semper opinata est quod Rhemos ire oporteret, ut Rex 
ibidem coronaretur et consecraretur, atque ita hostium potentia sem- 


518 Acta Apostolicae Sedis - Commentarium Offciale 


per deficeret. Tandem ad eius opinionem omnes accesserunt et Rex 
civitatem Rhemensem adivit, ubi plenam reperiit obedientiam et in 
antiqua civitatis ecclesia solemnibus caeremoniis fuit sacro oleo inun- 
ctus et regio diademate coronatus. Puella cum consecratum Regem aspe- 
xisset, coram eo genua flexit et lacrimarum vim profudit ob adimpletam 


.. Dei voluntatem. 


Post regis consecrationem, licet Puellae consilia, quae felicem certe 
exitum habuerant, non a Rege et ab eius aulicis exorta essent, alia 
tamen gloriosa gesta ab ipsa patrata sunt, praesertim in civitate S. Petri 
Monasterii (Saint-Pierre-le-Monstier) ac in Latiniaca urbe (Lagny), ubi 
mortuum infantem, nondum baptizatum, resuscitavit, ut, in sacro fonte 
regeneratus, gratiae vitam consequeretur. 

Quum vero Ioanna Meloduni esset aprili mense, anno millesimo 
quadringentesimo trigesimo, suam captivitatem ante festum S. Ioannis 
Baptistae ex suprema revelatione intellexit, quin sciret diem et horam. 
At suae missioni fidelis et Regi obsequentissima, Compendii urbem, a 
Burgundiae duce et ab Anglis obsidione cinctam, strenue defendit. Qua- 
dam vero die, in ecclesiae dictae urbis Missa audita et Eucharistica dape 
refecta, adstantibus praedixit sé quamprimum proditam, morti tradi- 
tum iri, ideoque omnes pro se Deum exorarent. Revera, die vigesima 
quarta maii, quum ab urbe egressa esset, ut hostes exploraret, et ab 
iis reiecta, in urbem iterum ingredi vellet, Gulielmus Flavy, illius guber- 
nator, quin Puellam suo praesidio adiuvaret et in urbem reciperet, 
portas clausit, ita ut a Burgundiorum exercitu circumdata cum paucis 
capta. 

Maximam in Anglorum animos laetitiam infudit Ioannae captivitas 
et Puellam a Burgundiorum manibus auferre et in propriam potestatem 
habere cupierunt. Quo facilius hoc ipsis ex sententia cederet, in primis 
ex parte Vicarii Generalis Inquisitionis et Universitatis Parisiensis exo- 
ratus est Burgundiae dux ut Puellam, tamquam haereticam, ecclesiasticae 
iustitiae remitteret. Cum vero ille nullum dedisset responsum, Anglus 
Regens dux de Bedfort ad Petrum Cauchon, Episcopum Bellovacensem, 
recurrit, qui Anglorum partibus studiosissime favebat. Hic, die decima 
quarta mensis iulii, ad Burgundiae ducem se contulit, aiens Puellam 
in territorio suae dioecesis captam esse ideoque, cum de fidei materia 
ageretur, ipse legitimus iudex erat. Ingentem autem pecuniae vim, decem 
nempe millia aureorum francorum, ei obtulit. Burgundiae dux annuit 
et Ioanna Anglis vendita est, qui, die vigesima quarta octobris eiusdem 
anni, hoc pretium ex tributis, Normandiae civibus impositis, persol- 
verunt. 

Interim Puella, divinae Providentiae confidens, viva spe erigebatur 
ut eius captivitas haud impediret quominus Dei opera feliciter comple- 
retur. Tranquillo hinc animo, antequam Anglis venderetur, quatuor cir- 
citer menses in castro de Beaulieu commorata est, deinde in castrum 
de Beaurevoir missa: cognovit tune Anglis venditam esse et cum audisset 
Compendii urbem quamprimum evertendam, e custodia effugere pericli- 
tata est, sed perperam. Consolabatur tamen quum supernae voces ei 
praedixissent civitatis Compendii liberationem ante festum sancti Mar- 
tini; quod eventus omnino comprobavit. Postmodum vero in castrum de 
Crotoy ducta est, ubi, mense novembris, a Burgundiae duce Anglis tra- 
dita est. Dum in iis castris commorabatur, omnes eius religionem ac 
pietatem admirati sunt. Tandem, mense decembris, ab Anglis translata 
est in castrum Rothomagense, ubi contra eam iniquus processus est 
inceptus. 

Angli loannam capitali odio prosequebantur ac illius mortem 
omnino sitiebant, quia in auxilium Franciae Regis christianissimi venerat 
et propter victorias per eam obtentas illam maxime timebant; et cum 
scivissent in Gallia Puellam reputatam esse velut a Deo missam, ipsam, 
tamquam sagam, igni tradere conati sunt. Iam paulo ante Parisiis pau- 
perem foeminam igni ipsi damnaverant, quia tantum dixerat Puellam 
sanctam esse et Dei mandato egisse. Cum processus autem ad infamiam 
Regis Franciae etiam tenderet, Angli omnem curam adhibuerunt ut 
etiam Ioanna infamia notaretur et tamquam haeretica condemnaretur, 
ab initio mortem Puellae decernentes. Henricus VJ, Anglorum Rex, die 
tertia ianuarii anni millesimi quadringertesimi trigesimi primi, iudicibus 
scripsit, quod si forte ex processu Joanna damnata non fuisset uti haere- 
tica et saga, ipse ius sibi reservabat eam retinendi. Iudices vero, pro sua 
tutela, defensionis litteras a Rege Angliae postularunt et obtinuerunt. 

Omnes coaevi textes examinati candide deposuerunt processum 
constructum esse « per motum et impressiones Anglicanorum » qui 
semper sub sua custodia Ioannam detinuerunt neque in carceribus 
ecclesiasticis eam detineri permiserunt. Quidam historicus, fere coaevus, 
scripsit ab hoc processu initium duxisse Puellae passionem. Oculares 
autem testes retulerunt ipsam fuisse in carcere, in compedibus ferreis, 
et in ferrea cavea inclusam collo, manibus et pedibus ligatis: custodes 
eius carceris nequissimi homines erant, impudici et omni vitiorum labe 
coinquinati. 

Et, iuxta non paucos testes, hic processus, qui quatuor menses 
perduravit non modo iniquus, sed etiam mancus et nullus fuit. 

Eodem tempore prorsus admirabilis fuit Puellae agendi ratio: ipsa, 

quae nondum vigesimum annum suae aetatis attigerat, adeo tranquilla 
mente consistebat et iudicum interrogationibus tanta prudentia respon- 
debat, ut eam omnes mirabundi suspicerent. Testes autem quoad eius 
religionem ac pietatem in hoc tempore deposuerunt ipsam instanter 
exorasse ut Missam audire posset, praesertim festis diebus, atque san- 
ctissimam Eucharistiam recipere, atque valde conqueri quia spiritualia 
haec emolumenta sibi denegarentur. 

Durante eodem processu, cum Puella aegrotasset, Angli maximo 
perculsi sunt timore, quod ipsa naturali morte occumbere posset, unde 
plures mediei ad eam missi sunt, quorum unus, inter alia, refert: « Rex 
«eam magno pretio emerat, nec volebat quod obiret nisi cum iustitia, 
« et quod esset combusta ». Sanitati restituta, sed non adhuc valetu- 
dine confirmata, sine mora continuatus fuit processus. 

Joanna in suis responsionibus iterum iterumque declarabat se velle 
Catholicae Romanae Ecclesiae iudicio omnino submitti, sed iudices eidem 
insinuabant ut se submittere ipsis deberet, tamquam Ecclesiae reprae- 
sentantibus. Interrogata an vellet se submittere Domino Papae respon- 
dit quod sic, sed nolebat se submittere illis praesentibus iudicibus, cum 
essent eius inimici capitales. Haec responsio, quam ipsi iudices prae- 
viderant, fundamentum fuit accusationis, cum calumniose significassent 
Ioannam nolle Ecclesiae se submittere. 

Aliud autem accusationis caput iudicibus praebuerunt visiones eius 
ac revelationes, quas a maligno spiritu profectas ipsi asserebant, ac 
praecipue viriles illae vestes, quas loanna ex divino praecepto adhi- 
buisse dixerat. Hae accusationes in duodecim articulos redactae fue- 
runt et nonnulli praesertim Parisiensis Universitatis, maxime Puellae 
infensi, quamvis processus ignari, opinionem contra loannam emiserunt; 
non deerant vero alii in Gallia, qui eam strenue tuebantur: plures imo 
orationes pro eius liberatione id temporis elucubratae sunt. Ceterum 
adeo perspecta erat huius processus nullitas atque malitia ut, cum in 
Rothomagensem urbem venisset e Normandia celeberrimus sacerdos 
loannes Lohier, Decanus Romanae Rotae Auditorun, sollicitatus ut opi- 
nionem suam circa Puellae processum pronuntiaret, praesente Episcopo, 
nullum esse pluribus ex causis asseruerit. In posterum et alii doctis- 
simi viri, ecclesiastica etiam dignitate praestantes, processus iniustitiam 
atque nullitatem perspicue ostenderunt, et veritatis amore atque honoris 
causa memorare volumus Cardinalem Eliam de Bourdeille, Episcopum 
Petrocoricensem, [oannem Gerson, Theodorum de Lellis, Sacrae Roma- 
nae Rotae Auditorem, Pontanum, Sacri Consistorii Advocatum et alios 
gravissimos iurisconsultos. 

Puellae usque ad finem processus, et etiam coram tortore, suas 
visiones ac revelationes numquam revocare voluit, quamvis omnem 
artem iudices adhibuissent, ut ipsa illas tamquam falsas reiiceret. 
Revera magni interat Anglorum ut, priusquam condemnaretur, ipsamet 
suas visiones ac revelationes falsas atque mendaces fateretur, nam opinio 
populi de missione a Deo recepta semper mansisset, si ipsa in suis 
affirmationibus perstitisset. Quare iudices, ad exoptatum finem conse- 
quendum, experti sunt aspectum populi et carnificis, ut extremum reme- 
dium. Et die vigesima quarta maii eiusdem anni millesimi quadringen- 
tesimi trigesimi primi, [oanna in plateam sepulcreti Sancti Audoeni 
(de Saint-Ouen) ducta fuit, ubi in spectaculo, ad hoc erecto, adstabat 
Episcopus una cum Cardinali de Winchester, iudicibus, doctoribus et 
plurimis aliis. Puella collocata fuit in quodam pulpito coram omnibus, 
videns quoque carnificem, qui cum quadriga erat in vico, expectans quod 
loannae corpus comburendum declararetur. 

Sed antea Nicolaus Loyseleur, qui Puellam callide prodibat, ei 
dixit periculum mortis evitaturam esse, si perfecisset quae ordinabantur. 
Magister Guilelmus Erard concionem habuit et contra Regem Galliae, 
inter alia, haec protulit: «O Regnum Franciae reputatum es et voca- 
« tum christianissimum Regesque et Principes tui christianissimi: nunc 
« vero per te, loanna, et Rex tuus qui se dicit Regem Franciae, tibi 
« adhaerendo et dictis tuis credendo, effectus est haereticus et schisma- 
« ticus ». Puella, pro sua humilitate, nihil de se dixit, sed Regem tam- 
quam bonum christianum defendere voluit; magister praefatus silen- 
tium imposuit Ioannae et concionem absolvit. Sed Puella se nihil mali 
fecisse et credere in duodecim fidei articulos, et in decem decalogi 
praecepta, atque velle credere omnia quae sancta Dei Ecclesia credit 
firmiter asseruit: Episcopus tamen Joannae significavit Ordinarios esse 
in sua dioecesi iudices, ac proinde ipsam debere iisdem se subiicere. 

Magister Erard interea abiurationis schedulam Puellae ostendit ut 
eam signaret, sed [oanna declaravit: « Videatur ipsa schedula per cle- 
« ricos et Ecclesiam in quorum manus ponenda sum, et si mihi consi- 
«lium dederint eam signandi et agendi, quae mihi dicuntur, libenter id 
« faciam ». Cui magister Erard respondit: « Facias nunc, alioquin dies 
« tuos hodie per ignem absolves ». Eodem tempore incepit lectio sen- 
tentiae condemnatoriae. Ioanna, viribus delassata, minis deterrita, stu- 
pefacta ex tot consiliis atque exhortationibus, cedere coacta est, se 
referens conscientiis iudicantium. Tune lecta ei est parva abiurationis 
schedula, qua eidem iniungebatur ne virilem sumeret habitum, ne arma 
ferret et alia huius generis. Si plura scripta essent, praesertim de Puellae 

visionibus et revelationibus, iudices timebant ne eius conscientia a 
proposito descisceret. Sed in locum schedulae quae, teste loanne Mas- 
sieu, aliisque ibi praesentibus, octo circiter lineas et non amplius con- 
tinebat, in processu alia et longior inserta est. 

Ceterum, cum loanna scribere nesciret, traditae sibi schedulae per 
modum derisionis quoddam rotundum signum cum cruce delineavit. 
Postea ipsa a Promotore requisivit an in manus Ecclesiae poneretur, 
uli sibi promissum fuerat; sed e contra ad carceres perpetuos in ipso 
castro Rothomagensi, sub eadem Anglorum custodia, damnata est. 
Magnus tune accidit adstantium tumultus et multi lapides proiecti sunt. 

Post meridiem feriae quintae, scilicet vigesimae quartae diei men- 
sis maii, cum Puella, muliebri habitu induta, in eumdem carcerem 
rediisset, multa ab Anglis pati debuit, qui eam pluribus vexationibus 
affecerunt, et adeo irati erant, etiam cum iudicibus, ut post tres dies, 
cum nennulli ex iis ad invisendam lIoannam in castrum accessissent, 
nudatis gladiis, violenter ab illis reiecti sint. 

Puella iterum virilem habitum sumpsit, ut melius virginitati suae 
consuleret; nam a custodibus et etiam a viro magnae auctoritatis de 
violentia tentata fuit: et iudicibus interrogantibus, qua de causa rursum 
habitum virilem sumpsisset, respondit id fecisse ad suae pudicitiae 
defensionem. Interrogata autem an alias visiones habuisset, loanna 
candide respondit a supernis vocibus fuisse reprehensam propter abiu- 
rationem, quam tamen vi et metu se emisisse declaravit, quin eam 
intellexisset. Denique interrogata an muliebrem habitum reciperet, sese 
paratam esse respondit, dummodo ipsa in loco tuto poneretur. 

Die vigesima nona maii, iudices congregati sunt et Puellae mors, 
uti relapsae, decreta fuit. Subsequenti die, summo mane, duo sacer- 
dotes ab Episcopo missi sunt in carcerem loannae ut eam ad mortem 
pararent. Misera puella audiens se esse comburendam, flere coepit pro- 
pter hominum malitiam, qui eius incorruptum corpus igni tradebant. 
Fractum tamen moerore animum statim erexit, omnem in Deo spem 
fiduciamque reponens. Suscepto Poenitentiae sacramento, sanctissimam 
Eucharistiam ipsamet efflagitavit, et deinde ducta est, octingentis circi- 
ter Anglis militibus circumdata, in plateam veteris mercatus et super 
eius caput in quadam charta scriptum erat: « Haeretica, saga, apostata, 
relapsa ».. In suo itinere, in pias lacrimas effusa, animam suam tam 
devote Deo et Sanctis commendabat ut audientes ad fletum provocaret. 

Aderant in platea tria spectacula, duo pro iudicibus et praelatis, 
alterum, ubi ligna parata erant ad [oannam comburendam. Cum ipsa 
in plateam pervenisset, longa subucula induta, uti petierat, coram 

magna populi mullitudine sermonem magistri Nicolai Midi audivit; quo 
absoluto, ille dixit Puellae: « Vade in pace, Ecclesia in manu saeculari 
« te dimittit ». Nonnulli ex adsessoribus iuste petebant ut iterum abiu- 
rationis formula eidem perlegeretur; ast perperam, cum e contra con- 
demnationis sententia illico lata est absque ulla sententia iudicis sae- 
cularis, nam, magno impetu per Anglos armatos capta, ad supplicium 
adducta est. Puella, flexis genibus, preces suas ad Deum iterabat; veniam 
ab omnibus petiit et sacerdotes rogavit ut singuli unam Missam pro 
eius anima celebrarent. Parvam crucem efflagitavit, quam quidam Anglus, 
ibi exstans, ex quodam baculo confecit et quam devotissime deosculata 
in suo sinu collocavit. Adhue tamen crucem Ecclesiae haberi voluit et 
obtinuit. Deinde adstantibus valedicens, per tortorem ducta est ad ascen- 
dendum lignorum cumulum, quae ad modum ambonis parata erant ad 
eam comburendam et quibus tortor ignem inferius apposuit. 

Suprema hac hora bene intellexit Puella praedictionem suae libe- 
rationis, quam a supernis vocibus audiverat: « Omnia libenter sustine: 
«ne sollicita sis et turberis erga martyrium: regnum Paradisi ingre- 
« dieris ». Dilucide perspexit mortem ad suam missionem attinere et 
non tantum sanctissimae Virgini Mariae, sed beato Michaéli Archangelo, 
beatae Catharinae et omnibus Sanctis sese enixe commendans usque 
ad extremum vitae terminum se omnia ex praecepto Dei egisse confessa 
est. Oravit confessarium ut crucem Domini extolleret ut eam videre 
posset; quod ipse fecit; et Ioanna illam amplexando et, lacrimarum 
vim simul profundens, devotissime deosculabatur, usquedum denique 
inter flammas sanctissimum Iesu nomen continuo proferens supremum 
emisit spiritum. 

Sancta Puellae mors adeo omnium admirationem concitavit, ut 
etiam eius inimici valde deterriti fuerint, et ipse carnifex fassus sit 
Ioannam tyrannice ad mortem damnatam esse et valde pro se timere, 
quia sanctam mulierem combusserat. Et prodigia statim sequuta sunt. 
A multis enim ibi adstantibus visum fuit nomen lesu, inscriptum in 
flamma ignis a quo comburebatur et quidam Anglus, qui, infensissimus 
Puellae, dixerat se torrim in eius rogo ponere velle, illius mortem aspi- 
ciens, stupefactus et immobilis permansit et postea declaravit columbam 
inter flammas evolantem vidisse. [llaesum quoque et sanguine plenum 
mansit cor Puellae, quod ipse carnifex etiam confirmavit. Angli vero 
voluerunt ut illud cum lIoannae cineribus in Sequanam flumen proiice- 
retur, ne populus ipsius reliquias possidere posset. Poenae a Deo, inno- 
centiae et iustitiae vindice, tyrannis inflictae denique fuerunt; nam 
omnes de martyrio Ioannae culpabiles turpissimam mortem obierunt; 

dum, uti Puella praedixerat, Angli a Parisiensi urbe, deinde etiam a 
Normandia, ab Aquitania atque a tota Gallia depulsi fuerunt. 

Sedatis in Gallia perturbationibus, cum Carolus septimus in Rotho- 
magensem urbem ingressus esset, inquisitionem de processu Puellae 
decrevit, dum mater et duo fratres Puellae supplicem hac de re libellum 
Sanctae Sedi porrexerunt, quem Cardinalis ipse Legatus Guilelmus 
d’Estonteville Callisto tertio, Pontifici Maximo, obtulit et die undecima 
iunii anni millesimi quadringentesimi quinquagesimi quinti benignum 
rescriptum obtinuit, quo tres apostolicos iudices, Rhemensem nempe 
Archiepiscopum, Iuvenalem de Ursiniis, Parisiensem Episcopum, Gui- 
lelmum Chartier, et Constantiensem Episcopum, Richardum de Longueil, 
institut decrevit. 

In patria Ioannae, pariterque Aureliae, Parisiis ac in Rothomagensi 
civitate iudiciales inquisitiones peractae sunt et sub religionis iuramento 
centum ac viginti tres testes, cuiusvis aetatis et conditionis, examini 
subiecti sunt, denique, die septima iulii subsequentis anni millesimi 
quadringentesimi quinquagesimi sexti, iudices rehabilitationis sententiam 
pronunciarunt, qua Puellae innocentia et nullitas condemnationis pro- 
cessus tamquam dolosi atque malitiosi declaratur, pariterque abiuratio, 
uti falsa, subdola ac nulla, recognoscitur. 

Praeclarissimae huius Ancillae Dei virtutes quibus, quoad vixit, se 
iugiter exercuit, necnon superna dona, quibus a Deo fuit insignita, 
maximam sanctitatis famam eidem compararunt, sed haec omnia, bre- 
vitatis amore, praetermittere opportunum est. 

Coaevis ex historicis scriptoribus, qui loannae sanctitatem et eius 
missionem divinitus acceptam summis laudibus extulerunt, recensere 
volumus praefatum clarissimum Joannem Gerson, qui agens de Puellae 
gestis, anno millesimo quadringentesimo vigesimo nono, scripsit: « A 
« Domino factum est istud »; divum Antoninum, qui in suis historiis 
Puellam « spiritu Dei ductam » existimabat, et Pium Secundum, Ponti- 
ficem Maximum, scribentem: « Puella sexdecim annos nata nomine 
« loanna, pauperibus agricolis filia, in agro Tullensi, divino afflata spi- 
« ritu, sicut res eius gestae demonstrant ... quam veluti divinum aliquod 
«numen intuebantur... Iudices ubi Puellam viri habitum recepisse 
« cognoverunt, tamquam relapsam igni damnarunt. Cineres eius, ne 
« honori aliquando essent, in Sequanam fluvium proiecere. Sic Ioanna 
« obiit mirabilis et stupenda virgo ». 

Ingens sanctitatis opinio, quam Ancillae Dei virtutes ac superna 
dona et charismata, dum in humanis erat, apud omnes eidem concilia- 
verant, illustrior post eius mortem in dies evasit atque adeo percrebuit, 

ut illud Scripturae effatum iure meritoque ipsi queat aptari: Non rece- 
det memoria eius et nomen eius requiretur a generatione in generationem. 
Sapientiam eius enarrabunt gentes et laudem eius enunciabit Ecclesia 
(Ex Libro Ecclesiastici cap. XXXIX, 13-14). 

Nec minus sanctitatis famae huius Ancillae Dei argumentum con- 
stituunt honores, qui semper eidem redditi sunt atque redduntur. Ab 
anno enim millesimo quadringentesimo vigesimo nono usque ad hodierna 
tempora, Aurelianensis civitas die eius liberationis, idest octava mensis 
maii, solemne festum agit et post sacrum, in Cathedrali Ecclesia, pane- 
gyrica oratio in Puellae honorem recitatur et postea pia fit supplicatio, 
concurrentibus Episcopo, Capitulo et Clero duodecim Parochiarum, nec- 
non Syndico, Magistratibus et exercitus Ducibus. 

Sanctitatem loannae comprobant plures gratiae, tum spirituales, 
tum corporales, eius ope a Deo concessae et prodigiosae sanationes, 
quae fuse in respectivis processibus describuntur. 

Quibus omnibus inspectis, permulti dilecti Filii Nostri S. R. E. Car- 
dinales atque venerabiles Fratres universae Galliae Episcopi, plurimique 
aliarum Nationum Antistites, religiosae Communitates, Sacerdotes piis- 
simi Apostolicam Sedem efflagitarunt ut quemadmodum olim Puellae 
integritatem ipsa vindicaverat, ita suam sententiam proferret, qua Cae- 
litum honores eidem concedere dignaretur. Itaque, multis collectis testi- 
moniis, ex Aurelianensi, Virodunensi ac Sancti Deodati dioecesibus, 
iisque ad Sacrorum Rituum Congregationem. delatis, f. r. Leo Papa 
decimus tertius, Praedecessor Noster, die vigesima septima mensis ianua- 
rii anni millesimi octingentesimi nonagesimi quarti, introductionem cau- 
sae signandam esse declaravit. 

Deinceps, uti ius est, praemissis apostolicis processibus, eorumque 
validitate rite comprobata, de virtutibus heroicis Venerabilis Servae Dei 
actum est in ternis comitiis Sacrae Rituum Congregationis, quibus 
habitis et mature omnibus perpensis, f. r. Pius Papa decimus, Praede- 
cessor pariter Noster, die Epiphaniae Domini anno millesimo nongente- 
simo quarto, solemniter edixit: « Constare de virtutibus theologalibus, 
« Fide, Spe, Charitate in Deum et in proximum, ac de cardinalibus 
« Prudentia, lustitia, Fortitudine, Temperantia, earumque adnexis, Vene- 
« rabilis Servae Dei Ioannae de Arc in gradu heroico, in casu et ad 
« effectum de quo agitur, ut procedi possit ad ulteriora, hoc est ad 
« quatuor miraculorum discussionem ». Cum vero pro Beatificatione 
obtinenda, quatuor proposita fuissent miracula, tria obtinuerunt, pri- 
mum scilicet: Instantaneae perfectaeque sanationis Sororis Teresiae a 
sancto Augustino a chronica ulceratione stomachi; alterum: Instanta- 

neae perfectaeque sanationis Sororis luliae Gauthier a sancto Noberto 
ab ulcere fungoso eretistico in sinu sinistro; tertium: Instantaneae perfe- 
ctaeque sanationis Sororis loannae Mariae Sagnier ab osteo - periostite 
chronica tuberculari. De tribus hisce miraculis postquam ter disceptatum 
est, idem Pius decimus, Pontifex Maximus, dominica tertia Adventus 
Domini Nostri Iesu Christi, anno millesimo nongentesimo octavo, solemni 
decreto constare pronuntiavit. 

Cum memoratus Praedecessor Noster a quarto miraculo iam dispen- 
sasset, festo die Sacrae Familiae Iesu, Mariae, loseph, vigesima quarta 
idest die mensis ianuarii subsequentis anni solemniter decrevit: Tuto 
procedi posse ad solemnem Venerabilis Servae Dei Ioannae de Are 
Beatificationem. 

Quae in Basilica Vaticana, dominica in Albis eiusdem anni millesimi 
nongentesimi noni solemnibus caeremoniis festisque apparatibus cele- 
brata est, dum in Galliis magna facta est laetitia. 

Novis miraculis supervenientibus, solers huius causae Postulator 
curavit ea ad discutienda proponere et ipse Praedecessor Noster die 
vigesima tertia februarii anni millesimi nongentesimi decimi Commis- 
sionem resumptionis causae sua manu signavit. Confectis rite proces- 
sibus quoad proposita miracula et peracto etiam, quoad unum, tertio 
processiculo additionali in hac Urbe, die sexta aprilis anni millesimi 
nongentesimi decimi octavi, solemniter ediximus: Constare de duobus 
miraculis, de primo nempe instantaneae perfectaeque sanationis Mariae 
Antoniae Mirandelle a morbo plantari perforante: deque altero instan- 
taneae perfectaeque sanationis Teresiae Belin a tubercolosi peritoneali 
ac pulmonali necnon a laesione organica orificii mitralici. 

Iterum, die decima septima mensis iunii anni millesimi nongente- 
simi decimi noni, decrevimus tuto procedi posse ad solemnem Beatae 
Ioannae de Are Canonizationem. 

His praemissis et constitutis ut in solemnissima caeremonia cuncta 
servarentur, quae ab Antecessoribus Nostris ad celebritatem eius ac de- 
cus sunt sapienter praescripta; primum Sanctae Romanae Ecclesiae Car- 
dinales, die vigesima secunda mensis aprilis huius anni, sententiam suam 
prolaturos Nobis in Consistorio iussimus adesse; qui, dilecto filio Virginio 
Iacoucci, Consistorialis Aulae Advocato, de gestis Beatae Ioannae de Arc 
dicente, audito, Nos uno ore ad huius causae legitimam definitionem co- 
hortati sunt. Interea vero curavimus ut, non modo viciniores Episcopi, 
sed etiam remotissimi de tanta solemnitate per litteras S. Congregationis 
Consistorialis admonerentur quo, si facultas esset sententiam et ipsi pro 
laturi, et ipsi adstarent. Qui ex dissitis regionibus cum non pauci venis- 


if 


Acta Benedicti PP. XV 597 


sent, mature causa cognita, tum ex illis quae eo usque gesta fuerant, 
praesertim in Consistorio publico coram Nobis habito, tum ex actis 
S. Rituum Congregationis, quorum exemplar singulis traditum est, in 
Consistorio semipublico diei septimae maii coram Nobis habito, in eam- 
dem, in quam dilecti filii Nostri S. R. E. Cardinales, sententiam iverunt; 
cuius rei instrumenta publica a dilectis filiis Sedis Apostolicae Notariis 
confecta, in tabularium S. Rituum Congregationis delata sunt. 

Solemnis igitur Canonizationis celebrandae diem _praefinivimus 
decimam sextam maii, atque interea, fideles sumus vehementer cohor- 
tati, ut ferventes ingeminarent preces, in iis praesertim sacris aedibus, 
in quibus SS. Sacramentum publice adorandum ex praescripto propo- 
neretur, ut et ipsi ex tanta caeremonia fructus uberiores perciperent, 
Nobisque, in tam gravi officii Nostri munere, Spiritus Sanctus benigne 
adesset. 

Auspicatissima et optatissima dies quum advenerit, tum saecularis, 
tum regularis cleri Ordines, Curiae Romanae Praesules et Officiales et 
qui in Urbe aderant dilecti filii Nostri S. R. E. Cardinales et venera- 
biles Fratres Patriarchae, Primates, Archiepiscopi, Episcopi, Abbates, in 
Vaticanam Basilicam magnifico cultu ornatam convenerunt: Nosque, iis 
omnibus solemni supplicatione praeeuntibus, eamdem ingressi sumus. 
Tune vero dilectus filius Noster Cardinalis Antonius Vico, Sacrae Ri- 
tuum Congregationis Praafectus et huic Canonizationi procurandae 
praepositus, perorante dilecto filio Virginio Iacoucci, Consistorialis 
Aulae Advocato, vota Nobis et preces detulit Sacrorum Antistitum 
ut Beatam Ioannam de Arc in Sanctorum numerum referremus. Id cum 
iterum tertiogue iidem Cardinalis Antonius Vico et Nostrae Consisto- 
rialis Aulae Advocatus instantius et instantissime egissent, Nos caelesti 
lumine ferventer implorato, « Ad honorem Sanctae et Individuae Trini- 
« tatis, ad catholicae fidei incrementum et decus, auctoritate Domini 
« Nostri Iesu Christi, Sanctorum Apostolorum Petri et Pauli ac Nostra, 
« matura deliberatione, et voto dilectorum filiorum S. R. E. Cardinalium, 
« necnon Patriarcharum, Primatuum, Archiepiscoporum et Episcoporum 
« consilio, praedictam Beatam Ioannam de Are Sanctam esse ediximus ». 
Memoriam porro sanctae Joannae de Arc quotannis die trigesima maii 
recolendam, in Martyrologio Romano notari mandavimus. Denique, ob 
tantum beneficium, gratias Deo optimo maximo ex animo egimus et 
solemne Sacrum litavimus, et post Evangelii lectionem confertissimam 
et exsultantem multitudinem cohortati sumus ut novensilis Sanctae 
gratiam conciliaret. Postremo, cunctis adstantibus plenariam peccatorum 
indulgentiam amantissime impertiti sumus. 

Nunc vero omnium christifidelium oculi in novensilem Sanctam 
convertantur, quae ad exsequenda Dei mandata familiam dereliquit, 
muliebres exercitationes deseruit, arma suscepit et milites ad pugnandum 
duxit: nec postea timuit minas mortis et iniustam sententiam, quae ad 
comburendam eam damnabat. Sciens innocentem esse, non haereticam, 
sagam, apostatam et relapsam, ex flammis convoluta, preces et suffragia 
implorabat, atque ex mandato Dei omnia egisse repetebat usquedum in 
visione crucis fortitudinem inveniens, supremum spiritum emisit. Illa 
iustitia, quae ex effrenato humano affectu in processu defuit, non retar- 
davit et Summus Pontifex citius potait in integrum restituere famam 
loannae de Arc, cuius exemplum sit prae oculis omnium qui iniuste 
mala sustinent, ut quieto animo instaurationem expectent a iusto et 
aeterno [udice. 

Omnibus itaque quae erant inspicienda, rite perpensis, certa ex 
scientia et Apostolicae auctoritatis Nostrae plenitudine, cuncta et singula 
praedicta confirmamus, roboramus atque iterum statuimus, decernimus, 
universaeque Catholicae Ecclesiae denunciamus; mandantes ut praesen- 
tium Litterarum transumptis etiam impressis, manu tamen alicuius Nota- 
rii Apostolici subscriptis et sigillo viri in ecclesiastica dignitate constituti 
munitis, eadem prorsus fides habeatur quae hisce Nostris praesentibus 
haberetur, si exhibitae vel ostensae forent. 

Si quis vero paginam hanc Nostrae definitionis, mandati, relaxa- 
tionis et voluntatis infringere aut attentare praesumpserit, vel ei ausu 
temerario contraire, indignationem Omnipotentis Dei et sanctorum 
Petri et Pauli, Apostolorum eius, se noverit incursurum. 

Datum Romae, apud s. Petrum, anno Domini millesimo nongen- 
tesimo vigesimo, die decima sexta mensis maii, Pontificatus Nostri 
anno sexto. 


* Ego BENEDICTUS, Ecclesiae Catholicae Episcopus. 


— 
PAVLS 
BENE @pictvs 
P\ P.P. xv. 

> Ego Vincentius Episcopus Ostiensis et Praenestinus Cardinalis Van- 
NUTELLI, Sacri Collegii Decanus, Datarius. 

*& Ego Careranus Episcopus Sabinensis Cardinalis De Lat. 

*& Ego Antonius Episcopus Portuensis et S. Rufinae Cardinalis Vico. 

*& Ego Januartus Episcopus Albanensis Cardinalis Graniro PIGNATELLI 
DI BELMONTE. 

*& Ego Basttius Episcopus Veliternus Cardinalis Pompi.. 


*& Ego Rapuait tituli S. Praxedis Presbyter Cardinalis Merry pe. VAL. 

44 Ego Ocravius tituli SS. Laurentii et Damasi Presbyter Cardinalis 
CAGIANO. 

> Ego Perrus tituli S. Laurentii in Lucina Presbyter Cardinalis Ga- 
sparri S. R. E. Camerarius. 

> Ego Fr. Anpreas tiluli SS. Cosmae et Damiani Presbyter Cardinalis 
Friawirtsa Ord. Praed. 

Ego tituli S. Hieronymi Presbyter Cardinalis Scapinevul 
pi L&GuIGNo. 

%& Ego Vicror Amapgus tituli S. Priscae Presbyter Cardinalis Ranuzzi 
DE BIANCHI. 

Ego Donatus tituli S. Silvestri in Capite Presbylter Cardinalis Spak- 
RRETTI. 

+ Ego Paicippus Maria tituli Sanctae Mariae de Aracoeli Presbyter 
Cardinalis CAMASSEI. 

Ego Aucusrus tituli Sanctae Caeciliae Presbyter Cardinalis 


Ego Caieranus Sanctae Agathae Protodiaconus Cardinalis Bisueti. 

+ Ego Lupovicus Santae Mariae in Via Lata Diaconus Cardinalis 
BILLoT. 

Ego Micuaét S. Eustachii Diaconus Cardinalis Lega. 

*& Ego Nicotaus S. Mariae in Domnica Diaconus Cardinalis Marini. 

Ego Orestes S. Mariae in Cosmedin Diaconus Cardinalis Grorat, 
Maior Poenitentiarius. 


O. Carp. CAGIANO A. Carp. VICO 
S. R. HE. Cancellarius. Ep. Portuen. et S. Rufinae 
S. R. C. Praefectus. 


Raphaél Virili, Protonotarius Apostolicus. 
Ludovicus Schiiller, Protonotarius Apostolicus. 
Loco plumbi. 
Reg. in Canc. vol. XXI, n. 6. 

CONSTITUTIO APOSTOLICA 


VENETIARUM 


BRECTIO CAPITULI AD HONOREM IN ECCLESIA SS. MARTYRUM DONATI ET 
CYPRIANI IN OPPIDO MURANO. 


BENEDICTUS EPISCOPUS - 
SERVUS SERVORUM DEI 
AD PERPETUAM REI MEMORIAM 


Romanos Pontifices maxime decet ea capere consilia, vel propria 
auctoritate confirmare, quae sacrae liturgiae splendori incrementum 
afferre possunt. 

Cum autem, ad sacrorum rituum maiestatem augendam atque eccle- 
siastici ordinis in sacro ministerio operam promovendam, dilectus filius 
Noster Petrus, tituli SS. Nerei et Achillei, S. R. E. Presbyter Cardi- 
nalis La Fontaine, hodiernus Patriarcha Venetiarum, supplices preces 
Apostolicae Sedi porrexisset ut in ecclesia SS. Martyribus Donato et 
Cypriano dicata, cuius ipse Patriarcha Abbas exstat, in oppido Murano, 
Capitulum collegiale ad honorem constitueretur, Nos, referente dilecto 
filio Nostro Cardinale Secretario S. Congregationis Consistorialis, stu- 
dium pastoralis sollicitudinis ipsius Patriarchae Venetiarum obsecundare 
cupientes, cunctis matura deliberatione perpensis, atque attenta Ecclesiae 
Muranensis antiquitate et ornatu, oblatis precibus annuendum cen- 
suimus. 

Per praesentes Litteras, igitur, Apostolicae potestatis plenitudine, 
suppleto, quatenus opus sit, quorum intersit vel sua interesse praesu- 
mant consensu, Capitulum Collegiale ad honorem in praefata Ecclesia 
SS. Martyrum Donati et Cypriani erigendum statuimus, ipsamque Eccle- 
siam proinde ad Collegiatae honorem evehimus, cum omnibus iuribus 
et privilegiis, quae Capitulis Collegialibus et Ecclesiis Collegiatis ad 
tramitem iuris sunt propria, et hisce speciatim servatis legibus, scilicet 
ut numerus Capituli Collegialis cemponentium definitus non sit, sed 
constet omnibus sacerdotibus, qui, tam paroeciae SS. Martyrum Donati 
et Cypriani, quam paroeciae S. Petri Martyris in oppido Murano adscripti, 
parochi, vicarii, cooperatoris seu cappellani munere funguntur. Digni- 
tates vero duae sint aeque principales, Decanus videlicet et Primicerius, 

et conferantur duobus parochis ecclesiarum, quas supra memoravimus, 
hae lege, ut Decani titulo cohonestetur qui antiquior sit possessione 
beneficii parochialis, alter, vero, Primicerius appelletur, ideoque, vacante 
paroecia a Decano administrata, Primicerius Decani tituli assumet, novus 
curio Primicerius vocabitur. Collatione, autem, horum titulorum nulla 
immutatio fiat quoad conditionem iuridicam relationum quae in praesens 
intercedunt inter duas praefatas ecclesias paroeciales earumque parochos 
et clerum. In sacris solemnibus quae habebuntur in ecclesia, cui praeest 
Primicerius, hic peraget officium primae dignitatis, pariter in altera 
Decanus, praeterquam in festis Sanctorum titularium, in quibus, ad 
comitatem et mutuam caritatem fovendam, officium erit parochi unius 
ecclesiae curionem alterius ecclesiae deputare ad Vesperas et Missam 
solemnem celebrandum. In sacris solemnibus in quibus intersit Patriarcha 
Abbas, vel eius delegatus, Decanus et Primicerius per vices digniorem 
locum tenebunt. Quoad praecedentiam post parochos immediate sequan- 
tur vicarii (quod officium etiam in Ecclesia SS. Martyrum Donati et 
Cypriani erit constituendum), deinde ceteri e clero, omnes iuxta priori- 
tatem adscriptionis propriae Ecclesiae. Officium Capituli et singulorum 
Canonicorum erit: J) sacra celebrare in utraque ecclesia in festo SS. MM. 
Donati et Cypriani ac S. Petri Martyris; II) adsistere Patriarchae Abbati 
vel eius delegato, quoties ipse solemnia pontificalia, vel alias sacras 
supplicationes peragat in praefatis ecclesiis paroecialibus; III) adsociare 
cadaver confratris, eiusque funeribus interesse in ecclesia cui defunctus 
adnumerabatur. Conventus capitulares habebuntur alternatim in alte- 
rutra paroecia, incipiendo prima vice ab ecclesia SS. Martyrum Donati 
et Cypriani, quin praeiudicium afferatur praesentibus condicionibus iuri- 
dicis earumdem paroeciarum. 

Si quandoque capitulari conventui praeesse velit Patriarcha, tunc 
habebitur in Ecclesia SS. Martyrum Donati ac Cypriani, dummodo 
Patriarcha aliter non disponat. 

Canonicos autem convocare Decani pro tempore semper proprium 
erit, licet conventus in altera Ecclesia habendus sit. 

luxta iuris praescripta, canonici quoque honorarii adscribi poterunt 
in capitulum. 

Duo beneficia paroecialia supra memorata, quae, ratione dignitatis 
reservanda essent Sedi Apostolicae, benigna eiusdem Apostolicae Sedis 
concessione, reservata non erunt. 

Tum dignitates, tum ceteri Collegiatae canonici amovibiles erunt 
ad tramitem iuris eodem modo ac ceteri parochi, vicarii, cooperatores 
seu cappellani, ita nempe ut nullam ulteriorem stabilitatem accipiant 

ex canonicatus honore quo aucti sunt; atque statim ac ab officio parochi, 
vicarii, cooperatoris, seu cappellani decedent, hoc ipso a dignitatis seu 
canonici honore cadent. 

Benigne denique indulgemus, pro maiore ecclesiae decore et orna- 
mento, dignitatibus et canonicis usum rocheti, et « mozzetae » rubini 
coloris, quae tamen insignia gestare ipsi poterunt exclusive in sacris 
supplicationibus, quibus intersit totum Capitulum, minime vero in illis, 
quae celebrabuntur a clero unius paroeciae. 

Praesentes autem Litteras et in eis contenta quaecumque nullo 
ungquam tempore de subreptionis, vel obreptionis, aut nullitatis vitio, 
seu intentionis Nostrae, vel quolibet alio, licet substantiali et inexcogi- 
tato, defectu notari, impugnari, vel in controversiam vocari posse; sed 
eas, tamquam ex certa scientia et potestatis plenitudine editas, perpetuo 
validas esse et fore, suosque plenarios et integros effectus sortiri et 
obtinere, atque iis omnibus ad quos spectat inviolabiliter observari 
volumus et decernimus, sublata cuicumque, etiam cardinalitia dignitate 
fulgenti, quavis aliter iudicandi et interpretandi facultate, irritum quoque 
et inane decernentes quidquid in contrarium super his, scienter vel 
ignoranter, contigerit attentari. 

Ad haec omnia, ut supra, exsecutioni mandanda, deputamus dile- 
ctum filium Nostrum Petrum, tituli SS. Nerei ed Achillei S. R. E. Car- 
dinalem La Fontaine, Patriarcham Venetiarum, eidem tribuentes neces- 
sarias et opportunas facultates, etiam subdelegandi, ad effectum de 
quo agitur, aliam personam in ecclesiastica dignitate constitutam, item- 
que definitive pronuntiandi super quavis difficultate, vel oppositione 
in exsecutionis actu quomodolibet oritura, imposito tamen eidem onere 
infra sex menses, a data praesentium Litterarum computandos, ad Sa- 
cram Congregationem Consistorialem mittendi authenticum exemplar 
exsecutionis peractae. 

Non obstantibus quatenus opus sit regulis in synodalibus, provin- 
cialibus, generalibus universalibusque Conciliis editis, specialibus vel 
generalibus constitutionibus et ordinationibus Apostolicis et quibusvis 
aliis Romanorum Pontificum Praedecessorum Nostrorum dispositionibus, 
ceterisque quibuscumque in contrarium praemissarum, quibus omnibus, 
de illis eorumque totis tenoribus praesentibus Litteris pro expressis 
habentes, motu, scientia et Apostolicae potestatis plenitudine latissime 
specialiter derogamus. 

Nemini ergo liceat, quae hisce Litteris Nostris erectionis, constitu- 
tionis, decreti, mandati, commissionis et derogationis statuta sunt infrin- 
gere, vel eis, ausu temerario, contraire. 

Si quis autem hoc attentare praesumpserit, indignationem omni- 
potentis Dei ac beatorum Petri et Pauli, Apostolorum Eius, se noverit 
incursurum. 

Datum Romae apud sanctum Petrum, anno Domini millesimo non- 
gentesimo vigesimo, die decima mensis iulii, Pontificatus Nostri anno 


sexlo. 
P. Carp. GASPARRI C. Carp. DE LAT, 
a Secretis Status. Ep. Sabinensis, 


Secret. S. Congreg. Consistorialis. 


Lodovicus Schiiller, Protonotarius Apostolicus. 
Leopoldus Capitani, Reg. Subst. ea spec. deleg. 


Loco Plumbi. 


Reg. in Canc. Ap., vol. XXT, n. 18. 

ACTA SS. CONGREGATIONUM 


SACRA CONGREGATIO CONSISTORIALIS 


NOTIFICAZIONE 


CIRCA LA COSTITUZIONE DI UN PRELATO PER L’ EMIGRAZIONE ITALIANA 


Esistono in Italia aleune societa, quali la Bonomelliana e |’ Italica 
gens, composte in gran parte di laici, le quali, con intelletto di amore 
e sentimento cristiano, dedicano l’opera loro all’assistenza deg!’ italiani 
che emigrano 0 sono gia emigrati all’estero. E benché queste societa 
abbiano scopi prevalentemente civili, amano tuttavia adibire per l’assi- 
stenza degli emigrati sacerdoti e religiosi, che destinano ai vari centri 
dove questi si trovano, incaricandoli della loro cura. 

Queste societa, assumendo perd dei sacerdoti come missionari loro 
cooperatori, subirono fin dal principio la necessita d’ intendersi con l’au- 
torita ecclesiastica, a fine di costituire a questi sacerdoti un superiore 
da cui fossero canonicamente dipendenti, ed a cui dovessero deferire. 

Cosi fu che nella Bonomelliana si creava una Consulta ecclesia- 
stica, sotto l’alto patronato da prima dell’Arcivescovo di Torino, poi di 
quello di Milano, Consulta che pit tardi venne riconosciuta dalla S. Sede, 
ed ultimamente ebbe a capo il Vescovo di Vicenza. 

E similmente l’Associazione nazionale per la protezione dei missio- 
nari nell’istituire l’Italica gens per la cura degli emigranti transoceanici, 
senti la necessita di convocare i superiori dei vari Ordini e Congrega- 
zioni, perché cooperassero nella sua nuova opera. 

Nel decorso poi di quest’anno il Vescovo di Vicenza avendo chiesto 
ed ottenuto di venir esonerato dal suo officio per le gravissime occu- 
pazioni della sua vasta diocesi, divenute maggiori per le luttuose deva- 
stazioni di quel territorio in seguito all’ultima grande guerra, sottopose 
alla S. Sede alcune considerazioni discusse gid con i moderatori della 
Bonomelliana, onde migliorare per quanto era possibile |l’assistenza 
ecclesiastica degli emigrati. 


| 

Esaminata pertanto con ogni studio e sollecitudine la cosa dagli 
Emi Padri della S. C. Concistoriale, aderendo al voto da essi espresso, 
il S. Padre Benedetto XV stabili quanto segue: 

1) che un Prelato libero dal governo di una diocesi dedicasse tutta 
la sua attivita alla scelta, cura e vigilanza dei sacerdoti addetti all’assi- 
stenza degli emigrati italiani all’estero, salvi sempre i diritti degli Ordi- 
nari propri dei detti sacerdoti, e degli Ordinari del luogo dove gli emi- 
granti si trovano; e che si dessero al medesimo facolta sostanzialmente 
identiche a quelle che furono attribuite al Vescovo di Vicenza, e che 
furono pubblicate nell’ Acta Apostolicae Sedis del 27 febbraio 1915 (an. vu, 
vol. VII, num. 4); 

2) che il compito di questo Prelato non venisse ristretto ai soli 
sacerdoti e missionari assunti dalla Bonomelliana, ma a tutti quelli che 
da altre simili societa venissero chiamati a pari officio o che in ogni 
modo prestassero l’assistenza religiosa ad emigrati italiani; 

3) che, essendo ormai prossima la costituzione del Collegio di sacer- 
doti, stabilito dalla s. m. di Pio X avanti Pultima guerra, per la prepa- 
razione e migliore formazione dei sacerdoti da adibirsi all’assistenza 
degli emigrati italiani, il detto Prelato fosse insieme il Superiore di 
questo Collegio, e ne tenesse la direzione ed il governo sotto l’alta dire- 
zione della S. C. Concistoriale, onde cosi avesse sotto mano con facilita 
e piena conoscenza il personale adatto da destinare in pro degli emi- 
grati e delle societa di assistenza secondo i bisogni. 

Pel delicato ed importante officio Sua Santita scelse poi il sacerdote 
Michele Cerrati, gid Vicario del Vescovo Castrense italiano, e lo volle ac- 
crescere della dignité Vescovile numinandolo Vescovo titolare di Lidda. 

Roma, dalla Segreteria della S. C. Concistoriale, 23 ottobre 1920. 


4 C. Carp. De Lat, Vescovo di Sabina, Segretario. 
L. S. 


Luigi Sincero, Assessore. 


Il 
PROVISIO ECCLESIARUM 
S. C. Consistorialis decretis, SSthus D. N. Benedictus Pp. XV has, 
quae sequuntur, ecclesias de proprio pastore providit, nimirum: 


13 septembris 1920. — Metropolitanae ecclesiae Parisiensi praefecit 
Emum ac Rhum D. Cardinalem Ludovicum Ernestum Dubois, hactenus 
archiepiscopum Rothomagensem. 

27 septembris 1920. — Cathedrali ecclesiae S. Georgii Terrae Novae 
R. D. Henricum Thomam Renouf, parochum S. Patritii in civitate 
S. loannis Terrae Novae. 


11 octobris. — Cathedrali ecclesiae Oranensi R. P. D. Leonem Du- 
rand, hactenus episcopum tit. Tricomiensem. 

18 octobris. — Titulari episcopali ecclesiae Nilopolitanae R. P. 
D. Franciscum Baztan y Urniza, hactenus episcopum Ovetensem. 

21 octobris. — Titulari episcopali ecclesiae Basilinopolitanae R. P. 


D. Petrum Paulum Drinot y Pierola, hactenus episcopum Huanucensem. 


SACRA CONGREGATIO CONCILIT 


VIGLEVANEN. 


MISSAE BINATAE AC PRO POPULO 
Die 8 maii 1920 


Species FACTI. - Quum nuper Ordinarius Viglevanen. ab hac S. Con- 
gregatione prorogationem postularet duplicis quo fruebatur indulti quin- 
quennalis, quorum alterum ipsi concedebat facultatem dispensandi, sub 
certis conditionibus, sacerdotes curam animarum gerentes ab onere 
applicandi pro populo, ita quidem ut eleemosyna percipi posset, favore 
Seminarii eroganda; alterum vero consimilem facultatem indulgebat 
permittendi ut stipendium pro Missa a sacerdotibus habitualiter binata 
perciperetur favore Seminarii, - nonnullas pariter exposuit difficultates 
de indulti interpretatione subortas. In primis enim conquerebatur quos 
dam parochos et sacerdotes ordinationibus episcopalibus - exigentibus 
ut in recensitis casibus M'ssa applicaretur omnino ad mentem Episcopi 
vel ad certam aliquam dantis eleemosynam intentionem, ut stipendium 
semper Seminario acquiri posset - penitus refragasse, contendentes in 
Episcopi potestate, etiam ex concesso indulto, non esse tollere optio- 
nem gratuitae celebrationis sive pro grege, sive pro privata quapiam 
intentione. Praeterea, in modo taxandi eleemosynam, quae favore Semi- 
narii ad Curiam remittenda esset, ambiguum videbatur, si quid, detracta 
taxa synodali, esset celebranti relinquendum, attenta praesertim natura 
capellaniarum unde ordinario stipendium missae festivae in dioecesi 
depromitur. « Enimvero - ita Episcopus - hae in casu triplicis sunt diffe- 
« rentiae: 1* aliae habent annuum reditum assignatum pro celebranda 

« Missa singulis diebus festis in determinata ecclesia et determinata hora, 
sed sine onere applicationis; 2* pro aliis etiam habetur constitutus 
annuus reditus, sed cum onere applicationis; 3* tandem aliae proveniunt 
« ex obligatione Missarum, quae ad pauciorem numerum reductae sunt, 
« ideoque fuit auctum stipendium ut certo modo haberetur Missa pro 
« commoditate fidelium ». Hine tria quaerebat: « a) utrum Episcopus 
« possit tolerare ut sacerdos binans retineat sibi omnes reditus secun- 
« dae Capellaniae, detracto dumtaxat stipendio synodali ad Semina- 
«rium devolvendo; b) an vero Episcopus debeat in singulis casibus 
« determinare partem redituum tribuendam sacerdoti binanti; c) utrum 
in assignanda taxa solvenda sacerdoti binanti, possit haberi ratio 
«incommodi, quod is debeat subire atque etiam difficilis conditionis 
oeconomicae in qua versetur ob praesentis temporis circumstantias ; 
« d) utrum idem criterium debeat applicari parocho binanti ». 

Harum itague rerum expositarum serie, duo dubia Emis Patribus 
resolvenda proposita sunt, nimirum: 

I. An loci Ordinarius, vi indulti apostolici, adigere valeat presby- 
teros ut missam binatam vel pro populo dispensatam applicent in favo- 
rem piae causae. 

Il. An tolerari possit praxis exigendi favore causae piae eleemosy- 
nam taxae dioecesanae solummodo, relicto reliquo triplicis generis capel- 
laniae redilu sacerdoti ex indulio apostolico missam iteranti vel missam 
pro populo dispensatam celebranti in casu. 


a 


a 


SYNOPSIS DISCEPTATIONIS. - Praecipua disceptatio circa primum 
dubium acta est: a) Pro parte negantium Ordinario praefatam facul- 
tatem, haec afferebantur rationum momenta: Secundum vigentem disci- 
plinam, soli Superiores religiosi intentiones missarum suis subditis prae- 
scribunt. Id numquam faciunt episcopi, perraro S. Pontifex, qui, prout 
fecit v. gr. saeviente bello, in festo SS. Apostolorum Petri et Pauli, 
a. 1918, procul dubio, id facere potest. Equidem, quum non paucae 
dioeceses maximis necessitatibus premantur, quaestio non fuerit impor- 
tuna, de iure constituendo, seu de introducendo more ut sacerdotes 
binantes missam binationis ad inlentionem episcopi celebrare debeant ; 
et parochi, in diebus festis suppressis, etiam pro necessitatibus dioece- 
sis stipendiatam missam applicent, quam secus, non stipendiatam, pro 
 ovibus suis offerre debent. Verum, de iure praesenti, seu iam constituto, 
quum episcopi nequeant insolita, sive lege sive praecepto imponere, ne- 
ganda ipsis est facultas imponendi applicationem, v. g. pro Seminario, 
missae parochialis in diebus festis suppressis, et missae binationis., 

Indultum autem, forma consueta concessum, quidpiam permittit, sed 
neque parochis neque binantibus tollit optionem gratuitae celebrationis 
pro grege vel pro privata intentione: itaque vi solius indulti episcopus 
applicationem pro seminario nequaquam praecepto urgere potest, aut 
ea condicione binationem indulgere, praesertim cum binatio ac dispen- 
satio a missa pro populo applicanda, non propter privatam sacerdotis 
utilitatem, sed propter publicam causam concedenda sit. 

b) Sed ex adverso facile respondebatur. Vi indultorum de quibus 
agitur, Episcopus non solum facultatem habet dispensandi super onere 
Missam gratuito celebrandi, sed etiam applicandi, seu erogandi favore 
Seminarii stipendium sive eleemosynam ex tali celebratione retrahendam: 
aliis verbis idem fit, ad finem et intentionem propositam, dominus sti- 
pendii istius quod necessario supponitur in manu celebranti iam posi- 
tum. Itaque necessario pariter supponitur in obtenta facultate, facultas 
obligandi celebrantem ut huiusmodi stipendium in rerum natura ponat 
(si ita loqui fas est), de quo idem Ordinarius disponere ad_praescri- 
ptum finem queat; quia hoc sine illo obtineri manifesto nequit. Nec 
valet ratio in contrarium allata: Episcopus quidem ex se non habet 
potestatem illam obligationem applicationis parochis aut sacerdotibus 
binantibus imponendi; idcirco indultum petiit a S. Sede, quae utique, 
prouti in confesso est, pollet iila potestate ; petiit et obtinuit: accepta tali 
facultate, evidens est illa quoque potestas Episcopi. Itaque nihil confi- 
citur observando quod in indulto 8S. Congregatio seu Apostolica Sedes 
(cf. can. 7) verbis mere facultativis usa est: « facultatem Ordinario con- 
« cessit dispensandi sacerdotes curam animarum exercentes ab obliga- 
« tione litandi missam pro populo... ut sacrum applicare valeant iuxta 
« mentem Ordinarii ad effectum erogandi eleemosynam favore Semina- 
«rit»: ac etiam « facultatem indulget Ordinario permittendi sacerdo- 
« tibus Missam die festo iterantibus ut applicare valeant secundam Mis- 
«sam iuxta mentem ipsius Ordinarii, ad effectum erogandi eleemosynam 
« favore Seminarii ». Nam si episcopus revera uti voluit concessa sibi 
facultate ad effectum praescriptum, omnia media ad id contingendi, et 
idcirco etiam potestatem obligandi ad applicationem, tali indulto obti- 
nuit. Aliud plane est quaerere annon opportunum sit nonnullas bina- 
tarum Missarum applicationes ab Ordinario arbitrio gratuito celebrantis 
permitti, ut nempe is eas, nullo recepto stipendio, pro se suisque ac 
etiam pro aliis ex caritate vel ex fidelitate applicare valeat, prout hor- 
tata est H. S. C. in Nanceyen. et Tullen. 11 sept. 1878; in Vivarien., 
5 mart. 1887 ad I; at de iure ordinario ex parte Episcopi, praescribendi, 
vi indulti, applicationem qua de agitur, minime videtur ambigendum. 

Minus quoque officit quod opponitur, permissionem applicandi, in 
casu, non dari propter privatam sacerdotis utilitatem, sed propter publi- 
cam causam. Nonne enim in casu publica causa, et quidem Supremae 
Auctoritati comperta ab Eaque approbata, subest, nempe subveniendi 
Seminarii necessitatibus? Huius immo publicae causae utilitas, adeo 
peculiaris, in casu, comperta est, ut ipsi cedere debuerit communis uti- 
litas procurandi per Missae consuetam applicationem, populi salutem; 
prout haec, quod ex adverso recolitur, cessit anno 1918 necessitati impe- 
trandi finem atrocissime tunc saevientis belli. Ab inobedientiae igitur 
nota nullo modo excusandi videntur hi sacerdotes, qui suum iudicium 
iudicio Supremi Pastoris anteferentes, magis necessarium arbitrentur, 
quod ille in praesenti postponendum esse indicat. 

Il. De altero dubio haec afferebantur in voto climi Consultoris. Pro 
huius dubii solutione - sic ille - tria principia videntur praemittenda: 
1° omnino esse prohibitum, ne a sacerdote binante duplex stipendium 
recipiatur, quae prohibitio pluribus resolutionibus huius S. Congrega- 
tionis firmata transiit in Codicem, can. 824, § 2; 2°, non tamen est pro- 
hibitum, quominus sacerdos bis celebrans possit percipere aliquam 
remunerationem intuitu laboris et incommodi extrinseci. Id iam fuerat 
resolutum ab hac Sacra Congregatione in Treviren. 23 maii 1861 et 
pariter transiit in Codicem, ubi canoni laudato additur clausula excepta 
aliqua retributione ex titulo extrinseco. Prohibitio recipiendi duplex 
stipendium pro duplici Missa eadem die celebrata, licet in indultis 
binandi concedi solitis soleret exprimi illa formula « firma prohibitione 
«recipiendi eleemosynam pro secunda Missa », non tamen videtur ita 
esse intelligenda, ut eleemosyna non possit praecise recipi pro secunda 
Missa, sed ita ut non recipiatur stipendium nisi pro una Missa, sive 
demum haec sit prima sive secunda. Hac ratione prohibitionem inter- 
pretati sunt Konings-Putzer, Comment. in Facultates Apostolicas, n. 160; 
Many, De Missa, num. 58; Card. Gennari, Quistiont Teologico-Morali, 
qu. 586. Et consonat ratio prohibitionis; nam, - ut monet Benedi- 
ctus XIV, Constitutione Quod expensis, § Ut autem - prohibitionis ratio 
ea fuit « ut avaritiae et sordidis quaestionibus adimeretur occasio vel 
« saltem oblocutionibus silentium imponeretur: iam vero nec avaritiae 
«nec scandalo datur occasio, si pro una tantum Missa stipendium 
«recipitur, sive sit prima sive altera ». Cui interpretationi pariter 
favet Codex, a quo prohibitio (can. 824) effertur hoc modo: « Quoties 
« pluries in die celebrat, si unam Missam ex titulo iustitiae applicet, 
« sacerdos, praeterquam in die Nativitatis Domini, pro alia eleemosy- 
« nam recipere nequit, excepta aliqua retributione ex titulo extrinseco »; 

ibi autem non fit distinctio inter primam et secundam, sed inter unam 
et aliam. 

Quibus positis, diversum responsum videtur dandum quoad diversis 
casibus. Nam 1° si agatur de Capellania, quae habeat onus Missam 
festis diebus celebrandi in determinato loco et hora, sed sine obliga- 
tione applicationis, sacerdoti qui celebravit Missam cum _ stipendio, si 
praeterea celebrat ut expleat onus huius Capellaniae, non debent tribui 
annui reditus Capellaniae illi diei respondentibus, sed ex incommodo 
seu gravamine extrinseco poterit ab Episcopo assignari aliqua congrua 
retributio. Attamen addendum est in hoc casu Episcopum non posse 
quod supersit applicare Seminario, nisi novum obtineat indultuin, quia 
hic non est quaestio de applicatione Missae, et Episcopus solum obti- 
nuit indultum ut stipendium secundae Missae a sacerdote binante cele- 
bratae possit recipi et applicari Seminario. 

2. Si agitur de tertio casu, in quo determinatum stipendium est 
assignatum pro singulis Missis, quique provenit ex reductione plurium 
Missarum;cum stipendia non sint separanda a celebratione Missarum, 
illud stipendium est in favorem Seminarii devolvendum, si sacerdos 
binans, aliam Missam iam celebravit cum stipendio, et Episcopus pote- 
rit, propter incommoditatem et gravamen extrinsecum, aliquid detra- 
here ad retributionem celebrantis prudenti arbitrio aestimandam cum 
proportione ad illud gravamen. Attamen in hoc casu, Episcopus non 
videtur posse obligare binantem, ut precise hance alteram Missam cele- 
bret favore Seminarii; sed ex dictis poterit sacerdos binans primam 
Missam celebrare pro Seminario, devolvendo ad Seminarium stipendium 
pro ipsa receptum, et hanc alteram celebrare recepto pro se slipendio, 
licet hoc sit pinguius. Nam cum sacerdos binans possit recipere sti- 
pendium pro una Missa, potest eligere quam velit, et pronum est ut 
pro se eligat, quae stipendium habeat pinguius; nec Episcopus in vim 
indulti recepti videtur hoe. posse prohibere, cum obstet principiuin tertio 
loco propositum. 

3. Si agitur de secundo casu, in quo Capetlania constat annuis 
reditibus cum obligatione celebrandi et applicandi Missam singulis die- 
bus festis et etiam, ut videtur, nonnullis aliis diebus, res est difficilior ; 
pendet enim ex natura fundationis. Nam: @) si fundatio ita est facta, 
ut pro singulis Missis celebrandis sit assignata quota pars integri reditus 
annui, tune haec quota pars revera constituit stipendium Missae, quod 
proinde erit devolvendum in favorem Seminarii si binans iam celebra- 
vit cum stipendio. Sed in hoc casu valet quod de casu praecedenti 
dictum est, silicet: Episcopum pro suo prudenti arbitrio posse aliquid 

assignare binanti pro incommodo seu gravamine extrinseco; ex alia 
vero parte binantem non teneri hanc praecise Missam celebrare per se 
et devolvere in favorem Seminarii stipendium alterius Missae a se cele- 
bratae; 6) si vero quota pars redituum integri anni non est assignata 
pro singulis Missis, sed integri reditus sunt assignati capellano, qui 
habeat onus Missas celebrandi, tune habetur casus verae Capellaniae, 
quae instar beneficii est. lam in hoc casu, quando capellanus celebrat 
per alium, non tenetur sacerdoti celebranti dare integros reditus illi 
diei respondentibus, sed satis est ut det eleemosynam iuxta taxam syno- 
dalem, quod etiam firmatur Codice, can. 840, § 2; ergo, in casu, haec 
eleemosyna iuxta taxam synodalem detracta, erit devolvenda in favorem 
Seminarii. Reliqua pars redituum, ubi desit capellanus, manent penes 
ipsam Capellaniam, et non satis clare apparet, quod Episcopus illam 
partem possit applicare Seminario vi indulti recepti, quia indultum 
solum agit de stipendio Missae a sacerdote binante in favorem Semi- 
narii. Ad hoc ut Episcopus id posset facere, deberet constare, ex modo 
quo Capellania fundata est, hune casum posse reduci ad praecedentem. 

4. Quatenus quarto loco quaeritur utrum quod de aliis sacerdoti- 
bus binantibus dictum est, dici pariter debeat de parocho binante: 
ius Codicem praecedens erat, quod parochus binans propterea quod 
regeret duas paroecias, utramque Missam deberet applicare pro populo 
.ideoque sine recepto stipendio; si vero binaret pro necessitate unius 
paroeciae, quam solam regendam haberet, tune non teneri applicare 
utramque Missam pro populo, sed tamen pro neutra poterat recipere 
stipendium (Ita S. C. C. in Cameracen., 22 sept. 1858). 

Cum autem Codex in hac parte aequiparaverit parochos Episcopis, 
qui tametsi regerent duas dioeceses non tenebantur applicare nisi unam 
Missam pro populo, (cann. 466, § 2; 824, § 2) et agens de sacerdote 
binante indiscriminatim agat de quolibet sacerdote, nec distinctionem 
faciat inter parochum et non parochum, concludendum videtur, quae 
ante dicta sunt de sacerdote binante, eadem prorsus ratione esse appli- 
canda parocho binanti, sive bis celebret pro necessitate unius paroe- 
ciae, quae regat, sive bis celebret ipse pro duplici paroecia sibi com- 
mendatam. - Hucusque Consultoris votum. 

Quare, ete. 


Reso.utro. - Die 8 maii 1920 Sacra Congregatio Concilii, in ple- 
nariis Emorum ac Rhorum Patrum comitiis in palatio Apostolico Vati- 
cano habitis, suprascriptis dubiis respondendum censuit: 

Ad I: Affirmative. 

Ad II: Reformato dubio in hanc formulam « An tolerari possit 
« quod favore Causae Piae exigatur eleemosyna taxae dioecesanae dum- 
« taxat, relicto capellaniae reditu taxam excedente sacerdoti ex Apo- 
« stolico indulto Missam iteranti, vel pro populo dispensatam celebranti, 
«in cCasu »: 

Si legitime sit designata eleemosyna, quum ea tota cedere debeat 
favore Causae Piae: Negative, salva tamen Ordinarii facultate aliquid 
assignandi sacerdoti celebranti, ratione incommodi vel laboris; 

Si vero eleemosyna non sit legitime statuta: Affirmative; seu cedere 
in casu favore Causae Piae dumtaxat eleemosynam taxae dioecesanae, 
facta item Ordinario facultate aliquid tribuendi eidem sacerdoti cele- 
branti, ratione incommodi vel laboris. 

Facta autem de praemissis SShmo Diio Nostro Benedicto Divina 
Provv. PP. XV relatione per infrascriptum S. Congregationis Secreta- 
rium in Audientia diei 1x subsequentis, Sanctitas Sua resolutionem 
Emorum Patrum approbare et confirmare dignata est. 


I. Mort, Secretarius. 


SACRA CONGREGATIO RITUUM 


ROMANA 
PRO S. GABRIELE A VIRGINE PERDOLENTE, CONF. 
Die 27 februarii 
VARIANDA ET ADDENDA SEXTAE LECTIONI IN ULTIMA PERIODO 


.. Eum deinceps, magnis a Deo miraculis illustratum, Summus P6n- 
tifex Pius décimus in beatérum, Benedictus vero décimus quintus in 
sanctérum caélitum album inscripsit. 


ELOGIUM MARTYROLOGIO ROMANO INSERENDUM 
Die 27 februarit 


Insulae, in Apratio, sancti Gabriélis a Virgine Perdolénte, Confess6ris 
et Clérici Congregatiénis a Cruce et Passiéne Démini nuncupatae; qui, 
magnis intra breve vitae spétium méritis et post mortem miraculis clarus, 
a Benedicto Papa décimo quinto in sanctérum cA4nonem relatus est. 


‘ 

PRO S. MARGARITA MARIA ALACOQUE, VIRG. 
Die 17 octobris 


ULTIMA PERIODUS SEXTAE LECTIONIS ITA VARIANDA ET COMPLENDA 


.. Caeléstem eius glériam miracula confirmérunt: quibus rite pro- 
batis, magna piédrum gratulatiéne, Margaritam Mariam Summus P®énti- 
fex Pius nonus in beataérum, Benedictus autem décimus quintus in 
sanctarum Virginum coetum inscripsit. 


ELOGIUM MARTYROLOGIO ROMANO INSERENDUM 
Die 17 octobris 
Paraédii, in dioecési Augustodunénsi, sanctae Margaritae Mariae Ala- 
céque, quae, Ordinem Visitatiénis beatae Mariae Virginis proféssa, exi- 
miis in devotiéne erga sacratissimum Cor Jesu propaganda et ptblico 
eiasdem cultu provehéndo méritis excélluit; atque in sanctarum Virgi- 
num album a Benedicto Papa décimo quinto relata fuit. 


PRO S. IOANNA DE ARG, VIRG, 


Die 30 maii 
ULTIMA PERIODUS SEXTAE LECTIONIS ITA VARIANDA ET COMPLENDA 


.. Postrémo fo4nnam de Arc Summus Pontifex Pius décimus in 
beatarum, Benedictus vero décimus quintus in sanctérum Virginum 
nimerum rétulit. 


ELOGIUM MARTYROLOGIO ROMANO INSERENDUM 
Die 30 mati 


Rothémagi, sanctae Io4nnae Arcénsis Virginis, Puéllae Aurelianénsis 
appellatae, quae, cum fértiter pro patria dimicdsset, tandem in héstium 
potestatem tradita, iniquo iudicio condemnata est et igne combista; 
atque a Benedicto décimo quinto Pontifice Maximo sanctérum fastis 
adscripta. 


Sanctissimus Dominus noster Benedictus Papa XV, referente infra- 
scripto Cardinali Sacrae Rituum Congregationi Praefecto, suprascripta 
additamenta sextae cuique Lectioni historicae in respectivo Officio appo- 


5M Acta Apostolicae Sedis - Commentarium Officiale 


nenda de S. Gabriele a Virgine Perdolente, Confessore, de S. Margarita 
Maria Alacoque, Virgine, ac de S. loanna Arcensi, Virgine; itemque de 
iisdem singulis Caelitibus elogia in Martyrologio Romano respectivis 
diebus inserenda, ab eadem Sacra Congregatione revisa et disposita, 
approbavit. 

Contrariis non obstantibus quibuscumque. Die 25 iulii 1920. 


b& A. Carp. Vico, Ep. Portuen. et S. Rufinae, 
S. R. C. Praefectus. 


Alexander Verde, Secretarius. 


URBIS er ORBIS 


Die 18 iunii. 


S. EPHRAEM SYRI, DIACONI, CONF. ET ECCLESIAE DOCTORIS 
Duplex 


Omnia de Communi Doctorum, praeter sequentia. 
In I VESPERIS 


Ad Magnif. Ant. O Doctor éptime, Ecclésiae sanctae lumen, bedte 
Ephraem, divinae legis amator, deprécare pro nobis Filium Dei. 


Oratio 
Deus, qui Ecclésiam tuam beati Ephraem Conféssoris tui et Doctéris 
mira eruditiéne et praecliris vitae méritis illustrare voluisti: te stip- 
plices exordmus; ut, ipso intercédente, eam advérsus erroris et pravitatis 
insidias perénni tua virtite deféndas. Per Déminum. 
Et fit Commemoratio Ss. Marci et Marcelliani Mm., Ant. Ist6rum est 
enim. ¥. Laetamini in Démino. 


Oratio ° 
Praesta, quaésumus, omnipotens Deus: ut qui sanctérum Martyrum 
tuérum Marci et Marcelliani natalitia célimus; a cunctis malis imminén- 
tibus eérum intercessiénibus liberémur. Per Déminum. 
In I Nocturno Lectiones de Scriptura occurrente, 


L. KS. 

In Il Nocturno 


Lectio iv 


Ephraem, natiéne Syrus, Nisibi, Mesopotamiae urbe, patre agricola 
et idolérum sacerdéte natus, domo expilsus, adhuc itvenis ad sanctum 
lacébum episcopum se céntulit, a quo baptizatus, brevi ita sanctitale 
et doctrina profécit, ut in schola Nisibi florénte magister fierit consti- 
titus. Post lacébi episcopi mortem, Nisibi a Persis capta, Edéssam pro- 
féctus est: ubi primum in monte inter ménachos consédit, definde, ut 
plirimos ad se confluéntes hémines vitaret, vitam duxit eremiticam. 
Edessénae Eeclésiae didconus ordinatus, et ob humilitatem sacerdé6tium 
rectisans, Omnium virtGtum splend6re enituit, et pietatem et religidnem 
vera sapiéntiae professiédne sibi comparare satégit. Spem omnem in 
solo Deo detixam habens, quaevis humana ac transitéria contémnens, 
divina ac sempitérna assidue concupiscébat. 

Honéstum. 

Lectio v 

Caesaréam Cappadociae, divino ductus spfritu, cum petiisset, ipsum 
ibi os Ecclésiae Basilfum vidit, et utérque miitua consuetidine oppor- 
ttinum in modum usus est. Ad inndimeros err6res refelléndos, qui, tunc 
témporis grassantes, Ecclésiam Dei divexdbant, atque ad mystéria Démini 
Nostri Iesu Christi sédulo illustranda, plirimas édidit lucubratiénes, 
syro serméne compositas, et fere omnes in linguam graecam versas; 
atque, teste sancto Hierénymo, ipse ad tantam venit claritidinem, ut, 
post lectibnem Scripturarum, piblice in quibisdam ecclésiis eius scripta 
recitaréntur. 

FR. Amavit. 

Lectio vj 

Univérsa illius Opera, tam spléndido doctrinae laminve reférta, 
effecérunt, ut idem Sanctus, adhue vivens, tamquam Ecclésiae Doctor, 
magno honoére habitus fierit. Métrica quoque cantica compésuit in lau- 
dem Beatissimae Virginis Mariae ac Sanctérum: quam ob causam a 
Syris Spiritus Sancti cithara mérito fuit appellatus. In mirifica ac pia 
devotiéne erga eamdem Virginem Immaculitam primum excélluit. Méritis 
plenus, Edéssae, in Mesopotamia, décimo quarto caléndas iilii, decéssit 
sub Valénte principe: eGmque, instantibus pliribus Sanctae Romanae 
Keclésiae Cardindlibus, Patriarchis, Archiepiscopis, Episcopis, Abbatibus, 
et religiésis familiis, Benedictus Papa décimus quintus, ex Sacrérum Ri- 
tuum Congregatiénis consilto, universdlis Ecclésiae Doctérem declaravit. 

Rf. Iste homo. 

In II] Nocturno 


Léctio sancti Evangélii secindum Matthaéum 
Cap. 5, 13-19 
Lectio vij 
In illo témpore: Dixit Iesus discfpulis suis: Vos estis sal terrae. 
Quod si sal evanterit, in quo saliétur? Et réliqua. 


Homilia sancti Ephraem Syri, Diaconi 


Sermo de vita et exercitatione monastica 


Praeclarum est bonum inchodre atque perficere, et gratum Deo 
esse et titilem préximo, ipsique summo ac dulcissimo rectéri nostro 
Christo Iesu placére, qui ait: Vos estis sal terrae, et colimna caelé- 
rum. Labor afflictiénis tuae, dilectissime, tamquam somnus est; porro 
labéris réquies inenarrabilis atque inaestimabilis. Atténde ergo tibi ipsi 
sollicite, ne utriimque pdriter amittas,dum néutrum plene persequéris, 
praeséntem scilicet sempiternamque laetitiam. Stude pdétius perféctam 
virtitem cénsequi, orndtam atque insignitam 6mnibus quae diligit Deus. 
Hance si assequaéris, numquam irritéabis Deum, neque préximum tuum 
violabis. 

Ri. [ste est. 

Lectio viij 

Porro virtus ista, Gnica unitisque speciéi dicitur, varidrum virtGtum 
in se ipsa habens pulchritidinem. Diadéma régium absque pretidsis 
lapidibus candentibisque margaritis connecti texique non potest; ita et 
haec tinica virtus sine variarum fulgére virtitum constare nequit. Est 
enim profécto simillima diadémati régio. Nam, ut illi, si lapis unus aut 
margarita defiierit, in régio capite lucére pléniter nequit; ita et haec 
tinica virtus, nisi virtitum ceterarum honére conséritur, perfécta virtus 
non appellatur. Similis item est pretiosissimis épulis, exquisitissimis 
condiméntis praeparatis, sed sale caréntibus. Sicut enim pretidsi illi cibi 
sine sale cémedi néqueunt; ita et ista virtus unif6rmis, si variarum vir- 
tatum gléria et honére decorétur, absit autem Dei proximique diléctio, 
vilis prorsus atque contemptibilis est. 

In médio Ecclésiae. 


| | 


S. Congregatio Rituum 547 


Pro Ss. Marco et Marcelliano Mm, 
Lectio ix 

Marcus et Marcellidnus, fratres Romani, propter christidnam fidem 
a Fabiano duce comprehénsi, ad stipitem alligati sunt, pédibus clavis 
confixis. Ad quos cum ita loquerétur iudex: Resipiscite, miseri, et vos 
ipsos ab his cruciatibus eripite, respondérunt: Numquam tam iuctinde 
epulati sumus, quam haec libénter, [esu Christi causa, perférimus, in 
cuius amore nunc fixi esse cépimus. Utinam tamdiu nos haec pati sinat, 
quamdiu hoc corruptibili corpore vestiti érimus! Qui diem noctémque 
in tor.néntis divinas laudes canéntes, dénique, telis transfixi, ad martyrii 
glériam pervenérunt. Quorum cérpora via Ardeatina sepilta sunt. 

Te Deum laudamus. 


Sicubi autem ix Lectio alicuius Officit simplificati non fuerit dicenda, 

erit sequens 
Lectio ix 

Adépti sunt quidam huitismodi virtitem, ipsamque véluti régium 
diadéma conseréntes, multum ex ea ornaménti cepérunt. Péstmodum 
vero, vilissimae rei cuitslibet gratia, virtitem Adeo illistrem deduxé- 
runt ad nihilum. Alligdta enim est ill6rum mens terrendrum rerum 
curis, atque vinculis huitismodi praepedita virtus caelum intrére non 
potuit. Vigilanter itaque, cave, dilécte mi, ne, teipsum his néxibus vin- 
ciens, inimico ad praedam pateas; neque mirdbilem illam clarissimémque 
virtatem amfittas, quam tanto labére quaesiisti, neque illam prohibeas 
caeléstes ingredi idnuas, neque rubére conffisam ante thélamum statuas, 
neque capillo uno humi affigi permfttas. Céterum da illi Jiberam fidt- 
ciam vocémque excélsam, ut exstltans intrédéat thalamum, ac sublimi 
voce sua praémia répetat. 

Te Deum laudémus. 


Ad Laudes fit Commemoratio Ss. Marci et Marcelliani: Ant. Vestri 
capilli capitis. ¥. Exsultébunt sancti. 

Vesperae a Capitulo de sequenti, Commemoratio praecedentis ac 
Ss. Gervasii et Protasiti Mm. 

Missa In médio Ecclésiae, praeter Orationem Deus qui Ecclésiam, 
ut in Officio. 

DE S. EPHRAEM DIACONO, CONFESSORE 
ET ECCLESIAE DOCTORE 


ELOGIUM MARTYROLOGIO ROMANO INSERENDUM 

Die 18 iwnii 
Edéssae, in Mesopotamia, sancti Ephraem, Didconi Edesséni et Con- 
fesséris; qui, post multos labéres pro Christi fide suscéptos, doctrina et 
sanctitate conspicuus, sub Valénte imperatére, quiévit in Démino, et a 
Benedicto Papa décimo quinto Doctor Ecclésiae universalis est declaratus. 


Quum nuperrime Litteris Encyclicis Principi Apostolorum diei 5 octo- 
bris vertentis anni Sanctus Confessor Ephraem, Diaconus Edessenus, 
Doctor Ecclesiae ab Apostolica Sede declaratus sit, eiusque festum, sub 
ritu duplici celebrandum, in Kalendario Universalis Ecclesiae die de- 
cima octava iunii insertum fuerit; Officitum de eodem Sancto Ephraem 
proprium cum Missa, nec non Elogium Martyrologio Romano inseren- 
dum Rmi Dii Patriarchae Antiochenus Syrorum, Antiochenus Maroni- 
tarum et Babylonensis Chaldaeorum supremae sanctioni Sanctissimi 
Domini Nostri Benedicti Papae XV humiliter subiecerunt. Sanctitas 
porro Sua, referente infrascripto Cardinali Sacrae Rituum Congregationi 
Praefecto, suprascriptum Officium cum Missa de Sancto Ephraem, Con- 
fessore atque Ecclesiae Doctore, eiusque Elogium Martyrologio Romano 
ad diem 18 iunii inserendum, ab eodem Sacro Consilio revisum ac 
dispositum, suprema Auctoritate Sua approbavit: servatis Rubricis. 

Contrariis non obstantibus quibuscunque. Die 14 octobris 1920. 


o& A. Carp. Vico, Ep. Portuen. et S. Rufinae, 
S. R. C. Praefectus. 


L. S. 
Alexander Verde, Secretarius. 


DUBIUM CIRCA LITANIAS LAURETANAS 


A Sacra Rituum Congregatione expostulatum est: « An attento 
« decreto Sacrae Poenitentiariae Apostolicae (Sectio de Indulgentiis) diei 
« 21 iulii 1919 circa Indulgentias Litaniis Marialibus adnexas, Litaniae 


le 

S. Congregatio Rituum 549 


« Lauretanae cantari possint per trinas invocationes, respondente quar- 
« tam fideli plebe ». 

Et Sacra Rituum Congregatio, audito specialis Commissionis suf- 
fragio, ita respondendum censuit: « Affirmative seu Litaniae Lauretanae 
« cantari possunt per trinas invocationes cum singulis respectivis ora 
« pro nobis, populo quartam invocationem cum respectivo ora pro nobis 
« respondente ». 

Atque ita rescripsit ac declaravit. Die 15 octobris 1920. 


BR A. Carp. Vico, Ep. Portuen. et S. Rufinae, 
S. R. C. Praefectus. 
L. + S. 
Alexander Verde, Secretariys. 

DIARIUM ROMANAE CURIAE 


S. CONGREGAZIONE DEL CONCILIO. 
AVVISO 


Ai giovani ecclesiastici che desiderano iscriversi allo Studio presso questa 
S. Congregazione, ripristinato con decreto dell’11 novembre 1919, si rende 
noto che il tempo utile per tale iscrizione avra termine col 1° del prossimo 
dicembre. 

Roma, dalla Segreteria della S. Congregazione del Concilio, 24 ottobre 1920, 


G. Mori, Segretario. 


S. CONGREGAZIONE DEI RITI 


Martedi 26 ottobre 1920, nel Palazzo Apostolico Vaticano, con I’ intervento 
degli Emi e Rmhi Signori Cardinali e col voto dei Rmi Prelati Officiali e dei 
Consultori teologi, componenti la S. Congregazione dei Riti, si é tenuta la 
Congregazione Preparatoria per discutere il dubbio sopra l’eroismo delle virti 
esercitate dalla Ven. Serva di Dio Teresa Eustochio Verzeri, fondatrice del- 
I’Istituto delle Figlie del S. Cuore di Gest. 


SEGRETERIA DI STATO 


NOMINE 


Con Biglietti della Segreteria di Stato, il Santo Padre si é degnato di 
nominare: 


12 ottobre 1920. Mons. Luigi Sincero, Assessore della Sacra Congregazione 


Concistoriale. 

» - » Mons. Francesco Vagni, Uditore di Nunziatura di 14 classe. 

13 - » L’Emo sig. Card. Oreste Giorgi, Protettore dell'Ordine del- 
l' Annuneiata che ha la Casa Madre a Villeneuve- 
sur-Lot. 

25 » » Mons. Giacomo Sole, Uditore della Sacra Romana Rota. 

26 » » L’Emo sig. Card. Teodoro Valfré di Bonzo, Protettore della 
Congregazione Olivetana. 

30 > » L’Emo sig. Card. Andrea Friihwirth, Protettore della Con- 


gregazione delle Suore « de la réunion au Sacré 
Ceur de Jésus ». 

Con Brevi Apostolici il Santo Padre si é degnato di nominare: 


Assistente al Soglio Pontificio: 


25 settembre 1920. Mons. Francesco Ciceri, vescovo di Pavia. 


Protonotari apostolici ad instar participantium : 


30 settembre 1920. Mons. Agostino de Jesus e Sousa, dell’archidiocesi di Braga. 
7 ottobre » Mons. Giovanni Turner, della diocesi di Dunkeld. 
» » » Mons. Giovanni Ritchie, dell’archidiocesi di Glasgow. 
8 > » Mons. Massimiliano Brenner, rettore di Santa Maria del- 
l’Anima in Roma. 


Prelati Domestici di S. S.: 


22 agosto 1920. Mons. Giovanni H. O’ Neil, della diocesi di Columbus. 
> » » Mons. Francesco W. Howard, della medesima diocesi. 


ONORIFICENZE 
Con Brevi Apostolici il Santo Padre si 6 degnato di conferire le seguenti 
onorificenze: 
La Gran Croce dell’Ordine di S. Gregorio Magno, classe civile: 


24 ottobre 1920. Al sig. Raffaele Errazuriz Urmeneta, gia inviato straordi- 
nario e ministro plenipotenziario del Cile presso 
la Santa Sede. 

» » » Al sig. marchese Giovanni Sacchetti, foriere maggiore dei 
SS. PP. AA. 


Il Cavalierato dell’Ordine Piano: 


12 ottobre 1920. Al sig. Giovanni Van Dyk, dell’archidiocesi di Malines. 


La Commenda dell’Ordine di S. Gregorio Magno, classe civile: 


28 agosto 1920. Al sig. cav. Antonio Casale, della diocesi di Padova. 
17 settembre » Al sig. Francesco Perlasca, della diocesi di Brescia. 


La Commenda dell’Ordine di S. Gregorio Magno, classe militare: 
23 settembre 1920. Al sig. conte Ermanno Wolf-Metternich Zur Gracht, del- 
Varchidiocesi di Strigonia. 
Il Cavalierato dell’Ordine di S. Gregorio Magno, classe civile: 


23 settembre 1920. Al sig. Guido Galardi, di Roma. 
27 » » Al sig. avv. Domenico Ardia, dell’archidiocesi di Napoli. 

27 settembre 1920. Al sig. Francesco Banning, della diocesi di Bois-le-Duc. 
13 ottobre » Al sig. Vittore de Lattaignant, della diocesi di Arras. 
15 > » Al sig. Enrico Emilio Adolfo Leone Maria Van Dooren, 
della diocesi di Bois-le-Duc. 
Al sig. Pietro Enrico Loeff, della medesima diocesi. 


MAGGIORDOMATO DI SUA SANTITA 
NOMINE 


Con Biglietti di S. E. Rha Mons. Maggiordomo, il Santo Padre si é degnato 
i nominare: 


Camerieri Segreti soprannumerari di S. S.: 


maggio 1920. Mons. Mattia Rudolf, della diocesi di Cinque Chiese. 
agosto » Mons. Ulderico Karlik, dell’archidiocesi di Olmiitz. 
ottobre » Mons. Giovanni Miozzi, di Roma. 
. » Mons. Dionisio Napal, dell’archidiocesi di Buenos-Aires. 
> » Mons. Angelo Gobbetti, della diocesi di Cremona. 
» » Mons. Luigi Drago, della diocesi di Bergamo. 
ottobre » Mons. F. C. Kolbe, della Prefettura apostolica del Transwaal 
Settent. 


Camerieri d'onore in abito paonazzo di S. S.: 


febbraio 1920. Mons. Emilio Valenzuela, dell’archidiocesi di Bogota. 
» » Mons. Andrea Restrepo Saens, della medesima archidiocesi. 


Cameriere d'onore di Spada e Cappa soprannumerario di S. S.: 


ottobre 1920. Il sig. Giovanni Campa, di Roma. 


Cappellani Segreti d’onore di S. S.: 


agosto 1919. Mons. José Garcia, della diocesi di Cuzco (Peril). 
giugno 1920. Mons. Giulio Lajos, della diocesi di Cinque Chiese. 
ottobre » Mons. Corrado Marinozzi, della diocesi di Macerata. 


NECROLOGIO 


ottobre 1920. Mons. Ermanno Zschokke, vescovo tit. di Cesarea di Filippo, 
ausiliare dell’arcivescovo di Vienna. 
Mons. Eugenio Garvey, vesc. di Altoona (Stati Uniti d’ America). 
Mons. Tommaso Beaven, vescovo di Springfield (Stati Uniti 
d’ America). 

